# hitopadeśaḥ

(version 1.1)

### maṅgalācaraṇam

siddhiḥ sādhye satām astu prasādāt tasya dhūrjaṭeḥ |

jāhnavī-phena-lekheva yan-mūrdhni śaśinaḥ kalā ||1||

śruto hitopadeśo’yaṁ pāṭavaṁ saṁskṛtoktiṣu |

vācāṁ sarvatra vaicitryaṁ nīti-vidyāṁ dadāti ca ||2||

# vidyā-praśaṁsā

ajarāmaravat prājño vidyāmarthaṁ ca cintayet |

gṛhīta iva keśeṣu mṛtyunā dharmamācaret ||3||

sarva-dravyeṣu vidyaiva dravyam āhur anuttamam |

ahāryatvād anarghatvād akṣayatvāc ca sarvadā ||4||

saṁyojayati vidyaiva nīcagāpi naraṁ sarit |

samudram iva durgharṣaṁ nṛpaṁ bhāgyam ataḥ param ||5||

vidyā dadāti vinayaṁ vinayād yāti pātratām |

pātratvāt dhanam āpnoti dhanād dharmaṁ tataḥ sukham ||6||

vidyā śastraṁ ca śāstraṁ ca dve vidye pratipattaye |

ādyā hāsyaya vṛddhatve dvitīyādriyate sadā ||7||

yan nave bhājane lagnaḥ saṁskāro nānyathā bhavet |

kathā-cchalena bālānāṁ nītis tad iha kathyate ||8||

mitra-lābhaḥ suhṛd-bhedo vigrahaḥ sandhir eva ca |

pañca-tantrāt tathānyasmād granthād ākṛṣya likhyate ||9||

# atha kathā-mukham

asti bhāgīrathī-tīre pāṭaliputra-nāmadheyaṁ nagaram | tatra sarva-svāmi-guṇopetaḥ sudarśano nāma narapatir āsīt | sa bhūpatir ekadā kenāpi pāṭhyamānaṁ śloka-dvayaṁ śuśrāva—

aneka-saṁśayocchedi parokṣārthasya darśakam |

sarvasya locanaṁ śāstraṁ yasya nāsty andha eva saḥ ||10||

yauvanaṁ dhana-sampattiḥ prabhutvam avivekitā |

ekaikam apy anarthāya kim u yatra catuṣṭayam ||11||

ity ākarṇyātmanaḥ putrāṇām anadhigata-śāstrāṇāṁ nityam unmārga-gāmināṁ śāstrānanuṣṭhānenodvigna-manāḥ sa rājā cintayāmāsa |

ko’rthaḥ putreṇa jātena yo na vidvān na dhārmikaḥ |

kāṇena cakṣuṣā kiṁ vā cakṣuḥ pīḍaiva kevalam ||12||

ajāta-mṛta-mūrkhāṇāṁ varam ādyau na cāntimaḥ |

sakṛd duḥkha-karāv ādyāv antimas tu pade pade ||13||

kiṁ ca—

varaṁ garbha-srāvo varam api ca naivābhigamanaṁ

varaṁ jātaḥ preto varam api ca kanyāvajanitā |

varaṁ bandhyā bhāryā varam api ca garbheṣu vasatir

na vāvidvān rūpa-draviṇa-guṇa-yukto’pi tanayaḥ ||14||

sa jāto yena jātena yāti vaṁśaḥ samunnatim |

parivartini saṁsāre mṛtaḥ ko vā na jāyate ||15||

anyac ca—

guṇi-gaṇa-gaṇanā’rambhe

na patati kaṭhinī sa-sambhramād yasya |

tenāmbā yadi sutinī

vada bandhyā kīdṛśī bhavati ? ||16||

api ca—

dāne tapasi śaurye ca yasya na prathitaṁ manaḥ |

vidyāyām artha-lābhe ca mātur uccāra eva saḥ ||17||

aparaṁ ca—

varam eko guṇī putro na ca mūrkha-śatair api |

ekaś candramas tamo hanti na ca tārā-gaṇair api ||18||

puṇya-tīrthe kṛtaṁ yena tapaḥ kvāpy atiduṣkaram |

tasya putro bhaved vaśyaḥ samṛddho dhārmikaḥ sudhīḥ ||19||

tathā coktaṁ—

arthāgamo nityam arogitā ca priyā ca bhāryā priya-vādinī ca |

vaśyaś ca putro’rtha-karī ca vidyā ṣaḍ jīva-lokasya sukhāni rājan ||20||

ko dhanyo bahubhiḥ putraiḥ kuśūlāpūraṇāḍhakaiḥ |

varam ekaḥ kulālambī yatra viśrūyate pitā ||21||

ṛṇa-kartā pitā śatrur mātā ca vyabhicāriṇī |

bhāryā rūpavatī śatruḥ putraḥ śatrur apaṇḍitaḥ ||22||

yasya kasya prasūto’pi guṇavān pūjyate naraḥ |

dhanur vaṁśa-viśuddho’pi nirguṇaḥ kiṁ kariṣyati ||23||

hā hā putraka nādhītaṁ gatāsv etāsu rātriṣu |

tena tvaṁ viduṣāṁ madhye paṅke gaur iva sīdasi ||24||

tat katham idānīm ete mama putrā guṇavantaḥ kriyantām ? yataḥ—

āhāra-nidrā-bhaya-maithunāni  
sāmānyam etat paśubhir narāṇām |

jñānaṁ narāṇām adhiko viśeṣo  
jñānena hīnāḥ paśubhiḥ samānāḥ ||25||

yataḥ—

dharmārtha-kāma-mokṣāṇāṁ yasyaiko’pi na vidyate |

ajāgala-stanasyeva tasya janma nirarthakam ||26||

yac cocyate—

āyuḥ karma ca vittaṁ ca vidyā nidhanam eva ca |

pañcaitāni hi sṛjyante garbhasthasyaiva dehinaḥ ||27||

kiṁ ca—

avaśyaṁ bhāvino bhāvā bhavanti mahatām api |

nagnatvaṁ nīlakaṇṭhasya mahāhi-śayanaṁ hareḥ ||28||

anyac ca—

yad abhāvi na tad bhāvi bhāvi cen na tad anyathā |

iti cintā-viṣa-ghno’yam agadaḥ kiṁ na pīyate ||29||

etat kāryākṣamāṇāṁ keṣāṁcid ālasya-vacanam | puruṣakārautkārṣyam āha—

yathā hy ekena cakreṇa na rathasya gatir bhavet |

tathā puruṣakāreṇa vinā daivaṁ na siddhyati ||30||

tathā ca—

pūrva-janma-kṛtaṁ karma tad daivam iti kathyate |

tasmāt puruṣakāreṇa yatnaṁ kuryād atandritaḥ ||31||

na daivam api saṁcintya tyajed udyogam ātmanaḥ |

anudyogena tailāni tilebhyo nāptum arhati ||32||

anyac ca—

udyoginaṁ puruṣa-siṁham upaiti lakṣmīr

daivena deyam iti kāpuruṣā vadanti |

daivaṁ nihatya kuru pauruṣam ātma-śaktyā

yatne kṛte yadi na sidhyati ko’tra doṣaḥ ||33||

yathā mṛt-piṇḍataḥ kartā kurute yad yad icchati |

evam ātma-kṛtaṁ karma mānavaḥ pratipadyate ||34||

kākatālīyavat prāptaṁ dṛṣṭvāpi nidhim agrataḥ |

na svayaṁ daivam ādatte puruṣārtham apekṣate ||

udyamena hi sidhyanti kāryāṇi na manorathaiḥ |

nahi suptasya siṁhasya praviśanti mukhe mṛgāḥ ||36||

tathā coktaṁ—

mātā śatruḥ pitā vairī yena bālo na pāṭhitaḥ |

na śobhate sabhā-madhye haṁsa-madhye bako yathā ||37||

rūpa-yauvana-sampannā viśāla-kula-sambhavāḥ |

vidyā-hīnā na śobhante nirgandhā iva kiṁśukāḥ ||38||

aparac ca—

pustakeṣu ca nādhītaṁ nādhītaṁ guru-sannidhau |

na śobhate sambhā-madhye jāra-garbha iva striyāḥ ||39||

etac cintayitvā rājā paṇḍita-sabhāṁ kāritavān | rājovāca—bho bhoḥ paṇḍitāḥ ! śrūyatāṁ mama vacanam | asti kaścid evambhūto vidvān yo mama putrāṇāṁ nityam unmārga-gāminām anadhigata-śāstrāṇām idānīṁ nīti-śāstropadeśena punar janma kārayituṁ samarthaḥ ? yataḥ—

kācaḥ kāñcana-saṁsargād dhatte mārakatīr dyutīḥ |

tathā sat-sannidhānena mūrkho yāti pravīṇatām ||40||

uktaṁ ca—

hīyate hi matis tāta hīnaiḥ saha samāgamāt |

samaiś ca samatām eti viśiṣṭaiś ca viśiṣṭatām ||41||

atrāntare viṣṇu-śarma-nāmā mahā-paṇḍitaḥ sakala-nīiti-śāstra-tattva-jño bṛhaspatir ivābravīt—deva mahākula-sambhūtā ete rājaputrāḥ | tat mayā nītiṁ grāhayituṁ śakyante | yataḥ—

nādravye nihitā kācit kriyā phalavatī bhavet |

na vyāpāra-śatenāpi śukavat pāṭhyate bakaḥ ||42||

anyac ca—

asmiṁs tu nirguṇaṁ gotre nāpatyam upajāyate |

ākare padya-rāgānāṁ janma kāca-maṇeḥ kutaḥ ||43||

ato’haṁ ṣaṇ-māsābhyantare bhavat-putrān nīti-śāstrābhijñān kariṣyāmi | rājā sa-vinayaṁ punar uvāca |

kīṭo’pi sumanaḥ-saṅgād ārohati satāṁ śiraḥ |

aśmāpi yāti devatvaṁ mahadbhiḥ supratiṣṭhitaḥ ||44||

anyac ca—

yathodaya-girer dravyaṁ sannikarṣeṇa dīpyate |

tathā sat-sannidhānena hīna-varṇo’pi dīpyate ||45||

guṇā guṇajñeṣu guṇā bhavanti

te nirguṇaṁ prāpya bhavanti doṣāḥ |

āsvādya-toyāḥ pravahanti nadyaḥ

samudram āsādya bhavanty upeyāḥ ||46||

tad eteṣām asmat-putrāṇāṁ nīti-śāstropadeśāya bhavantaḥ pramāṇam ity uktvā tasya viṣṇu-śarmaṇo kare bahumāna-puraḥsaraṁ putrān samarpitavān ||

--o)0(o--

# i.

# mitra-lābhaḥ

atha prāsāda-pṛṣṭhe sukhopaviṣṭānāṁ rājaputrāṇāṁ purastāt prastāva-krameṇa paṇḍito’bravīt—bho rāja-putrāḥ śṛṇuta—

kāvya-śāstra-vinodena kālo gacchati dhīmatām |

vyasanena tu mūrkhāṇāṁ nidrayā kalahena vā ||1||

tad bhavatāṁ vinodāya kāka-kūrmādīnāṁ vicitrāṁ kathāṁ kathayiṣyāmi | rāja-putrair uktam—ārya ! kathyatāṁ | viṣṇu-śarmovāca—śṛṇuta yūyam | samprati mitra-lābhaḥ prastūyate | yasyāyam ādyaḥ ślokaḥ—

asādhanā vitta-hīnā buddhimantaḥ suhṛn-matāḥ |

sādhayanty āśu kāryāṇi kāka-kūrma-mṛgākhuvat ||2||

rājaputrā ūcuḥ—katham etat ?

so’bravīt—asti godāvarī-tīre viśālaḥ śālmalī-taruḥ | tatra nānā-dig-deśād āgatya rātrau pakṣiṇo nivasanti | atha kadācid avasannāyāṁ rātrau astācala-cūḍāvalambini bhagavati kumudinī-nāyake candramasi | laghupatana-nāmā vāyasaḥ prabuddhaḥ kṛtāntam iva dvitīyam aṭantaṁ pāśa-hastaṁ vyāgham apaśyat | tam ālokyācintayat—adya prātar evāniṣṭa-darśanaṁ jātam | na jāne kim anabhimataṁ darśayiṣyati | ity uktvā tad anusaraṇa-krameṇa vyākulaś calati | yataḥ—

śoka-sthāna-sahasrāṇi bhaya-sthāna-śatāni ca |

divase divase mūḍham āviśanti na paṇḍitam ||3||

anyac ca—viṣayiṇām idam avaśyaṁ kartavyam |

utthāyotthāya boddhavyaṁ kim adya sukṛtaṁ kṛtam |

āyuṣaḥ khaṇḍam ādāya ravir astaṁ gamiṣyati ||4||

atha tena vyādhena taṇḍula-kaṇān vikīrya jālaṁ vistīrṇam | sa ca tatra pracchanno bhūtvā sthitaḥ | asminn eva kāle citragrīva-nāmā kapota-rājaḥ sa-parivāro viyati visarpaṁs taṇḍula-kaṇān avalokayāmāsa | tataḥ kapota-rājas taṇḍula-kaṇa-lubdhān kapotān prāha—kuto’tra nirjane vane taṇḍula-kaṇānāṁ sambhavaḥ | tan nirūpyatāṁ tāvat | bhadram idaṁ na paśyāmi prāyeṇānena taṇḍula-kaṇa-lobhenāsmābhir api tathā bhavitavyam |

kaṅkaṇasya tu lobhena magnaḥ paṅke sudustare |

vṛddha-vyāghreṇa samprāptaḥ pathikaḥ sammṛtaḥ ||5||

kapotā ūcuḥ—katham etat ?

### kathā 1

so’bravīt—aham ekadā dakṣiṇāraṇye carann apaśyam eko vṛddho vyāghraḥ snātaḥ kuśa-hastaḥ saras-tīre brūte—bho bho panthāḥ ! idaṁ suvarṇa-kaṅkaṇaṁ gṛhyatām | tato lobhākṛṣṭena kenacit pānthena ālocitam—bhāgyena etat sambhavati | kintu asmin ātma-sandehe pravṛttir na vidheyā | yataḥ—

aniṣṭād iṣṭa-lābhe’pi na gatir jāyate śubhā |

yatrāste viṣa-saṁsargo’mṛtaṁ tad api mṛtyave ||6||

kintu sarvatrārthārjana-pravṛttau sandeha eva | tathā coktam—

na saṁśayam anāruhya naro bhadrāṇi paśyati |

saṁśayaṁ punar āruhya yadi jīvati paśyati ||7||

tan nirūpayāmi tāvat | prakāśaṁ brūte | kutra tava kaṅkaṇam ? vyāghro hastaṁ prasārya darśayati | pāntho’vadat—kathaṁ mārātmake tvayi viśvāsaḥ ?

vyāghra uvāca—śṛṇu re pāntha ! prāg eva yauvana-daśāyām aham atīva durvṛtta āsam | aneka-go-mānuṣāṇāṁ vadhād me putrā mṛtā dārāś ca | vaṁśa-hīnaś cāham | tataḥ kenacid dhārmikeṇāham upadiṣṭaḥ | dāna-dharmādikaṁ caratu bhavān iti | tad-upadeśādi-dānīm ahaṁ snāna-śīlo dātā vṛddho galita-nakha-dantaḥ na kathaṁ viśvāsa-bhūmiḥ ? uktaṁ ca—

ijyā’dhyayana-dānāni tapaḥ satyaṁ dhṛtiḥ kṣamā |

alobha iti mārgo’yaṁ dharmasyāṣṭa-vidhaḥ smṛtaḥ ||8||

tatra pūrvaś caturvargo dambhārtham api sevyate |

uttaras tu caturvargo mahātmany eva tiṣṭhati ||9||

mama caitāvān lobha-virahaḥ | yena sva-hasta-stham api suvarṇa-kaṅkaṇaṁ yasmai kasmaicid dātum icchāmi tathāpi vyāghro mānuṣaṁ khādatīti lokāpavādo durnivāraḥ | yataḥ—

gatānugatiko lokaḥ kuṭṭanīm upadeśinīm |

pramāṇayati no dharme yathā goghnam api dvijam ||10||

mayā ca dharma-śāstrāṇi adhītāni | śṛṇu—

maru-sthalyāṁ yathā vṛṣṭiḥ kṣudhārte bhojanaṁ tathā |

daridre dīyate dānaṁ saphalaṁ pāṇḍu-nandana ||11||

prāṇā yathātmano’bhīṣṭā bhūtānām api te tathā |

ātmaupamyena bhūtānāṁ dayāṁ kurvanti sādhavaḥ ||12||

aparaṁ ca—

pratyākhyāne ca dāne ca sukha-duḥkhe priyāpriye |

ātmaupamyena puruṣaḥ pramāṇam adhigacchati ||13||

anyac ca—

mātṛvat para-dāreṣu para-dravyeṣu loṣṭravat |

ātmavat sarva-bhūteṣu yaḥ paśyati sa paṇḍitaḥ ||14||

tvaṁ ca atīva-durgataḥ | tena tat tubhyaṁ dātuṁ sa-yatno’ham | tathā coktam—

daridrān bhara kaunteya mā prayaccheśvare dhanam |

vyādhitasyauṣadhaṁ pathyaṁ nīrujasya kim auṣadhaiḥ ||15||

anyat ca—

dātavyam iti yad dānaṁ dīyate’nupakāriṇi |

deśe kāle ca pātre ca tad dānaṁ sāttvikaṁ viduḥ ||16||

tad atra sarasi snātvā suvarṇa-kaṅkaṇam idaṁ gṛhāṇa | tato yāvad asau tad-vacaḥ-pratīto lobhāt saraḥ snātuṁ praviṣṭaḥ, tāvan mahā-paṅke nimagnaḥ palāyitum akṣamaḥ | taṁ paṅke patitaṁ dṛṣṭvā vyāghro’vadat—ahaha mahā-paṅke patito’si | atas tvām aham utthāpayāmi | ity uktvā śanaiḥ śanair upagamya tena vyāghreṇa dhṛtaḥ sa pāntho’cintayat—

na dharma-śāstraṁ paṭhatīti kāraṇaṁ

na cāpi vedādhyayanaṁ durātmanaḥ |

svabhāva evātra tathātiricyate

yathā prakṛtyā madhuraṁ gavāṁ payaḥ ||17||

kiṁ ca—

avaśendriya-cittānāṁ hasti-snānam iva kriyā |

durbhagābharaṇa-prāyo jñānaṁ bhāraḥ kriyāṁ vinā ||18||

tan mayā bhadraṁ na kṛtam | yad atra mārātmake viśvāsaḥ kṛtaḥ | tathā coktam—

nadīnāṁ śastra-pāṇīnāṁ nakhināṁ śṛṅgiṇāṁ tathā |

viśvāso naiva kartavyaḥ strīṣu rāja-kuleṣu ca ||19||

aparaṁ ca—

sarvasya hi parīkṣyante svabhāvā netare guṇāḥ |

atītya hi guṇān sarvān svabhāvo mūrdhni vartate ||20||

anyac ca—

sa hi gagana-vihārī kalmaṣa-dhvaṁsa-kārī

daśa-śata-kara-dhārī jyotiṣāṁ madhya-cārī |

vidhur api vidhi-yogād grasyate rāhuṇāsau

likhitam api lalāṭe projjhitaṁ kaḥ samarthaḥ ||21||

iti cintayann evāsau vyāghreṇa dhṛtvā vyāpāditaḥ khāditaś ca | ato’haṁ bravīmi—kaṅkaṇasya tu lobhenety ādi | ata eva sarvathāvicāritaṁ karma na kartavyam iti | yataḥ—

sujīrṇam annaṁ suvicakṣaṇaḥ sutaḥ

suśāsitā strī nṛpatiḥ susevitaḥ |

sucintya coktaṁ suvicārya yat kṛtaṁ

sudīrgha-kāle’pi na yāti vikriyām ||22||

etad vacanaṁ śrutvā kaścit kapotaḥ sa-darpam āha—āḥ ! kim evam ucyate ?

vṛddhasya vacanaṁ grāhyam āpat-kāle hy upasthite |

sarvatraivaṁ vicāre ca bhojane’pi pravartatām ||23||

yataḥ—

śaṅkābhiḥ sarvam ākrāntam annaṁ pānaṁ ca bhūtale |

pravṛttiḥ kutra kartavyā jīvitavyaṁ kathaṁ na vā ? ||24||

yathā coktam—

īrṣyī ghṛṇī tv asantuṣṭaḥ krodhano nitya-śaṅkitaḥ |

para-bhāgyopajīvī ca ṣaḍ ete nitya-duḥkhitāḥ ||25||

etac chrutvā taṇḍul-kaṇa-lobhena nabho-maṇḍalād avatīryas arve kapotās tatropaviṣṭāḥ | yataḥ—

sumahānty api śāstrāṇi dhārayanto bahu-śrutāḥ |

chettāḥ saṁayānāṁ ca kliśyante lobha-mohitāḥ ||26||

anyac ca—

lobhāt krodhaḥ prabhavati lobhāt kāmaḥ prajāyate |

lobhān mohaś ca nāśaś ca lobhaḥ pāpasya kāraṇam ||27||

anyac ca—

asaṁbhavaṁ hema-mṛgasya janma

tathāpi rāmo lulubhe mṛgāya |

prāyaḥ samāpanna-vipatti-kāle

dhiyo’pi puṁsāṁ malinā bhavanti ||28||

anantaraṁ te sarve jāla-nibaddhā babhūvuḥ, tato yasya vacanāt tatrāvalambitās taṁ sarve tiraskurvanti sma | yataḥ,

na gaṇasyāgrato gacchet siddhe kārye samaṁ phalam |

yadi kārya-vipattiḥ syān mukharas tatra hanyate ||29||

tasya tiraskāraṁ śrutvā citragrīva uvāca—nāyam asya doṣaḥ, yataḥ

āpadām āpatantīnāṁ hito’py āyāti hetutām |

mātṛ-jaṅghā hi vatsasya stambhī-bhavati bandhane ||30||

anyac ca—

sa bandhur yo vipannānām āpad-uddharaṇa-kṣamaḥ |

na tu bhīta-paritrāṇa-vastūpālambha-paṇḍitaḥ ||31||

vipat-kāle vismaya eva kāpuruṣa-lakṣaṇam | tad atra dhairyam avalambya pratīkāraś cintyatām, yataḥ—

vipadi dhairyam athābhyudaye kṣamā

sadasi vākya-paṭutā yudhi vikramaḥ |

yaśasi cābhirucir vyasanaṁ śrutau

prakṛti-siddham idaṁ hi mahātmanām ||32||

sampadi yasya na harṣo vipadi viṣādo raṇe ca bhīrutvam |

taṁ bhuvana-traya-tilakaṁ janayati jananī sutaṁ viralam ||33||

anyac ca—

ṣaḍ-doṣāḥ puruṣeṇeha hātavyā bhūtim icchatā |

nidrā tandrā bhayaṁ krodha ālasyaṁ dīrgha-sūtratā ||34||

idānīm api evaṁ kriyatām—sarvair ekacittībhūya jālam ādāya uḍḍīyatām | yataḥ—

alpānām api vastūnāṁ saṁhatiḥ kārya-sādhikā |

tṛṇair guṇatvam āpannair badhyante matta-dantinaḥ ||35||

saṁhatiḥ śreyasī puṁsāṁ svakulair alpakair api |

tuṣeṇāpi parityaktā na prarohanti taṇḍulāḥ ||36||

iti vicitya pakṣiṇaḥ sarve jālam ādāya utpatitāḥ | anantaraṁ ca vyādhaḥ sudūrāj jālāpahārakāṁs tān avalokya paścād dhāvito’cintayat—

saṁhatās tu haranty ete mama jālaṁ vihaṅgamāḥ |

yadā tu nipatiṣyanti vaśam eṣyanti me tadā ||37||

tatas teṣu cakṣur viṣayam atikrānteṣu pakṣiṣu sa vyādho nivṛttaḥ | atha lubdhakaṁ nivṛttaṁ dṛṣṭvā kapotā ūcuḥ—svāmin ! kim idānīṁ kartum ucitam ?

citragrīva uvāca—

mātā mitraṁ pitā ceti svabhāvāt tritayaṁ hitam |  
kārya-kāraṇataś cānye bhavanti hita-buddhayaḥ ||38||

tan me mitraṁ hiraṇyako nāma mūṣika-rājo gaṇḍakī-tīre citra-vane nivasati | so’smākaṁ pāśāṁś chetsyati ity ālocya sarve hiraṇyaka-vivara-samīpaṁ gatāḥ | hiraṇyakaś ca sarvadā apāya-śaṅkayā śata-dvāraṁ vivaraṁ kṛtvā nivasati | tato hiraṇyakaḥ kapotāvapāta-bhayāc cakitaḥ tūṣṇīṁ sthitaḥ | citragrīva uvāca—sakhe hiraṇyaka ! katham asmān na sambhāṣase ?

tato hiraṇyakas tad-vacanaṁ pratyabhijñāya sa-sambhramaṁ bahir niḥsṛtya abravīt—āḥ ! puṇyavān asmi priya-suhṛn me citragrīvaḥ samāyātaḥ |

yasya mitreṇa sambhāṣo yasya mitreṇa saṁsthitiḥ |

yasya mitreṇa saṁlāpas tato nāstīha puṇyavān ||39||

atha pāśa-baddhāṁś caitān dṛṣṭvā sa-vismayaḥ kṣaṇaṁ sthitvā uvāca—sakhe ! kim etat ?

citragrīva uvāca—sakhe ! asmākaṁ prāktana-janma-karmaṇaḥ phalam etat |

yasmāc ca yena ca yathā ca yadā ca yac ca

yāvac ca yatra ca śubhāśubham ātma-karma |

tasmāc ca tena ca tathā ca tadā ca tac ca

tāvac ca tatra ca vidhātṛ-vaśād upaiti ||40||

rāga-śoka-parītāpa-bandhana-vyasanāni ca |  
ātmāparādha-vṛkṣāṇāṁ phalāny etāni dehinām ||41||

etac chrutvā hiraṇyakaś citragrīvasya bandhanaṁ chettuṁ satvaram upasarpati | tatra citragrīva uvāca—mitra ! mā maivaṁ kuru | prathamam asmad-āśritānām eteṣāṁ tāvat pāśāṁś chindhi | mama pāśaṁ paścāc chetsyasi |

hiraṇyako’py āha—aham alpa-śaktiḥ | dantāś ca me komalāḥ | tad eteṣāṁ pāśāṁś chettuṁ kathaṁ samartho bhavāmi ? tat yāvan me dantā na truṭyanti, tāvat tava pāśaṁ chinadmi | tad-anantaram apy eteṣāṁ bandhanaṁ yāvat śakyaṁ chetsyāmi |

citragrīva uvāca—astv evam | tathāpi yathā-śakti bandhanam eteṣāṁ khaṇḍaya |

hiraṇyakenoktam—ātma-parityāgena yadāśritānāṁ parirakṣaṇaṁ tan na nīti-vedināṁ sammatam | yataḥ—

āpad-arthe dhanaṁ rakṣed dārān rakṣed dhanair api |

ātmānaṁ satataṁ rakṣed dārair api dhanair api ||42||

anyac ca--

dharmārtha-kāma-mokṣāṇāṁ prāṇāḥ saṁsthita-hetavaḥ |

tān nighnatā kiṁ na hataṁ rakṣatā kiṁ na rakṣitam ||43||

citragrīva uvāca—sakhe ! nītis tāvad īdṛśy eva, kintv aham asmad-āśritānāṁ duḥkhaṁ soḍhuṁ sarvathāsamarthas tenedaṁ bravīmi | yataḥ—

dhanāni jīvitaṁ caiva parārthe prājña utsṛjet |

sannimitte varaṁ tyāgo vināśe niyate sati ||44||

ayam aparaś cāsādhāraṇo hetuḥ |

jāti-dravya-balānāṁ ca sāmyam eṣāṁ mayā saha |

mat-prabhutva-phalaṁ brūhi kadā kiṁ tad bhaviṣyati ||45||

anyac ca—

vinā vartanam evaite na tyajanti mamāntikam |

tan me prāṇa-vyayenāpi jīvayaitān mamāśritān ||46||

kiṁ ca—

māṁsa-mūtra-purīṣāsthi-pūrite’tra kalevare |

vinaśvare vihāyāsthāṁ yaśaḥ pālaya mitra me ||47||

aparaṁ ca paśya—

yadi nityam anityena nirmalaṁ mala-vāhinā |

yaśaḥ kāyena labhyeta tan na labdhaṁ bhaven nu kim ||48||

yataḥ—

śarīrasya guṇānāṁ ca dūram atyantam antaram |

śarīraṁ kṣaṇa-vidhvaṁsi kalpānta-sthāyino guṇāḥ ||49||

ity ākarṇya hiraṇyakaḥ prahṛṣṭa-manāḥ pulakitaḥ san abravīt—sādhu mitra ! sādhu | anenāśrita-vātsalyena trailokyasyāpi prabhutvaṁ tvayi yujyate | evam uktvā tena sarveṣāṁ kapotānāṁ bandhanāni chinnāni | tato hiraṇyakaḥ sarvān sādaraṁ sampūjya āha—sakhe citragrīva ! sarvathātra jāla-bandhana-vidhau sati doṣam āśaṅkya ātmani avajñā na kartavyā | yataḥ—

yo’dhikād yojana-śatān paśyatīhāmiṣaṁ khagaḥ |

sa eva prāpta-kālas tu pāśa-bandhaṁ na paśyati ||50||

aparaṁ ca—

śaśi-divākarayor graha-pīḍanaṁ

gaja-bhujaṅgamayor api bandhanam |

matimatāṁ ca vilokya daridratāṁ

vidhir aho balavān iti me matiḥ ||51||

anyac ca—

vyomaikānta-vihāriṇo’pi vihagāḥ samprāpnuvanty āpadaṁ

badhyante nipuṇair agādha-salilān matsyāḥ samudrād api |

durnītaṁ kim ihāsti kiṁ sucaritaṁ kaḥ sthāna-lābhe guṇaḥ

kālo hi vyasana-prasārita-karo gṛhṇāti dūrād api ||52||

iti prabodhya ātithyaṁ kṛtvā āliṅgya ca tena sampreṣitaś citragrīvo’pi saparivāro yatheṣṭa-deśān yayau, hiraṇyako’pi sva-vivaraṁ praviṣṭaḥ |

yāni kāni ca mitrāṇi kartavyāni śatāni ca |

paśya mūṣika-mitreṇa kapotā mukta-bandhanāḥ ||53||

atha laghu-patanaka-nāmā kākaḥ sarva-vṛttānta-darśī sāścaryam idam āha—aho hiraṇyaka ! ślāghyo’si, ato’ham api tvayā saha maitrīṁ kartum icchāmi | atas tvaṁ māṁ maitryeṇānugrahītum arhasi | etac chrutvā hiraṇyako’pi vivarābhyantarād āha—kas tvam ?

sa brūte—laghupatanaka-nāmā vāyaso’ham | hiraṇyako vihasyāha—kā tvayā saha maitrī ? yataḥ—

yad yena yujyate loke budhas tat tena yojayet |

aham annaṁ bhavān bhoktā kathaṁ prītir bhaviṣyati ||54||

aparaṁ ca—

bhakṣya-bhakṣayoḥ prītir vipatteḥ kāraṇaṁ matam |

śṛgālāt pāśabaddho’sau mṛgaḥ kākena rakṣitaḥ ||55||

vāyaso’bravīt--katham etat ?

hiraṇyakaḥ kathayati—

### kathā 2

asti magadha-deśe campakavatī nāma araṇyānī | tasyāṁ cirāt mahatā snehena mṛga-kākau nivasataḥ | sa ca mṛgaḥ svecchayā bhrāmyan hṛṣṭa-puṣṭāṅgaḥ kenacit śṛgālenāvalokitaḥ | taṁ dṛṣṭvā śṛgālo’cintayat—āḥ ! katham etan-māṁsaṁ sulalitaṁ bhakṣayāmi ? bhavatu, viśvāsaṁ tāvad utpādayāmi ity ālocya upasṛtyābravīt—mitra ! kuśalaṁ te ?

mṛgeṇoktam—kas tvam ?

sa brūte—kṣudra-buddhi-nāmā jambuko’ham | atrāraṇye bandhu-hīno mṛtavat ekākī nivasāmi | idānīṁ tvāṁ mitram āsādya punaḥ sa-bandhur jīva-lokaṁ praviṣṭo’smi | adhunā tavānucareṇa mayā sarvathā bhavitavyam iti |

mṛgeṇoktam—evam astu |

tataḥ paścād astaṁ gate savitari bhagavati marīci-mālini tau mṛgasya vāsa-bhūmiṁ gatau | tatra campaka-vṛkṣa-śākhāyāṁ subuddhi-nāmā kāko mṛgasya cira-mitraṁ nivasati | tau dṛṣṭvā kāko’vadat—sakhe citrāṅga ! ko’yaṁ dvitīyaḥ ?

mṛgo brūte—mitra ! akasmād āgantunā saha maitrī na yuktā | tan na bhadram ācaritam | tathā coktam—

ajñāta-kula-śīlasya vāso deyo na kasyacit |

mārjārasya hi doṣeṇa hato gṛdhro jarad-gavaḥ ||56||

tau āhatuḥ--katham etat ?

kākaḥ kathayati—

### kathā 3

asti bhāgīrathī-tīre gṛdhrakūṭa-nāmni parvate mahān parkaṭī-vṛkṣaḥ tasya koṭare daiva-durvipākāt galita-nakha-nayano jaradgava-nāmā gṛdhraḥ prativasati | atha kṛpayā taj-jīvanāya tad-vṛkṣa-vāsinaḥ pakṣiṇaḥ svāhārāt kiṁcit kiṁcid uddhṛtya tasmai dadati, tenāsau jīvati, teṣāṁ śāvaka-rakṣāṁ ca karoti | atha kadācit dīrghakarṇa-nāmā mārjāraḥ pakṣi-śāvakān bhakṣayituṁ tatrāgataḥ | tatas tam āyāntaṁ dṛṣṭvā pakṣi-śāvakair bhayārtaiḥ kolāhalaḥ kṛtaḥ | tac chrutvā jaradgavena uktam—ko’yam āyāti ? dīrghakarṇo gṛdhram avalokya sa-bhayam āha—hā hato’smi yato’yaṁ māṁ vyāpādayiṣyati | athavā—

tāvad bhayasya bhetavyaṁ yāvad bhayam anāgatam |

āgataṁ tu bhayaṁ vīkṣya naraḥ kuryād yathocitam ||57||

adhunātisannidhāne palāyitum akṣamaḥ | tad yathā bhavitavyaṁ tathā bhavatu, tāvat viśvāsam utpādyāsya samīpam upagacchāmīty ālocya tam upasṛtyābravīt—ārya ! tvām abhivande |

gṛdhro’vadat—kas tvam ?

so’vadat—mārjāro’ham |

gṛdhro brūte—dūram apasara no cet hantavyo’si mayā |

mārjāro’vadat—śrūyatāṁ tāvat mad-vacanam | tato yady ahaṁ vadhyas tadā hantavyaḥ | yataḥ –

jāti-mātreṇa kiṁ kaścid vadhyate pūjyate kvacit |

vyavahāraṁ parijñāya vadhyaḥ pūjyo’thavā bhavet ||58||

gṛdhro brūte—brūhi kim artham āgato’si ?

so’vadat—aham atra gaṅgā-tīre nitya-snāyī nirāmiṣāśī brahmacārī cāndrāyaṇa-vratam ācaraṁs tiṣṭhāmi | yuṣmān dharma-jñāna-ratāḥ prema-viśvāsa-bhūmayaḥ iti pakṣiṇaḥ sarve sarvadā mamāgre prastuvanti, ato bhavadbhyo vidyāvayo-vṛddhebhyo dharmaṁ śrotum ihāgataḥ | bhavantaś caitādṛśā dharmajñāḥ, yan mām atithiṁ hantum udyatāḥ ? gṛhastha-dharmaś ca eṣaḥ –

arāv apy ucitaṁ kāryam ātithyaṁ gṛham āgate |

chettum apy āgate chāyāṁ nopasaṁharate drumaḥ ||59||

kiṁ ca—yadi annaṁ nāsti, tadā suprītenāpi vacasā tāvad atithiḥ pūjya eva |

tṛṇāni bhūmir udakaṁ vāk caturthī ca sūnṛtā |

etāny api satāṁ gehe nocchidyante kadācana ||60||

anyac ca—

bālo vā yadi vā vṛddho yuvā vā gṛham āgataḥ |

tasya pūjā vidhātavyā sarvasyābhyāgato guruḥ ||61||

aparaṁ ca—

nirguṇeṣv api sattveṣu dayāṁ kurvanti sādhavaḥ |

na hi saṁharate jyotsnāṁ candraś cāṇḍāla-veśmanaḥ ||62||

anyac ca—

atithir yasya bhagnāśo gṛhāt pratinivartate |

sa dattvā duṣkṛtaṁ tasmai puṇyam ādāya gacchati ||63||

anyac ca—

uttamasyāpi varṇasya nīco’pi gṛham āgataḥ |

pūjanīyo yathā-yogyaṁ sarva-deva-mayo’tithiḥ ||64||

gṛdhro’vadat—mārjāro hi māṁsa-ruciḥ | pakṣi-śāvakāś cātra nivasanti | tenāham eva bravīmi | tac chrutvā mārjāro bhūmiṁ spṛṣṭvā karṇau spṛśati, brūte ca—mayā dharma-śāstraṁ śrutvā vīta-rāgenedaṁ duṣkaraṁ vrataṁ cāndrāyaṇam adhyavasitam | yataḥ parasparaṁ vivadamānānām api dharma-śāstrāṇām ahiṁsā paramo dharmaḥ ity atraikamatyam | yataḥ—

sarva-hiṁsā-nivṛttā ye narāḥ sarva-sahāś ca ye |

sarvasyāśraya-bhūtāś ca te narāḥ svarga-gāminaḥ ||65||

anyac ca—

eka eva suhṛd dharmo nidhane’py anuyāti yaḥ |

śarīreṇa samaṁ nāśaṁ sarvam anyad hi gacchati ||66||

kiṁ ca—

yo’tti yasya yadā māṁsam ubhayoḥ paśyatāntaram |

ekasya kṣaṇikā prītir anyaḥ prāṇair vimucyate ||67||

api ca—

martavyam iti yad duḥkhaṁ puruṣasyopajāyate |

śakyas tenānumānena paro’pi parirakṣitum ||68||

śṛṇu punaḥ—

svacchanda-vana-jātena śākenāpi prapūryate |

asya dagdhodarasyārthe kaḥ kuryāt pātakaṁ mahat ||69||

evaṁ viśvāsya sa mārjāras taru-koṭare sthitaḥ | tato dineṣu gacchatsu asau pakṣi-śāvakān ākramya sva-koṭaram ānīya pratyahaṁ khādati | atha yeṣām apatyāni khāditāni | taiḥ śokārtair vilapadbhir itas tato jijñāsā samārabdhā | tat parijñāya mārjāraḥ koṭarān niḥsṛtya bahiḥ palāyitaḥ | paścāt pakṣibhir itas tato nirūpayadbhis tatra taru-koṭare śāvakāḥ khāditā iti sarvaiḥ pakṣibhir niścitya ca gṛdhro vyāpāditaḥ | ato’haṁ bravīmi—ajñāta-kula-śīlasya ity ādi |

--o)0(o--

ity ākarṇya sa jambukaḥ sa-kopam āha—mṛgasya prathama-darśana-dine bhavān api ajñāta-kula-śīla eva āsīt | tat kathaṁ bhavatā saha etasya snehānuvṛttir uttarottaraṁ vardhate ? athavā—

yatra vidvaj-jano nāsti ślāghyas tatrālpadhīr api |

nirasta-pādape deśe eraṇḍo’pi drumāyate ||70||

anyac ca—

ayaṁ nijaḥ paro veti gaṇanā laghu-cetasām |

udāra-caritānāṁ tu vasudhaiva kuṭumbakam ||71||

yathā cāyaṁ mṛgo mama bandhus tathā bhavān api | mṛgo’bravīt kamanena uttarottareṇa ? sarvair ekatra viśrambhālāpaiḥ sukham anubhavadbhiḥ sthīyatām | yataḥ—

na kaścit kasyacin mitraṁ na kaścit kasyacid ripuḥ |

vyavahāreṇa mitrāṇi jāyante ripavas tathā ||72||

kākena uktam—evam astu | atha prātaḥ sarve yathābhimata-deśaṁ gatāḥ | ekadā nibhṛtaṁ śṛgālo brūte—sakhe mṛga ! etasminn eva vanaika-deśe sasya-pūrṇaṁ kṣetram asti | tad ahaṁ tvāṁ tatra nītvā darśayāmi | tathā kṛte sati mṛgaḥ pratyahaṁ tatra gatvā sasyaṁ khādati | tato dina-katipayena kṣetra-patinā tad dṛṣṭvā pāśās tatra yojitāḥ | anantaraṁ punar āgato mṛgaḥ tatra caran pāśair baddho’cintayat—ko mām itaḥ kāla-pāśād iva vyādha-pāśāt trātuṁ mitrād anyaḥ samarthaḥ ?

atrāntare jambukas tatrāgatya upasthito’cintayat—phalitas tāvad asmākaṁ kapaṭa-prabandhaḥ | manoratha-siddhir api bāhulyān me bhaviṣyati | yataḥ etasya uktṛtyamānasya māṁsāsṛg-liptāni asthīni mayā avaśyaṁ prāptavyāni | tāni ca bāhulyena mama bhojanāni bhaviṣyanti | sa ca mṛgas taṁ dṛṣṭvā ullāsito brūte—sakhe ! chindhi tāvan mama bandhanam | satvaraṁ trāyasva mām | yataḥ—

āpatsu mitraṁ jānīyād raṇe śūraṁ ṛṇe śucim |

bhāryāṁ kṣīṇeṣu vitteṣu vyasaneṣu ca bāndhavān ||73||

aparaṁ ca—

utsave vyasane prāpte durbhikṣe śatru-saṅkaṭe |

rāja-dvāre śmaśāne ca yas tiṣṭhati sa bāndhavaḥ ||74||

jambukaḥ pāśaṁ muhur muhur vilokyācintayat—dṛḍhas tāvad ayaṁ bandhaḥ | brūte ca—sakhe ! snāyu-nirmitāḥ pāśāḥ, tad adya bhaṭṭāraka-vāre katham etān dantaiḥ spṛśāmi ? mitra ! yadi citte na anyathā manyase, tadā prabhāte yat tvayā vaktavyaṁ tat kartavyam iti | anantaraṁ sa kākaḥ pradoṣakā mṛgamanāgatam avalokya itas tato’nviṣyan tathāvidhaṁ taṁ dṛṣṭvā uvāca—sakhe ! kim etat ? mṛgeṇoktam—avadhīrita-suhṛd-vākyasya phalam etat tathā coktam—

suhṛdāṁ hita-kāmānāṁ yaḥ śṛṇoti na bhāṣitam |

vipat sannihitā tasya sa naraḥ śatrunandanaḥ ||75||

kāko brūte—sa vañcakaḥ kvāste ?

mṛgeṇoktaṁ—man-māṁsārthī tiṣṭhaty atraiva |

kāko brūte—mitra ! uktam eva mayā pūrvam |

aparādho na me’stīti naitad viśvāsa-kāraṇam |

vidyate hi nṛśaṁsebhyo bhayaṁ guṇavatām api ||76||

dīpa-nirvāṇa-gandhaṁ ca suhṛd-vākyam arundhatīm |

na jighranti na śṛṇvanti na pśyanti gatāyuṣaḥ ||77||

parokṣe kārya-hantāraṁ pratyakṣe priya-vādinam |

varjayet tādṛśaṁ mitraṁ viṣa-kumbhaṁ payomukham ||78||

tataḥ kāko dīrghaṁ niḥśvasya uvāca—are vañcaka ! kiṁ tvayā pāpa-karmaṇā kṛtam | yataḥ—

saṁlāpitānāṁ madhurair vacobhir

mithyopacāraiś ca vaśīkṛtānām |

āśāvatāṁ śraddadhatāṁ ca loke

kim arthināṁ vañcayitavyam asti ||79||

anyac ca—

upakāriṇi viśrabdhe śuddha-matau yaḥ samācarati pāpam |

taṁ janam asatya-sandhaṁ bhagavati vasudhe kathaṁ vahasi ||80||

durjanena samaṁ sakhyaṁ vairaṁ cāpi na kārayet |

uṣṇo dahati cāṅgāraḥ śītaḥ kṛṣṇāyate karam ||81||

athavā sthitir iyaṁ durjanānām—

prāk pādayoḥ patati khādati pṛṣṭha-māṁsaṁ

karṇe phalaṁ kim api rauti śanair vicitram |

chidraṁ nirūpya sahasā praviśaty aśaṅkaḥ

sarvaṁ khalasya caritaṁ maśakaḥ karoti ||82||

tathā ca—

durjanaḥ priya-vādī ca naitad viśvāsa-kāraṇam |

madhu tiṣṭhati jihvāgre hṛdi hālāhalaṁ viṣam ||83||

atha prabhāte sa kṣetra-patir laguḍa-hastas taṁ pradeśam āgacchan kākenāvalokitaḥ | tam avalokya kākenoktam—sakhe mṛga ! tvam ātmānaṁ mṛtavat sandarśya vātenodaraṁ pūrayitvā pādān stabdhīkṛtya tiṣṭha | ahaṁ tava cakṣuṣī cañcvā kim api vilikhāmi, yadāhaṁ śabdaṁ karomi, tadā tvam utthāya satvaraṁ palāyiṣyase |

mṛgas tathaiva kāka-vacanena sthitaḥ | tataḥ kṣetra-patinā harṣotphulla-locanena tathāvidho mṛga ālokitaḥ | athāsau—āḥ ! svayaṁ mṛto’si ? ity uktvā mṛgaṁ bandhanāt mocayitvā pāśān saṁvarītuṁ satvaro babhūva | tataḥ kiyad dūre antarite kṣetra-patau sa mṛgaḥ kākasya śabdaṁ śrutvā satvaram utthāya palāyitaḥ | tam uddiśya tena kṣetra-patinā prakopāt kṣiptena laguḍena śṛgālo vyāpāditaḥ | tathā coktam—

tribhir varṣais tribhir māsais tribhiḥ pakṣais tribhir dinaiḥ |

atyutkaṭaiḥ pāpa-puṇyair ihaiva phalam aśnute ||84||

ato’haṁ bravīmi—bhakṣya-bhakṣyakayoḥ prītir ity ādi |

iti mṛga-vāyasa-śṛgāla-kathā

kākaḥ punar āha—

bhakṣitenāpi bhavatā nāhāro mama puṣkalaḥ |

tvayi jīvati jīvāmi citragrīva ivānagha ||85||

anyac ca—

tiraścām api viśvāso dṛṣṭaḥ puṇyaika-karmaṇām |

satāṁ hi sādhu-śīlatvāt svabhāvo na nivartate ||86||

kiṁ ca—

sādhoḥ prakopitasyāpi mano nāyāti vikriyām |

na hi tāpayituṁ śakyaṁ sāgarāmbhas tṛṇolkayā ||87||

hiraṇyako brūte—capalas tvam | capalena saha snehaḥ sarvathā na kartavyaḥ | tathā coktam—

mārjāro mahiṣo meṣaḥ kākaḥ kāpuruṣas tathā |

viśvāsāt prabhavanty ete viśvāsas tatra no hitaḥ ||88||

kiṁ cānyat—śatru-pakṣo bhavān asmākam | śatruṇā sandhir na vidheyam | uktaṁ caitat—

śatruṇā na hi sandadhyāt saṁśliṣṭenāpi sandhinā |

sutaptam api pānīyaṁ śamayaty eva pāvakam ||89||

durjanaḥ parihartavyo vidyayālaṅkṛto’pi san |

maṇinā bhūṣitaḥ sarpaḥ kim asau na bhayaṅkaraḥ ||90||

yad aśakyaṁ na tac chaktyaṁ yac chaktyaṁ śakyam eva tat |

nodake śakaṭaṁ yāti na ca naur gacchati sthale ||91||

aparaṁ ca—

mahatāpy artha-sāreṇa yo viśvasiti śatruṣu |

bhāryāsu ca viraktāsu tad-antaṁ tasya jīvanam ||92||

laghu-patanako brūte—śrutaṁ mayā sarvaṁ, tathāpi mamaitāvan eva saṅkalpaḥ | yat tvayā saha sauhṛdyam avaśyaṁ karaṇīyam iti | anyathā anāhāreṇātmānaṁ tava dvāri vyāpādayiṣyāmīti | tathā hi—

mṛd-ghaṭavat sukha-bhedyo duḥsandhānaś ca durjano bhavati |

sujanas tu kanaka-ghaṭavad durbhedyaś cāśu sandheyaḥ ||93||

kiṁ ca—

dravatvāt sarva-lohānāṁ nimittād mṛga-pakṣiṇām |

bhayāl lobhāc ca mūrkhāṇāṁ saṅgataḥ darśanāt satām ||94||

kiṁ ca—

nārikela-samākārā dṛśyante hi suhṛjjanāḥ |

anye badarikākārā bahir eva manoharāḥ ||95||

anyac ca—

sneha-cchede’pi sādhūnāṁ guṇā nāyānti vikriyām |

bhaṅge’pi hi mṛṇālānām anubadhnanti tantavaḥ ||96||

anyac ca—

śucitvam tyāgitā śauryaṁ sāmānyaṁ sukha-duḥkhayoḥ |

dākṣiṇyaṁ cānuraktiś ca satyatā ca suhṛd-guṇāḥ ||97||

etair guṇair upeto bhavad=anyo mayā kaḥ suhṛt prāptavyaḥ ? ity ādi tad-vacanam ākarṇya hiraṇyako bahiḥ niḥsṛtyāha—āpyāyito’haṁ bhavatām etena vacanāmṛtena | tathā coktam—

gharmārtaṁ na tathā suśītala-jalaiḥ snānaṁ na muktāvalī

na śrīkhaṇḍa-vilepanam sukhayati pratyaṅgam apy arpitam |

prītyai sajjana-bhāṣitaṁ prabhavati prāyo yathā cetasaḥ

sad-yuktyā ca pariṣkṛtaṁ sukṛtinām ākṛṣṭi-mantropamam ||98||

anyac ca—

rahasya-bhedo yācñā ca naiṣṭhuryaṁ cala-cittayā |

krodho niḥsatyatā dyūtam etan mitrasya dūṣaṇam ||99||

anena vacana-krameṇa tat ekam api dūṣaṇaṁ tvayi na lakṣyate | yataḥ—

paṭutvaṁ satyavāditvaṁ kathā-yogena buddhyate |

astabdhatvam acāpalyaṁ pratyakṣenāvagamyate ||100||

aparaṁ ca—

anyathaiva hi sauhārdaṁ bhavet svacchāntarātmanaḥ |

pravartate’nyathā vāṇī śāṭhyopahata-cetasaḥ ||101||

manasy anyad vacasy anyat karmaṇy anyad durātmanām |

manasy ekaṁ vacasy ekaṁ karmaṇy ekaṁ mahātmanām ||102||

tad bhavatu bhavataḥ abhimatam eva ity uktvā hiraṇyako maitryaṁ vidhāya bhojana-viśeṣair vāyasaṁ santoṣya vivaraṁ praviṣṭaḥ | vāyaso’pi sva-sthānaṁ gataḥ tataḥ-prabhṛti tayoḥ anyo’nyāhāra-pradānena kuśala-praśnaiḥ viśrambhālāpaiś ca kiyat-kālo’tivartane | ekadā laghu-patanako hiraṇyakam āha—sakhe ! vāyasasya kaṣṭataralabhyāhāram idaṁ sthānam | tad etat parityajya sthānāntaraṁ gantum icchāmi |

hiraṇyako brūte—

sthāna-bhraṣṭā na śobhante dantāḥ keśā nakhā narāḥ |

iti vijñāya matimān sva-sthānaṁ na parityajet ||103||

kāko brūte—mitra ! kāpuruṣasya vacanam etat | yataḥ—

sthānam utsṛjya gacchanti siṁhāḥ sat-puruṣā gajāḥ |

tatraiva nidhanaṁ yānti kākāḥ kāpuruṣā mṛgāḥ ||104||

anyac ca—

ko vīrasya manasvinaḥ sva-viṣayaḥ ko vā videśaḥ smṛtaḥ

yaṁ deśaṁ śrayate tam eva kurute bāhu-pratāpārjitam |

yad daṁṣṭrānakha-lāṅgula-praharaṇaḥ siṁho vanaṁ gāhate

tasminn eva hata-dvipendra-rudhirais tṛṣṇāṁ chinnatty ātmanaḥ ||105||

hiraṇyako brūte—mitra kva gantavyam ? tathā coktam—

calaty ekena pādena tiṣṭhaty ekena buddhimān |

nāsamīkṣya paraṁ sthānaṁ pūrvam āyatanaṁ tyajet ||106||

vāyaso brūte—mitra ! asti sunirūpitaṁ sthānam |

hiraṇyako’vadat—kiṁ tat ?

vāyasaḥ kathayati—asti daṇḍakāraṇye karpūragaurābhidhānaṁ saraḥ | tatra cira-kālopārjitaḥ priya-suhṛn me mantharābhidhānaḥ kūrmaḥ sahaja-dhārmikaḥ prativasati | paśya mitra !

paropadeśe pāṇḍityaṁ sarveṣāṁ sukaraṁ nṛṇām |

dharme svīyam anuṣṭhānaṁ kasyacit tu mahātmanaḥ ||107||

sa ca bhojana-viśeṣair māṁ saṁvardhayiṣyati | hiraṇyako’py āha—tat kim atrāvasthāya mayā kartavyam ? yataḥ—

yasmin deśe na sammāno na vṛttir na ca bāndhavaḥ |

na ca vidyāgamaḥ kaścit taṁ deśaṁ parivarjayet ||108||

aparaṁ ca---

dhanikaḥ śrotriyo rājā nadī vaidyas tu pañcamaḥ |

pañca yatra na vidyante tatra vāsaṁ na kārayet ||109||

aparaṁ ca---

loka-yātrā bhayaṁ lajjā dākṣiṇyaṁ tyāga-śīlatā |

pañca yatra na vidyante na kuryāt tatra saṁsthitim ||110||

anyac ca—

tatra mitra ! na vastavyaṁ yatra nāsti catuṣṭayam |

ṛṇa-dātā ca vaidyaś ca śrotriyaḥ sajalā nadī ||111||

ato mām api tatra naya |

vāyaso’vadat—evam astu |

atha vāyasas tena mitreṇa saha vicitrālāpa-sukhena tasya sarasaḥ samīpaṁ yayau | tato mantharo dūrād eva laghu-patanakam avalokya utthāya yathocitam ātithyaṁ vidhāya mūṣikasyāpy atithi-satkāraṁ cakāra | yataḥ—

bālo vā yadi vā vṛddho yuvā vā gṛham āgataḥ |

tasya pūjā vidhātavyā sarvatrābhyāgato guruḥ ||112||

tathā—

gurur agnir dvijātīnāṁ varṇānāṁ brāhmaṇo guruḥ |

patir eko guruḥ strīṇāṁ sarvatrābhyāgato guruḥ ||113||

aparaṁ ca—

uttamasyāpi varṇasya nīco’pi gṛham āgataḥ |

pūjanīyo yathā-yogyaṁ sarva-deva-mayo’tithiḥ ||114||

vāyaso’vadat—sakhe ! manthara ! sa-viśeṣa-pūjām asami vidhehi, yato’yaṁ puṇya-karmaṇāṁ dhurīṇaḥ kāruṇya-ratnākaro hiraṇyaka-nāmā mūṣika-rājaḥ | etasya guṇa-stutiṁ jihvā-sahasra-dvayenāpi yadi sarpa-rājaḥ kadācit kartuṁ samarthaḥ syāt ity uktvā citragrīvopākhyānaṁ varṇitavān | tato mantharaḥ sādaraṁ hiraṇyakaṁ sampūjyāha—bhadra ! ātmano nirjana-vanāgamana-kāraṇam ākhyātum arhasi ?

hiraṇyako’vadat—kathayāmi, śrūyatām |

### kathā 4

asti campakābhidhānāyāṁ nagaryāṁ parivrājakāvasathaḥ | tatra cūḍākarṇo nāma parivrājakaḥ prativasati | sa ca bhojanāvaśiṣṭa-bhikṣānna-sahitaṁ bhikṣāpātraṁ nāgadantake’vasthāpya svapiti | ahaṁ ca tad annam utplutya utplutya pratyahaṁ bhakṣayāmi | anantaraṁ tasya priya-suhṛd vīṇākarṇo nāma parivrājakaḥ samāyātaḥ, tena saha nānā-kathā-prasaṅgāvasthito mama trāsārthaṁ jarjara-vaṁśa-khaṇḍena cūḍākarṇo bhūmim atāḍayat | taṁ tathāvidhaṁ dṛṣṭvā vīṇākarṇa uvāca—sakhe ! kim iti mama kathā-virakto’nyāsakto bhavān ? yataḥ—

mukhaṁ prasannaṁ vimalā ca dṛṣṭiḥ

kathānurāgo madhurā ca vāṇī |

sneho’dhikaḥ sambhrama-darśanaṁ ca

sadānuraktasya janasya lakṣma ||115||

adṛṣṭi-dānaṁ kṛta-pūrva-nāśanam

ānanaṁ duścaritānukīrtanam |

kathā-prasaṅgena ca nāma-vismṛtir

virakta-bhāvasya janasya lakṣaṇam ||116||

cūḍākarṇenoktam—bhadra ! nāhaṁ viraktaḥ, kintu paśya ayaṁ mūṣiko mamāpakārī sadā pātrasthaṁ bhikṣānnam utplutya bhakṣayati | vīṇākarṇo nāgadantam avalokyāha—katham ayaṁ mūṣikaḥ svalpa-balo’py etāvad dūram utpatati ? tad atra kenāpi kāraṇena bhavitavyam |

kṣaṇaṁ vicintya parivrājakenoktam—kāraṇaṁ cātra dhana-bāhulyam eva pratibhāti | yataḥ—

dhanavān balavān loke sarvaḥ sarvatra sarvadā |

prabhutvaṁ dhana-mūlaṁ hi rājñām apy upajāyate ||117||

tataḥ khanitram ādāya tena parivrājakena vivaraṁ khanitvā cira-sañcitaṁ mama dhanaṁ gṛhītam | tataḥ prabhṛti pratyahaṁ nija-śakti-hīnaḥ sattvotsāha-rahitaḥ svāhāram apy utpādayitum akṣamaḥ sann āsaṁ mandaṁ mandam upasarpan cūḍākarṇenāvalokitaḥ | tatas tenoktam—

dhanena balavān loko dhanād bhavati paṇḍitaḥ |

paśyainaṁ mūṣikaṁ pāpaṁ svajāti-samatāṁ gatam ||118||

kiṁ ca—

arthena tu vihīnasya puruṣasyālpa-medhasaḥ |

kriyā sarvā vinaśyanti grīṣme kusarito yathā ||119||

aparaṁ ca—

yasyārthās tasya mitrāṇi yasyārthās tasya bāndhavāḥ |

yasyārthāḥ sa pumān loke yasyārthāḥ sa hi paṇḍitaḥ ||120||

aparaṁ ca—

aputrasya gṛhaṁ śūnyaṁ san-mitra-rahitasya ca |

mūrkhasya ca diśaḥ śūnyāḥ sarva-śūnyā daridratā ||121||

aparaṁ ca—

dāridryān maraṇād vāpi dāridryam avaraṁ smṛtam |

alpa-kleśena maraṇaṁ dāridryam atiduḥsaham ||122||

anyac ca—

tānīndriyāṇy avikalāni tad eva nāma

sā buddhir apratihatā vacanaṁ tad eva |

arthoṣmaṇā virahitaḥ puruṣaḥ sa eva

anyaḥ kṣaṇena bhavatīti vicitram etat ||123||

etat sarvam ākarṇya mayālocitaṁ—mamānnāvasthānam ayuktam idānīm | tathā coktam—

atyanta-vimukhe daive vyarthe yatne ca pauruṣe |

manasvino daridrasya vanād anyat kutaḥ sukham ||124||

anyac ca—

manasvī miryate kāmaṁ kārpaṇyaṁ na tu gacchati |

api nirvāṇam āyāti nānalo yāti śītatām ||125||

kiṁ ca—

kusuma-stavakasyeva dve vṛttī tu manasvinaḥ |

sarveṣāṁ mūrdhni vā tiṣṭhed viśīryeta vane’thavā ||126||

yac cānyasmai etad vṛttānta-kathanaṁ tad apy anucitam | yataḥ—

artha-nāśaṁ manas-tāpaṁ gṛhe duścaritāni ca |

vañcanaṁ cāpamānaṁ ca matimān na prakāśayet ||127||

yac cātraiva yācñayā jīvanaṁ tad apy atīva-garhitam | yataḥ—

varaṁ vibhava-hīnena prāṇaiḥ santarpito’nalaḥ |

nopacāra-paribhraṣṭaḥ kṛpaṇaḥ prārthyate janaḥ ||128||

anyac ca—

dāridryād dhriyam eti hrī-parigataḥ sattvāt paribhraśyate

niḥsattvaṁ paribhūyate paribhavān nirvedam āpadyate |

nirviṇṇaḥ śucam eti śoka-phihito buddhyā parityajyate

nirbuddhiḥ kṣayam ety aho nidhanatā sarvāpadām āspadam ||129||

kiṁ ca—

varaṁ maunaṁ kāryaṁ na ca vacanam uktaṁ yad anṛtaṁ

varaṁ klaibyaṁ puṁsāṁ na ca para-kalatrābhigamanam |

varaṁ prāṇa-tyāgo na ca piśuna-vākyeṣv abhirucir

varaṁ bhikṣāśitvaṁ na ca para-dhanāsvādana-sukham ||130||

varaṁ śūnyā śālā na ca khalu varo duṣṭa-vṛṣabho

varaṁ veśyā patnī na punar avinītā kula-vadhūḥ |

varaṁ vāso’raṇye na punar avivekādhipa-pure

varaṁ prāṇa-tyāgo na punar adhamānām upagamaḥ ||131||

api ca—

seveva mānam akhilaṁ jyotsneva tamo jareva lāvaṇyam |

hari-hara-katheva duritaṁ guṇa-śatam apy arthitā harati ||132||

tat kim ahaṁ para-piṇḍena ātmānaṁ poṣayāmi ? kaṣṭaṁ bhoḥ ! tad api dvitīyaṁ mṛtyu-dvāram | anyac ca—

rogī cira-pravāsī parānna-bhojī parāvasatha-śāyī |

yaj jīvati tan maraṇaṁ yan maraṇaṁ so’sya viśrāmaḥ ||133||

ity ālocyāpi lobhāt punar api tadīyam annaṁ grahītuṁ graham akaravam | tathā coktam—

lobhena buddhiś calati lobho janayate tṛṣām |

tṛṣārto duḥkham āpnoti paratreha ca mānavaḥ ||134||

tato’haṁ mandaṁ mandam upasarpaṁs tena vīṇākarṇena jarjara-vaṁśa-khaṇḍena tāḍitaś cācintayam—lubdho hy asantuṣṭo niyatam ātma-drohī bhavati | tathā ca—

dhana-lubdho hy asantuṣṭo’niyatātmājitendriyaḥ |

sarvā evāpadas tasya yasya tuṣṭaṁ na mānasam ||135||

sarvāḥ sampattasyas tasya santuṣṭaṁ yasya mānasam |

upānad-gūḍha-pādasya nanu carmāvṛteva bhūḥ ||136||

aparaṁ ca—

santoṣāmṛta-tṛptānāṁ yat sukhaṁ śānta-cetasām |

kutas tad-dhana-lubdhānām itaś cetaś ca dhāvatām ||137||

kiṁ ca—

tenādhītaṁ śrutaṁ tena tena sarvam anuṣṭhitam |

yenāśāḥ pṛṣṭhataḥ kṛtvā nairāśyam avalambitam ||138||

api ca—

aseviteśvara-dvāram adṛṣṭa-viraha-vyatham |

anukta-klība-vacanaṁ dhanyaṁ kasyāpi jīvanam ||139||

na yojana-śataṁ dūraṁ vāhyamānasya tṛṣṇayā |

santuṣṭasya kara-prāpte’py arthe bhavati nādaraḥ ||140||

tad atra avasthocita-kārya-paricchedaḥ śreyān |

ko dharmo bhūta-dayā kiṁ saukhyaṁ nityam aroginā jagati |

kaḥ snehaḥ sad-bhāvaḥ kiṁ pāṇḍityaṁ paricchedaḥ ||141||

tathā ca—

paricchedo hi pāṇḍityaṁ yadāpannā vipattayaḥ |

apariccheda-kartṝṇāṁ vipadaḥ syuḥ pade pade ||142||

tathā hi—

tyajed ekaṁ kulasyārthe grāmasyārthe kulaṁ tyajet |

grāmaṁ janapadasyārthe ātmārthe pṛthivīṁ tyajet ||143||

aparaṁ ca—

pānīyaṁ vā nirāyāsaṁ svādvannaṁ vā bhayottaram |

vicāryaṁ khalu paśyāmi tat sukhaṁ yatra nirvṛtiḥ ||144||

ity ālocyāhaṁ nirjana-vanam āgataḥ | yataḥ—

varaṁ vanaṁ vyāghra-gajendra-sevitaṁ

drumālayaḥ patra-phalāmbu-bhakṣitam |

tṛṇāni śayyā vasanaṁ ca valkalaṁ

na bandhu-madhye dhana-hīna-jīvanam ||145||

ataḥ—

saṁsāra-viṣaya-vṛkṣasya dve eva rasavat phale |

kāvyāmṛta-rasāsvādaḥ saṅgamaḥ sajjanaiḥ saha ||146||

aparaṁ ca—

sat-saṅgaḥ keśave bhaktir gaṅgāmbhasi nimajjanam |

asāre khalu saṁsāre trīṇi sārāṇi bhāvayet ||147||

manthara uvāca—

arthāḥ pāda-rajopamā giri-nadī-vegopamaṁ yauvanam

āyuṣyaṁ jala-bindu-lola-capalaṁ phenopamaṁ jīvanam |

dharmaṁ yo na karoti niścala-matiḥ svargārgalodghāṭanaṁ

paścāt-tāpa-hato jarā-pariṇataḥ śokāgninā dahyate ||148||

yuṣmābhir atisañcayaḥ kṛtaḥ | tasyāyaṁ doṣaḥ | śṛṇu—

upārjitānāṁ vittānāṁ tyāga eva hi rakṣaṇam |

taḍāgodara-saṁsthānāṁ parīvāhaivāmbhasām ||149||

anyac ca—

yad adho’dhaḥ kṣitau vittaṁ nicakhāna mitampacaḥ |

tad-adho nilayaṁ gantuṁ cakre panthānam agrataḥ ||150||

yataḥ—

nija-saukhyaṁ nirundhāno yo dhanārjanam icchati |

parārtha-bhāra-vāhīva sa kleśasyaiva bhājanam ||151||

tathā coktaṁ—

dānopabhoga-hīnena dhanena dhanino yadi |

bhavāmaḥ kiṁ na tenaiva dhanena dhanino vayam ||152||

yataḥ—

dhanena kiṁ yo na dadāti nāśnute

balena kiṁ yaś ca ripūn na yādhatte |

śrutena kiṁ yo na ca dharmam ācaret

kim ātmanā yo na jitendriyo bhavet ||153||

anyac ca—

asambhogena sāmānyaṁ kṛpaṇasya dhanaṁ paraiḥ |

asyedam iti sambandho hānau duḥkhena gamyate ||154||

api ca—

na devāya na viprāya na bandhubhyo na cātmane |

kṛpaṇasya dhanaṁ yāti vahni-taskara-pārthivaiḥ ||155||

tathā coktam—

dānaṁ priya-vāk-sahitaṁ

jñānam agarvaṁ kṣamānvitaṁ sauryam |

tyāgaṁ sahitaṁ ca vittaṁ

durlabham etac catur bhadram ||156||

uktaṁ ca—

kartavyaḥ sañcayo nityaṁ na tu kāryo’tisañcayaḥ |

atisañcaya-śīlo’yaṁ dhanuṣā jambuko hataḥ ||157||

tāv āhatuḥ—katham etat ?

mantharaḥ kathayati—

### kathā 5

āsīt kalyāṇa-kaṭaka-vāstavyo bhairavo nāma vyādhaḥ | sa caikadā māṁsa-lubdho dhanur ādāya mṛgam anviṣyan vindhyāṭavī-madhyaṁ gataḥ | tatra tena mṛga eko vyāpāditaḥ | tato mṛgam ādāya gacchatā tena ghorākṛtiḥ śūkaro dṛṣṭaḥ | tatas tena mṛgaṁ bhūmau nidhāya śūkaraḥ śareṇa hataḥ | śūkareṇāpy āgatya pralaya-ghana-ghora-garjanaṁ kurvāṇena sa vyādho muṣka-deśe hataḥ chinna-druma iva papāta | tathā coktam—

jalam agnir viṣaṁ śastaṁ kṣud vyādhiḥ patanaṁ gireḥ |

nimittaṁ kiñcid āsādya dehī prāṇair vimucyate ||158||

atha tayoḥ pādāsphālanena ekaḥ sarpo’pi mṛtaḥ | atrāntare dīrgharāvo nāma jambukaḥ paribhramanāhārārthā tān mṛtān mṛga-vyādha-sarpa-śūkarān apaśyat | ālokyācintayac ca—aho bhāgyam ! adya mahad bhojyaṁ me samupasthitam |

athavā—

acintitāni duḥkhāni yathaivāyānti dehinām |

sukhāny api tathā manye daivam atrātiricyate ||159||

māsam ekaṁ naro yāti dvau māsau mṛga-śūkarau |

ahir ekaṁ dinaṁ yāti adya bhakṣyo dhanurguṇaḥ ||160||

tataḥ prathama-bubhukṣāyām idaṁ niḥsvādu kodaṇḍa-lagnaṁ snāyu-bandhanaṁ khādāmi, ity uktvā tathākarot | tataś chinne snāyu-bandhane drutam utpatitena dhanuṣā hṛdi nirbhinnaḥ sa dīrgharāvaḥ pañcatvaṁ gataḥ | ato’haṁ bravīmi kartavyaḥ sañcayo nityam ity ādi | tathā ca—

yad dadāti yad aśnāti tad eva dhanino dhanam |

anye mṛtasya krīḍanti dārair api dhanair api ||161||

kiṁ ca—

yad dadāsi viśiṣṭebhyo yac cāśnāsi dine dine |

tat te vittam ahaṁ manye śeṣaṁ kasyāpi rakṣasi ||162||

yātu, kim idānīm atikrāntopavarṇanena | yataḥ—

nāprāyam abhivāñchanti naṣṭaṁ necchanti śocitum |

āpatsv api na muhyanti narāḥ paṇḍita-buddhayaḥ ||163||

tat sakhe ! sarvadā tvayā sotsāhena bhavitavyam, yataḥ—

śāstrāṇy adhītyāpi bhavanti mūrkhā

yas tu kriyāvān puruṣaḥ sa vidvān |

sucintitaṁ cauṣadham āturāṇāṁ

na nāma-mātreṇa karoty arogam ||164||

anyac ca—

na svalpam apy adhyavasāya-bhīroḥ

karoti vijñāna-vidhir guṇaṁ hi |

andhasya kiṁ hasta-tala-sthito’pi

prakāśayaty artham iha pradīpaḥ ||165||

tad atra sakhe daśātiśeṣEṇa śāntiḥ karaṇīyā | etad apy atikaṣṭaṁ tvayā na mantavyam |

sukham āpatitaṁ sevyaṁ duḥkham āpatitaṁ tathā |

cakravat parivartante duḥkhāni ca sukhāni ca ||166||

aparaṁ ca—

nipānam iva maṇḍūkāḥ saraḥ pūrṇam ivāṇḍajāḥ |

sodyogaṁ naram āyānti vivaśāḥ sarva-sampadaḥ ||167||

api ca—

utsāha-saṁpannam adīrgha-sūtraṁ  
kriyā-vidhijñaṁ vyasaneṣv asaktam |

śūraṁ kṛtajñaṁ dṛḍha-sauhṛdaṁ ca-  
lakṣmīḥ svayaṁ vāñchati vāsa-hetoḥ ||168||

viśeṣataś ca—

vināpy arthair dhīraḥ spṛśati bahumānonnati-padaṁ

samāyukto’py arthaiḥ paribhava-padaṁ yāti kṛpaṇaḥ |

svabhāvād udbhūtāṁ guṇa-samudayāvāpti-viṣayāṁ

dyutiṁ saiṁhīṁ śvā kiṁ dhṛta-kanaka-mālo’pi labhate ||169||

kiṁ ca—

dhanavān iti hi madas te kiṁ gata-vibhavo viṣādam upayāsi |

kara-nihata-kanduka-samāḥ pātotpātā manuṣyāṇām ||170||

anyac ca—

vṛtty-arthaṁ nāticeṣṭate sā hi dhātraiva nirmitā |

garbhād utpatite jantau mātuḥ prasravataḥ stanau ||171||

api ca sakhe śṛṇu—

yena śuklī-kṛtā haṁsāḥ śukāś ca haritīkṛtāḥ |

mayūrāś citritā yena sa te vṛttiṁ vidhāsyati ||172||

aparaṁ ca satāṁ rahasyaṁ śṛṇu, mitra !

janayanty arjane duḥkhaṁ tāpayanti vipattiṣu |

mohayanti ca sampattau katham arthāḥ sukhāvahāḥ ||173||

aparaṁ ca—

dharmārdhaṁ yasya vittehā varaṁ tasya nirīhatā |

prakṣālanād dhi paṅkasya dūrād asparśanaṁ varam ||174||

yataḥ—

yathāāmiṣam ākāśe pakṣibhiḥ śvāpadair bhuvi |

bhakṣyate salile matsyais tathā sarvatra vittavān ||175||

anyac ca—

rājataḥ salilād agneś corataḥ svajanād api |

bhayam arthavatāṁ nityaṁ mṛtyoḥ prāṇa-bhṛtām iva ||176||

tathā hi—

janmani kleśa-bahule kiṁ nu duḥkham ataḥ param |

icchā-sampad yato nāsti yac cecchā na nivartate ||177||

anyac ca bhrātaḥ śṛṇu—

dhanaṁ tāvad asulabhaṁ labdhaṁ kṛcchreṇa pālyate |

labdha-nāśo yathā mṛtyus tasmād etan na cintayet ||178||

sā tṛṣṇā cet parityaktā ko daridraḥ ka īśvaraḥ |

tasyāś cet prasaro datto dāsyaṁ ca śirasi sthitam ||179||

aparaṁ ca—

yad yad eva hi vāñcheta tato vāñchā pravartate |

prāpta evārthataḥ so’rtho yato vāñchā nivartate ||180||

kiṁ bahunā, viśrambhālāpair mayaiva sahātra kālo nīyatām | yataḥ—

āmraṇāntāḥ praṇayāḥ kopāś ca kṣaṇa-bhaṅgurāḥ |

parityāgāś ca niḥsaṅgā na bhavanti mahātmanām ||181||

iti śrutvā laghupatanako brūte—dhanyo’si manthara ! sarvathā āśrayaṇīyo’si | yataḥ—

santa eva satāṁ nityam āpad-uddharaṇa-kṣamāḥ |

gajānāṁ paṅka-magnānāṁ gajā eva dhurandharāḥ ||182||

aparaṁ ca—

ślāghyaḥ sa eko bhuvi mānavānāṁ

sa uttamaḥ sat-puruṣaḥ sa dhanyaḥ |

yasyārthino vā śaraṇāgatā vā

nāśāvibhaṅgā vimukhāḥ prayānti ||183||

tad evaṁ te svecchāhāra-vihāraṁ kurvāṇāḥ santuṣṭāḥ sukhaṁ nivasanti sma | atha kadācit citrāṅga-nāmā mṛgaḥ kenāpi trāsitas tatrāgatya militaḥ | tat-paścād āyāntaṁ bhaya-hetuṁ sambhāvya mantharo jalaṁ praviṣṭaḥ | mūṣikaś ca vivaraṁ gataḥ, kāko’pi uḍḍīya vṛkṣāgram ārūḍhaḥ | tato laghupatanakena sudūraṁ nirūpya bhaya-hetur na ko’py avalambitaḥ | paścāt tad-vacanād āgatya punaḥ sarve militvā tatraivopaviṣṭāḥ | manthareṇoktaṁ—bhadra mṛga ! kuśalaṁ te ? svecchayā udakādyāhāro’nubhūyatām | atrāvasthānena vanam idaṁ sanāthīkriyatām |

citrāṅgo brūte—lubdhaka-trāsito’haṁ bhavatāṁ śaraṇam āgataḥ | tataś ca, bhavadbhiḥ saha mitratvam icchāmi | bhavantaś ca anukampayantu maitryeṇa | yataḥ—

lobhād vātha bhayād vāpi yas tyajec charaṇāgatam |

brahma-hatyā-samaṁ tasya pāpam āhur manīṣiṇaḥ ||184||

hiraṇyako’py avadat—mitratvaṁ tāvad asmābhiḥ saha, ayatnena niṣpannaṁ bhavataḥ | yataḥ—

aurasaṁ kṛta-sambandhaṁ tathā vaṁśa-kramāgatam |

rakṣakaṁ vyasanebhyaś ca mitraṁ jñeyaṁ catur-vidham ||185||

tad atra bhavatā sva-gṛha-nirviśeṣeṇa sthīyatām | tac chrutvā mṛgaḥ sānando bhūtvā kṛta-svecchāhāraḥ pānīyaṁ pītvā jalāsanna-vaṭa-taru-cchāyāyām upaviṣṭaḥ |

atha mantharo brūte—sakhe mṛga ! kena trāsito’si ? asmin nirjane vane kadācit kiṁ vyādhāḥ sañcaranti ?

mṛgeṇoktam—asti kaliṅga-viṣaye rukmāṅgado nāma nṛpatiḥ | sa ca digvijaya-vyāpāra-krameṇa āgatya candrabhāgā-nadī-tīre samāveśita-kaṭako vartate, prātaś ca tenātrāgatya karpūra-saraḥ samīpe bhavitavyam iti vyādhānāṁ mukhāt kiṁvadantī śrūyate | tad atrāpi prātar-avasthānaṁ bhaya-hetukam ity ālocya yathā kāryaṁ tathā ārabhyatām |

tac chrutvā kūrmaḥ sa-bhayam āha—mitra ! jalāśayāntaraṁ gacchāmi |

kāka-mṛgāv api uktavantau—mitra ! evam astu !

hiraṇyako vimṛśyābravīt—punar jalāśaye prāpte mantharasya kuśalam | sthale gacchato’sya kā vidhā ?

ambhāṁsi jala-jantūnāṁ durgaṁ durga-nivāsinām |

sva-bhūmiḥ śvāpadādīnāṁ rājñāṁ sainyaṁ paraṁ balam ||186||

upāyena hi yac chakyaṁ na tac chakyaṁ parākramaiḥ |

kākī kanaka-sūtreṇa kṛṣṇa-sarpam aghātayat ||187||

tad yathā—

### kathā 6

asti brahmāraṇye karp¨ūratilako nāma hastī | tam avalokya sarve śṛgālāś cintayanti sma | yady ayaṁ kenāpy upāyena miryate, tadāsmākam etena dehena māsa-catuṣṭayasya svecchā-bhojanaṁ bhavet | tatas tan-madhyād ekena vṛddha-śṛgālena pratijñā kṛtā | mayā buddhi-prabhāvād asya maraṇaṁ sādhayitavyam | anantaraṁ sa vañcakaḥ karpūratilaka-samīpaṁ gatvā sāṣṭāṅga-pātaṁ praṇamyovāca—deva ! dṛṣṭi-prasādaṁ kuru |

hastī brūte—kas tvam ? kutaḥ samāyātaḥ ?

so’vadat—jambuko’haṁ sarvair vana-vāsibhiḥ paśubhir militvā bhavat-sakāśaṁ prasthāpitaḥ | yad vinā rājñā sthātuṁ na yuktam | tad atrāṭavī-rājye’bhiṣektuṁ bhavān sarva-svāmi-guṇopeto nirūpitaḥ | yataḥ—

kulācāra-janācārair atiśuddhaḥ pratāpavān |

dhārmiko nīti-kuśalaḥ sa svāmī yujyate bhuvi ||188||

aparaṁ ca paśya—

rājānaṁ prathamaṁ vindet tato bhāryāṁ tato dhanam |

rājany asati loke’smin kuto bhāryā kuto dhanam ||189||

anyac ca—

parjanya iva bhūtānām ādhāraḥ pṛthivī-patiḥ |

vikale’pi hi parjanye jīvyate na tu bhūpatau ||190||

kiṁ ca—

niyata-viṣaya-vartī prāyaśo daṇḍa-yogāj

jagati para-vaśe’smin durlabhaḥ sādhu-vṛtteḥ |

kṛśam api vikalaṁ vā vyādhitaṁ vādhanaṁ vā

patim api kula-nārī daṇḍa-bhītyābhyupaiti ||191||

tad yathā lagna-velā na calati tathā kṛtvā satvaram āgamyatāṁ devena | ity uktvā utthāya calitaḥ | tato’sau rājya-lābhākṛṣṭaḥ karpūratilakaḥ śṛgāla-darśita-vartmanā dhāvan mahā-paṅke nimagnaḥ | hastinoktam—sakhe śṛgāla ! kim adhunā vidheyam ? mahā-paṅke patito’haṁ mriye | parāvṛtya paśya !

śṛgālena vihasyoktam—deva ! mama pucchāgre hastaṁ dattvā uttiṣṭha | yasmāt mad-vidhasya vacasi tvayā viśvāsaḥ kṛtaḥ, tasya phalam etat | tad anubhūyatām aśaraṇaṁ duḥkham | tathā coktam—

yadāsat-saṅga-rahito bhaviṣyasi bhaviṣyasi |

yadāsajjana-goṣṭhīṣu patiṣyasi patiṣyasi ||192||

tato mahā-paṅke nimagno hastī śṛgālair bhakṣitaḥ | ato’haṁ bravīmi—upāyena hi yac chakyam ity ādi |

--o)0(o--

tatas tad-dhita-vacanam avadhīrya mahatā bhayena vimugdha iva mantharass taj-jalāśayam utsṛjya pracalitaḥ | te’pi hiraṇyakādayaḥ snehād aniṣṭaṁ śaṅkamānās tam anujagmuḥ | tataḥ sthale gacchan kenāpi vyādhena vane paryaṭatā sa mantharaḥ prāptaḥ | sa ca taṁ gṛhītvā utthāya dhanuṣi baddhvā dhanyo’smīty abhidhāya bhramaṇa-kleśāt kṣut-pipāsākulaḥ sva-gṛhābhimukhaṁ prayātaḥ | atha te mṛga-vāyasa-mūṣikāḥ paraṁ viṣādam upagatāḥ tam anugacchanti sma | tato hiraṇyako vilapati—

ekasya duḥkhasya na yāvad antaṁ  
gacchāmy ahaṁ pāram ivārṇavasya |

tāvad dvitīyaṁ samupasthitaṁ me  
chidreṣv anarthā bahulī-bhavanti ||193||

svabhāvajaṁ tu yan mitraṁ bhāgyenaivābhijāyate |

tad-akṛtrima-sauhārdam āpatsv api na muñcati ||194||

api ca—

na mātari na dāreṣu na sodarye na cātmaje |

viśvāsas tādṛśaḥ puṁsāṁ yādṛṅ mitre svabhāvaje ||195||

iti muhuḥ vicintya prāha—aho me durdaivam | yataḥ—

sva-karma-santāna-viceṣṭitāni

kālāntarāvarti-śubhāśubhāni |

ihaiva dṛṣṭāni mayaiva tāni

janmāntarāṇīva daśāntarāṇi ||196||

athavā ittham evaitat |

kāyaḥ saṁnihitāpāyaḥ sampadaḥ padam āpadām |

samāgamāḥ sāpagamāḥ sarvam utpādi bhaṅguram ||197||

punar vimṛśyāha—

śokārāti-bhaya-trāṇaṁ prīti-viśrambha-bhājanam |

kena ratnam idaṁ sṛṣṭaṁ mitram ity akṣara-dvayam ||198||

kiṁ ca—

mitraṁ prīti-rasāyanaṁ nayanayor ānandanaṁ cetasaḥ

pātraṁ yat sukha-duḥkhayoḥ samam idaṁ puṇyātmanā labhyate |

ye cānye suhṛdaḥ samṛddhi-samaye dravyābhilāṣākulās

te sarvatra milanti tattva-nikaṣa-grāvā tu teṣāṁ vipat ||199||

iti bahu vilapya hiraṇyakaś citrāṅga-laghupatanakāv āha—yāvad ayaṁ vyādho vanān na niḥsarati, tāvan mantharaṁ mocayituṁ yatnaḥ kriyatām |

tāv ūcatuḥ—satvaraṁ yathā-kāryam upadiśa |

hiraṇyako brūte—citrāṅgo jala-samīpaṁ gatvā mṛtam ivātmānaṁ niśceṣṭaṁ darśayatu | kākaś ca tasyopari sthitvā cañcvā kim api vilikhatu | nūnam anena lubdhakena mṛga-māṁsārthinā tatra kacchapaṁ parityajya sarvaraṁ gantavyam | tato’haṁ mantharasya bandhanaṁ chetsyāmi | sannihite lubdhake bhavadbhyāṁ palāyitavyam |

tataś citrāṅga-laghupatanakābhyāṁ śīghraṁ gatvā tathānuṣṭhite sati sa vyādhaḥ pariśrāntaḥ pānīyaṁ pītvā taror adhastād upaviṣṭaḥ san tathāvidhaṁ mṛgam apaśyat | tataḥ kacchapaṁ jala-samīpe nidhāya kartarikām ādāya prahṛṣṭa-manā mṛgāntikaṁ calitaḥ | atrāntare hiraṇyakena āgatya mantharasya bandhanaṁ chinnam | chinna-bandhanaḥ kūrmaḥ satvaraṁ jalāśayaṁ praviṣṭaḥ | sa ca mṛga āsannaṁ taṁ vyādhaṁ vilokyotthāya drutaṁ palāyitaḥ | pratyāvṛttya lubdhako yāvat taru-talam āyāti tāvat kūrmam apaśyann acintayat—ucitam evaitat mamāsamīkṣya-kāriṇaḥ | yataḥ—

yo dhruvāṇi parityajya adhruvāṇi niṣevate |

dhruvāṇi tasya naśyanti adhruvaṁ naṣṭam eva hi ||200||

tato’sau sva-karma-vaśān nirāśaḥ kaṭakaṁ praviṣṭaḥ | mantharādayaś ca sarve muktāpadaḥ sva-sthānaṁ gatvā yathā-sukham āsthitāḥ |

atha rāja-putraiḥ sānandam uktam—sarve śrutavantaḥ sukhino vayam | siddhaṁ naḥ samīhitam |

viṣṇu-śarmovāca—etad bhavatām abhilaṣitam api sampannam | aparam apīdam astu—

mitraṁ yāntu ca sajjanā janapadair lakṣmīḥ samālabhyatāṁ

bhūpālāḥ paripālayantu vasudhāṁ śaśvat sva-dharme sthitāḥ |

āstāṁ mānasa-tuṣṭaye sukṛtināṁ nītir navoḍheva vaḥ

kalyāṇaṁ kurutāṁ janasya bhagavāṁś candrārdha-cūḍāmaṇiḥ ||201||

--o)0(o--

# ii.

# suhṛd-bhedaḥ

atha rāja-putrā ūcuḥ—ārya ! mitralābhaḥ śrutas tāvad asmābhiḥ | idānīṁ suhṛd-bhedaṁ śrotum icchāmaḥ |

viṣṇuśarmovāca—suhṛd-bhedaṁ tāvac chṛṇuta, yasyāyam ādyaḥ ślokaḥ—

vardhamāno mahān sneho mṛgendra-vṛṣayor vane |

piśunenātilubdhena jambukena vināśitaḥ ||1||

rāja-putrair uktam—katham etat ?

viṣṇuśarmā kathayati—asti dakṣiṇā-pathe suvarṇavatī nāma nagarī | tatra vardhamāno nāma vaṇig nivasati | tasya pracure’pi vitte’ parān bandhūn atisamṛddhān samīkṣya punar artha-vṛddhiḥ karaṇīyeti matir babhūva | yataḥ,

adho’dhaḥ paśyataḥ kasya mahimā nopacīyate |

upary upari paśyantaḥ sarva eva daridrati ||2||

aparaṁ ca—

brahmahāpi naraḥ pūjyo yasyāsti vipulaṁ dhanam |

śaśinas tulya-vaṁśo’pi nirdhanaḥ paribhūyate ||3||

anyac ca—

avyavasāyinam alasaṁ daiva-paraṁ sahasāc ca parihīṇam |

pramadeva hi vṛddha-patiṁ necchaty avagūhituṁ lakṣmīḥ ||4||

kiṁ ca—

ālasyaṁ strī-sevā sa-rogatā janma-bhūmi-vātsalyam |

santoṣo bhīrutvaṁ ṣaḍ vyāghātā mahattvasya ||5||

yataḥ—

sampadā susthiraṁ-manyo bhavati svalpayāpi yaḥ |

kṛtakṛtyo vidhir manye na vardhayati tasya tām ||6||

aparaṁ ca—

nirutsāhaṁ nirānandaṁ nirvīryam ari-nandanam |

mā sma sīmantinī kācij janayet putram īdṛśam ||7||

tathā coktam—

alabdhaṁ caiva lipseta labdhaṁ rakṣet prayatnataḥ |

rakṣitaṁ vardhayec caiva vṛddhaṁ pātreṣu nikṣipet ||8||

yato’labdham icchato’rtha-yogād arthasya prāptir eva | labdhasyāpy arakṣitasya nidher api svayaṁ vināśaḥ | api ca, avardhamānaś cārthaḥ kāle svalpa-vyayo’py añjanavat kṣayam eti | naupabhujyamānaś ca niṣprayojana eva saḥ | tathā coktam—

dhanena kiṁ yo na dadāti nāśnute

balena kiṁ yaś ca ripūn na bādhate |

śrutena kiṁ yo na ca dharmam ācaret

kim ātmanā yo na jitendriyo bhavet ||9||

yataḥ,

jala-bindu-nipātena kramaśaḥ pūryate ghaṭaḥ |

sa hetuḥ sarva-vidyānāṁ dharmasya ca dhanasya ca ||10||

dānopabhoga-rahitā divasā yasya yānti vai |

sa karma-kāra-bhastreva śvasann api na jīvati ||11||

iti saṁcintya nandaka-sajīvaka-nāmānau vṛṣabhau dhuri niyojya śakaṭaṁ nānāvidha-dravya-pūrṇaṁ kṛtvā vāṇijyena gataḥ kaśmīraṁ prati | anyac ca—

añjanasya kṣayaṁ dṛṣṭvā valmīkasya ca sañcayam |

avandhyaṁ divasaṁ kuryād dānādhyayana-karmabhiḥ ||12||

yataḥ—

ko’tibhāraḥ samarthānāṁ kiṁ dūraṁ vyavasāyinām |

ko videśaḥ savidyānāṁ kaḥ paraḥ priya-vādinām ||13||

atha gacchatas tasya sudurga-nāmni mahāraṇye sañjīvako bhagna-jānur nipatitaḥ | tam ālokya vardhamāno’cintayat—

karotu nāma nīti-jño vyavasāyam itas tataḥ |

phalaṁ punas tad eva syād yad vidher manasi sthitam ||14||

kintu—

vismayaḥ sarvathā heyaḥ pratyūhaḥ sarva-karmaṇām |

tasmād vismayam utsṛjya sādhye siddhir vidhīyatām ||15||

iti saṁcintya saṁjīvakaṁ tatra parityajya vardhamānaḥ punaḥ svayaṁ dharmapuraṁ nāma nagaraṁ gatvā mahākāyam anyaṁ vṛṣabham ekaṁ samānīya dhuri niyojya calitaḥ | tataḥ saṁjīvako’pi kathaṁ katham api khura-traye bharaṁ kṛtvotthitaḥ | yataḥ—

nimagnasya payo-rāśau parvatāt patitasya ca |

takṣakeṇāpi daṣṭasya āyur marmāṇi rakṣati ||16||

nākāle miryate jantur viddhaḥ śara-śatair api |

kuśāgreṇaiva saṁspṛṣṭaḥ prāpta-kālo na jīvati ||17||

arakṣitaṁ tiṣṭhati daiva-rakṣitaṁ

surakṣitaṁ daiva-hataṁ vinaśyati |

jīvaty anātho’pi vane visarjitaḥ

kṛta-prayatno’pi gṛhe na jīvati ||18||

tato dineṣu gacchatsu saṁjīvakaḥ svecchāhāra-vihāraṁ kṛtvāraṇyaṁ bhrāmyan hṛṣṭa-puṣṭāṅgo balavan nanāda | tasmin vane piṅgalaka-nāmā siṁhaḥ sva-bhujopārjita-rājya-sukham anubhavan nivasati | tathā coktam—

nābhiṣeko na saṁskāraḥ siṁhasya kriyate mṛgaiḥ |

vikramārjita-rājyasya svayam eva mṛgendratā ||19||

sa caikadā pipāsākulitaḥ pānīyaṁ pātuṁ yamunā-kaccham agacchat | tena ca tatra siṁhenānanubhūta-pūrvakam akāla-ghana-garjitam iva saṁjīvaka-narditam aśrāvi | tac chrutvā pānīyam apītvā sa-cakitaḥ parivṛtya sva-sthānam āgatya kim idam ity ālocayaṁs tūṣṇīṁ sthitaḥ | sa ca tathāvidhaḥ karaṭa-kadamanakābhyām asya mantri-putrābhyāṁ dṛṣṭaḥ | taṁ tathāvidhaṁ dṛṣṭvā damanakaḥ karaṭakam āha—sakhe karaṭaka ! kim ity ayam udakārthī svāmī pānīyam apītvā sacakito mandaṁ mandam avatiṣṭhate |

karaṭako brūte—mitra damanaka ! asman-matenāsya sevaiva na kriyate | yadi tathā bhavati tarhi kim anena svāmi-ceṣṭānirūpeṇāsmākam | yato’nena rājñā vināparādhena ciram avadhīritābhyām āvābhyāṁ mahad-duḥkham anubhūtam |

sevayā dhanam icchadbhiḥ sevakaiḥ paśya yat kṛtam |

svātantryaṁ yac charīrasya mūḍhais tad api hāritam ||20||

aparaṁ ca—

śīta-vātātapa-kleśān sahante yān parāśritāḥ |

tad-aṁśenāpi medhāvī tapas taptvā mukhī bhavet ||21||

anyac ca—

etāvaj janmasāphalyaṁ dehinām iha dehiṣu |

prāṇair arthair dhiyā vācā śreya evācaret sadā ||22||

aparaṁ ca—

ehi gaccha patottiṣṭha vada maunaṁ samācara |

iti vitrasta-sāraṅga-netrayā ko na vañcitaḥ ||23||

kiṁ ca—

abudhair artha-lābhāya paṇya-strībhir iva svayam |

ātmā saṁskṛtya saṁskṛtya paropakaraṇī-kṛtaḥ ||24||

kiṁ ca—

yā prakṛtyaiva capalā nipataty aśucāv api |

svāmino bahu manyante dṛṣṭiṁ tām api sevakāḥ ||25||

aparaṁ ca—

maunān mūrkhaḥ pravacana-paṭur bātulo jalpako vā

kṣāntyā bhīrur yadi na sahate prāyaśo nābhijātaḥ |

dhṛṣṭaḥ pārśve vasati niyataṁ dūrataś cāpragalbhaḥ

sevā-dharmaḥ parama-gahano yoginām apy agamyaḥ ||26||

viśeṣataś ca—

praṇamaty unnati-hetor jīvita-hetor vimuñcati prāṇān |

duḥkhīyati sukha-hetoḥ ko mūḍhaḥ sevakād anyaḥ ||27||

damanako brūte—mitra sarvathā manasāpi naitat kartavyam, yataḥ—

kathaṁ nāma na sevyante yatnataḥ parameśvarāḥ |

acireṇaiva ye tuṣṭāḥ pūrayanti manorathān ||28||

anyac ca—

kutaḥ sevā-vihīnānāṁ cāmaroddhūta-sampadaḥ |

uddaṇḍa-dhavala-cchatraṁ vāji-vāraṇa-vāhinī ||29||

karaṭako brūte—tathāpi kim anenāsmākaṁ vyāpāreṇa | yato’vyāpāreṣu vyāpāraḥ sarvathā pariharaṇīyaḥ | paśya—

avyāpareṣu vyāpāraṁ yo naraḥ kartum icchati |

sa eva nidhanaṁ yāti kīlotpaṭīva vānaraḥ ||30||

damanakaḥ pṛcchati--katham etat ?

karakaṭaḥ kathayati—

### kathā 1

asti magadha-deśe dharmāraṇya-saṁnihita-vasudhāyāṁ śubhadatta-nāmnā kāyasthena vihāraḥ kartum ārabdhaḥ | tatra karapatradārya-māṇaika-stambhasya kiyad dūrasphāṭitasya kāṣṭha-khaṇḍa-dvaya-madhye kīlakaḥ sūtra-dhāreṇa nihitaḥ | tatra balavān vānara-yūthaḥ krīḍann āgataḥ | eko vānaraḥ kāla-prerita iva taṁ kīlakaṁ hastābhyāṁ dhṛtvopaviṣṭam | anantaraṁ sa ca sahaja-capalatayā mahatā prayatnena taṁ kīlakam ākṛṣṭavān | ākṛṣṭe ca kīlake cūrṇitāṇḍa-dvayaḥ pañcatvaṁ gataḥ | ato’haṁ bravīmi—avyāpareṣu vyāpāram ity ādi |

damanako brūte—tathāpi svāmi-ceṣṭā-nirūpaṇaṁ sevakenāvaśyaṁ karaṇīyam |

karaṭako brūte—sarvasminn adhikāre ya eva niyuktaḥ pradhāna-mantrī sa karotu | yato’nujīvinā parādhikāra-carcā sarvathā na kartavyā | paśya—

parādhikāra-carcā yaḥ kuryāt svāmi-hitecchayā |

sa viṣīdati cītkārād gardabhas tāḍito yathā ||31||

damanakaḥ pṛcchati--katham etat ?

karaṭako brūte—

### kathā 2

asti vārāṇasyāṁ karpūra-paṭako nāma rajakaḥ | sa rātrau gāḍha-nidrāyāṁ prasuptaḥ | tad-anantaraṁ tad-gṛha-dravyāṇi hartuṁ cauraḥ praviṣṭaḥ | tasya prāṅgaṇe gardabho baddhas tiṣṭhati | kukkuraś copaviṣṭo’sti | atha gardabhaḥ śvānam āha—sakhe ! bhavatas tāvad ayaṁ vyāpāraḥ | tat kim iti tvam uccaiḥ śabdaṁ kṛtvā svāminaṁ na jāgarayasi |

kukkuro brūte—bhadra ! mama niyogasya carcā tvayā na kartavyā | tvam eva kiṁ na jānāsi yathā tasyāharniśaṁ gṛha-rakṣāṁ karomi | yato’yaṁ cirān nirvṛto mamopayogaṁ na jānāti | tenādhunāpi mamāhāra-dāne mandādaraḥ | yato vinā vidhura-darśanaṁ svāmina upajīviṣu mandādarā bhavanti |

gardabho brūte—śṛṇu re barbara !

yācate kārya-kāle yaḥ sa kiṁ-bhṛtyaḥ sa kiṁ-suhṛt |

kukkuro brūte—

bhṛtyān sambhāṣayed yas tu kārya-kāle sa kiṁ-prabhuḥ ||32||

yataḥ—

āśritānāṁ bhṛtau svāmi-sevāyāṁ dharma-sevane |

putrasyotpādane caiva na santi pratihastakāḥ ||33||

tato gardabhaḥ sa-kopam āha—are duṣṭa-mate ! pāpīyāṁs tvaṁ yad vipattau svāmi-kārye upekṣāṁ karoṣi | bhavatu tāvat | yathā svāmī jāgariṣyati, tan mayā kartavyam | yataḥ—

pṛṣṭhataḥ sevayed arkaṁ jaṭhareṇa hutāśanam |

svāminaṁ sarva-bhāvena paralokam amāyayā ||34||

ity uktvātīva cītkāra-śabdaṁ kṛtavān | tataḥ sa rajakas tena cītkāreṇa prabuddho nidrā-bhaṅga-kopād utthāya gardabhaṁ laguḍena tādayāmāsa | tenāsau pañcatvam agamat | ato’haṁ bravīmi—parādhikāra-carcām ity ādi | paśya, paśūnām anveṣaṇam evāsman-niyogaḥ | sva-niyoga-carcā kriyatām | kintv adya tayā carcayā na prayojanam | yata āvayor bhakṣita-śeṣāhāraḥ pracuro’sti |

damanakaḥ saroṣam āha—katham āhārārthī bhavān kevalaṁ rājānaṁ sevate ? etad ayuktam uktaṁ tvayā | yataḥ—

suhṛdām upakāra-kāraṇād

dviṣatām apy apakāra-kāraṇāt |

nṛpa-saṁśraya iṣyate budhair

jaṭharaṁ ko na bibharti kevalam ||35||

jīvite yasya jīvanti viprā mitrāṇi bāndhavāḥ |

saphalaṁ jīvitaṁ tasya ātmārthe ko na jīvati ||36||

api ca—

yasmin jīvati jīvanti bahavaḥ sa tu jīvatu |

kāko’pi kiṁ na kurute cañcvā svodara-pūraṇam ||37||

paśya—

pañcabhir yāti dāsatvaṁ purāṇaiḥ ko’pi mānavaḥ |

ko’pi lakṣaiḥ kṛtī ko’pi lakṣair api na labhyate ||38||

anyac ca—

manuṣya-jātau tulyāyāṁ bhṛtyatvam ati-garhitam |

prathamo yo na tan nāpi sa kiṁ jīvatsu gaṇyate ||39||

tathā coktaṁ—

vāji-vāraṇa-lohānāṁ kāṣṭha-pāṣāṇa-vāsasām |

nārī-puruṣa-toyānām antaraṁ hada-hantaram ||40||

tathā hi svalpam apy atiricyate—

svalpa-snāyu-vasāvaśeṣa-malinaṁ nirmāṁsam apy asthikaṁ

śvā labdhvā paritoṣam eti na bhavet tasya kṣudhaḥ śāntaye |

siṁho jambukam aṅkam āgatam api tyaktvā nihanti dvipaṁ

sarvaḥ kṛcchra-gato’pi vāñchati janaḥ sattvānurūpaṁ phalam ||41||

aparaṁ ca, sevya-sevakayor antaraṁ paśya—

lāṅgūla-cālanam adhaś caraṇāvapātaṁ

bhūmau nipatya vadanodara-darśanaṁ ca |

śvā piṇḍadasya kurute gaja-puṅgavas tu

dhīraṁ vilokayati cāṭu-śataiś ca bhuṅkte ||42||

kiṁ ca—

yaj jīvyate kṣaṇam api prathitaṁ manuṣyair

vijñāna-vikrama-yaśobhir abhajyamānam |

tan nāma jīvitam iha pravadanti taj-jñāḥ

kāko’pi jīvati cirāya baliṁ ca bhuṅkte ||43||

aparaṁ ca—

yo nātmaje na ca gurau na ca bhṛtya-varge

dīne dayāṁ na kurute na ca bandhu-varge |

kiṁ tasya jīvita-phalena manuṣya-loke

kāko’pi jīvati cirāya baliṁ ca bhuṅkte ||44||

aparam api—

ahita-hita-vicāra-śūnya-buddheḥ

śruti-samayair bahubhir bahiṣkṛtasya |

udara-bharaṇa-mātra-kevalecchoḥ

puruṣa-paśoś ca paśoś ca ko viśeṣaḥ ||45||

karaṭako brūte—āvāṁ tāvad apradhānau | tadāpy āvayoḥ kim anayā vicāraṇayā |

damanako brūte—kiyatā kālenāmātyāḥ pradhānatām apradhānatāṁ vā labhante, yataḥ—

na kasyacit kaścid iha svabhāvād

bhavaty udāro’bhimataḥ khalo vā |

loke gurutvaṁ viparītatāṁ vā

sva-ceṣṭitāny eva naraṁ nayanti ||46||

kiṁ ca—

āropyate śilā śaile yatnena mahatā yathā |

nipātyate kṣaṇenādhas tathātmā guṇa-doṣayoḥ ||47||

yāty adho’dhaḥ vrajaty uccair naraḥ svair eva karmabhiḥ |

kūpasya khanitā yadvat prākārasyeva kārakaḥ ||48||

tad bhadram | svayatnāyatto hy ātmā sarvasya |

karaṭako brūte—atha bhavān kiṁ bravīti ?

sa āha—ayaṁ tāvat svāmī piṅgalakaḥ kuto’pi kāraṇāt sa-cakitaḥ parivṛtyopaviṣṭaḥ |

karaṭako brūte—

udīrito’rthaḥ paśunāpi gṛhyate   
hayāś ca nāgāś ca vahanti coditāḥ |

anuktam apy ūhati paṇḍito janaḥ  
pareṅgita-jñāna-phalā hi buddhayaḥ ||49||

ākāra-riṅgatair gatyā ceṣṭayā bhāṣaṇena ca |

netra-vaktra-vikāreṇa lakṣyate’ntargataṁ manaḥ ||50||

atra bhaya-prastāve prajñā-balenāham enaṁ svāminam ātmīyaṁ kariṣyāmi | yataḥ—

prastāva-sadṛśaṁ vākyaṁ sad-bhāva-sadṛśaṁ priyam |

ātma-śakti-samaṁ kopaṁ yo jānāti sa paṇḍitaḥ ||51||

karaṭako brūte—sakhe tvaṁ sevānabhijñaḥ | paśya—

anāhūto viśed yas tu apṛṣṭo bahu bhāṣate |

ātmānaṁ manyate prītaṁ bhū-pālasya sa durmatiḥ ||52||

damanako brūte—bhadra ! katham ahaṁ sevānabhijñaḥ ? paśya—

kim apy asti svabhāvena sundaraṁ vāpy asundaram |

yad eva rocate yasmai bhavet tat tasya sundaram ||53||

yataḥ—

yasya yasya hi yo bhāvas tena tena hi taṁ naram |

anupraviśya medhāvī kṣipram ātma-vaśaṁ nayet ||54||

anyac ca—

ko’trety aham iti brūyāt samyag ādeśayeti ca |

ājñām avitathāṁ kuryād yathā-śakti mahīpateḥ ||55||

aparaṁ ca—

alpecchur dhṛtimān prājñaś chāyevānugataḥ sadā |

ādiṣṭo na vikalpeta sa rāja-vasatiṁ vaset ||56||

karaṭako brūte—kadācit tvām anavasara-praveśād avagamyate svāmī |

sa cāha—astv evam | tathāpy anujīvinā svāmi-sāṁnidhyam avaśyaṁ karaṇīyam | yataḥ—

doṣa-bhīter anārambhas tat kāpuruṣa-lakṣaṇam |

kair ajīrṇa-bhayād bhrātar bhojanaṁ parihīyate ||57||

paśya—

āsannam eva nṛpatir bhajate manuṣyaṁ  
vidyā-vihīnam akulīnam asaṁstutaṁ vā |

prāyeṇa bhūmi-patayaḥ pramadā-latāś ca  
yaḥ pārśvato vasati taṁ pariveṣṭayanti ||58||

karaṭako brūte—atha tatra gatvā kiṁ vakṣyati bhavān |

sa āha—śṛṇu ! kim anurakto virakto vā mayi svāmīti jñāsyāmi |

karaṭako brūte—kiṁ taj jñāna-lakṣaṇam |

damanako brūte—śṛṇu—

dūrād avekṣaṇaṁ hāsaḥ sampraśneṣv ādaro bhṛśam |

parokṣe’pi guṇa-ślāghā smaraṇaṁ priya-vastuṣu ||59||

asevake cānuraktir dānaṁ sa-priya-bhāṣaṇam |

anuraktasya cihnāni doṣe’pi guṇa-saṅgrahaḥ ||60||

anyac ca--

kāla-yāpanam āśānāṁ vardhanaṁ phala-khaṇḍanam |

virakteśvara-cihnāni jānīyān matimān naraḥ ||61||

etaj jñātvā yathā cāyaṁ mamāyatto bhaviṣyati | tathā vadiṣyāmi |

apāyasaṁ darśanajāṁ vipattim

upāya-sandarśana-jāṁ ca siddhim |

medhāvino nīti-vidhi-prayuktāṁ

puraḥ sphurantīm iva darśayanti ||62||

karaṭako brūte—tathāpy aprāpte prastāve na vaktum arhasi, yataḥ—

aprāpta-kālaṁ vacanaṁ bṛhaspatir api bruvan |

labhate buddhy-avajñānam avamānaṁ ca bhārata ||63||

damanako brūte—mitra ! mā bhaiṣīḥ ! nāham aprāptāvasaraṁ vacanaṁ vadiṣyāmi | yataḥ—

āpady unmārga-gamane kārya-kālātyayeṣu ca |

apṛṣṭo’pi hitānveṣī brūyāt kalyāṇa-bhāṣitam ||64||

yadi ca prāptāvasareṇāpi mayā mantro na vaktavyas tadā mantritvam eva mamānupapannam | yataḥ—

kalpayati yena vṛttiṁ yena ca loke praśasyate |

sa guṇas tena guṇinā rakṣyaḥ saṁvardhanīyaś ca ||65||

tad bhadra ! anujānīhi mām | gacchāmi |

karaṭako brūte—śubham astu | śivās te panthānaḥ | yathābhilaṣitam anuṣṭhīyatām iti |

tato damanako vismita iva piṅgalaka-samīpaṁ gataḥ | atha dūrād eva sādaraṁ rājñā praveśitaḥ sāṣṭāṅga-praṇipātaṁ praṇipatyopaviṣṭaḥ | rājāha—cirād dṛṣṭo’si |

damanako brūte—yadyapi mayā sevakena śrīmad-devapādānāṁ na kiṁcit prayojanam asti, tathāpi prāpta-kālam anujīvinā sāṁnidhyam avaśyaṁ kartavyam ity āgato’smi | kiṁ ca—

dantasya nirgharṣaṇakena rājan

karṇasya kaṇḍūyanakena vāpi |

tṛṇena kāryaṁ bhavatīśvarāṇāṁ

kim aṅga-vāk-pāṇi-matā nareṇa ||66||

yadyapi cireṇāvadhīritasya deva-pādair me buddhi-nāśaḥ śakyate, tad api na śaṅkanīyam | yataḥ—

kadarthitasyāpi ca dhairya-vṛtter

buddher vināśo nahi śaṅkanīyaḥ |

adhaḥ-kṛtasyāpi tanūnapāto

nādhaḥ śikhā yāti kadācid eva ||67||

deva ! tat sarvathā viśeṣajñena svāminā bhavitavyam | yataḥ—

maṇir luṭhati pādeṣu kācaḥ śirasi dhāryate |

yathaivāste tathaivāstāṁ kācaḥ kāco maṇir maṇiḥ ||68||

anyac ca—

nirviśeṣo yadā rājā samaṁ sarveṣu vartate |

tadodyama-samarthānām utsāhaḥ parihīyate ||69||

kiṁ ca—

trividhāḥ puruṣā rājann uttamādhama-madhyamāḥ |

niyojayet tathaivaitāṁs trividheṣv eva karmasu ||70||

yataḥ—

sthāna eva nijyojyante bhṛtyāś cābharaṇāni ca |

nahi cūḍāmaṇiḥ pāde nūpuraṁ śirasā kṛtam ||71||

api ca—

kanaka-bhūṣaṇa-saṅgrahaṇocito  
yadi maṇis trapuṇi praṇidhīyate |

na sa virauti na cāpi na śobhate  
bhavati yojayitur vacanīyatā ||72||

anyac ca—

mukuṭe ropitā kācaś caraṇābharaṇe maṇiḥ |

nahi doṣo maṇer asti kintu sādhor avijñatā ||73||

paśya—

buddhimān anurakto’yam ayaṁ śūra ito bhayam |

iti bhṛtya-vicārajño bhṛtyair āpūryate nṛpaḥ ||74||

tathā hi—

aśvaḥ śastraṁ śāstraṁ vīṇā vāṇī naraś ca nārī ca |

puruṣa-viśeṣaṁ prāptā bhavanty ayogyāś ca yogyāś ca ||75||

anyac ca—

kiṁ bhaktenāsamarthena kiṁ śaktenāpakāriṇā |

bhaktaṁ śaktaṁ ca māṁ rājan nāvajñātuṁ tvam arhasi ||76||

yataḥ—

avajñānād rājño bhavati mati-hīnaḥ parijanas

tatas tat-prāmāṇyād bhavati na samīpe budha-janaḥ |

budhais tyakte rājye na hi bhavati nītir guṇavatī

vipannāyāṁ nītau sakalam avaśaṁ sīdati jagat ||77||

aparaṁ ca—

janaṁ janapadā nityam arcayanti nṛpārcitam |

nṛpeṇāvamato yas tu sa sarvair avamanyate ||78||

kiṁ ca—

bālād api gṛhītavyaṁ yuktam uktaṁ manīṣibhiḥ |

raver aviṣaye kiṁ na pradīpasya prakāśanam ||79||

piṅgalako’vadat—bhadra damanaka ! kim etat ? tvam asmadīya-pradhānāmātya-putra iyantaṁ kālaṁ yāvat kuto’pi khala-vākyān nāgato’si | idānīṁ yathābhimataṁ brūhi |

damanako brūte—deva ! pṛcchāmi kiṁcit | ucyatām | udakārthī svāmī pānīyam apītvā kim iti vismita iva tiṣṭhati |

piṅgalako’vadat—bhadram uktaṁ tvayā | kintv etad rahasyaṁ vaktuṁ kācid viśvāsa-bhūmir nāsti | tathāpi nibhṛtaṁ kṛtvā kathayāmi | śṛṇu, samprati vanam idam apūrva-sattvādhiṣṭhitam ato’smākaṁ tyājyam | anena hetunā vismito’smi | tathā ca śruto mayāpi mahān apūrva-śabdaḥ | śabdānurūpeṇāsya prāṇino mahatā balena bhavitavyam |

damanako brūte—deva ! asti tāvad ayaṁ mahān bhaya-hetuḥ | sa śabdo’syābhir apy ākarṇitaḥ | kintu sa kiṁ mantrī yaḥ prathamaṁ bhūmi-tyāgaṁ paścād yuddhaṁ copaviśati asmin kārya-sandehe bhṛtyānām upayoga eva jñātavyaḥ | yataḥ—

bandhu-strī-bhṛtya-vargasya buddheḥ sattvasya cātmanaḥ |

āpan-nikaṣa-pāṣāṇe naro jānāti sāratām ||80||

siṁho brūte—bhadra ! mahatī śaṅkā māṁ bādhate |

damanakaḥ punar āha svagatam—anyathā rājya-sukhaṁ parityajya sthānāntaraṁ gantuṁ kathaṁ māṁ sambhāṣase ? prakāśaṁ brūte—deva ! yāvad ahaṁ jīvāmi tāvad bhayaṁ na kartavyam | kintu karaṭakādayo’py āśvāsyantāṁ yasmād āpat-pratīkāra-kāle durlabhah puruṣa-samavāyaḥ |

tatas tau damanaka-karaṭakau rājñā sarvasvenāpi pūjitau bhaya-pratīkāraṁ pratijñāya calitau | karaṭako gacchan damanakam āha—sakhe ! kiṁ śaktya-pratīkāro bhaya-hetur aśakya-pratīkāro veti na jñātvā bhayopaśamaṁ pratijñāya katham ayaṁ mahā-prasādo gṛhītaḥ ? yato’nupakurvāṇo na kasyāpy upāyanaṁ gṛhṇīyād viśeṣato rājñaḥ | paśya—

yasya prasāde padmāste vijayaś ca parākrame |

mṛtyuś ca vasati krodhe sarva-tejomayo hi saḥ ||81||

tathā hi—

bālo’pi nāvamantavyo manuṣya iti bhūmipaḥ |

mahatī devatā hy eṣā nara-rūpeṇa tiṣṭhati ||82||

damanako vihasyāha—mitra ! tūṣṇīm āsyatām | jñātaṁ mayā bhaya-kāraṇam | balīvarda-narditaṁ tat | vṛṣabhāś cāsmākam api bhakṣyāḥ | kiṁ punaḥ siṁhasya |

karaṭako brūte—yady evaṁ tadā kim punaḥ svāmi-trāsas tatraiva kim iti nāpanītaḥ |

damanako brūte—yadi svāmi-trāsas tatraiva mucyate tadā katham ayaṁ mahā-prasāda-lābhaḥ syāt | aparaṁ ca—

nirapekṣo na kartavyo bhṛtyai svāmī kadācana |

nirapekṣaṁ prabhuṁ kṛtvā bhṛtyaḥ syād dadhi-karṇavat ||83||

karaṭakaḥ pṛcchati--katham etat ?

damanakaḥ kathayati—

### kathā 3

asty uttara-pathe’rbudaśikhara-nāmni parvate durdānto nāma mahā-vikramaḥ siṁhaḥ | tasya parvata-kandaram adhiśayānasya kesarāgraṁ kaścin mūṣikaḥ pratyahaṁ chinatti | tataḥ kesarāgraṁ lūnaṁ dṛṣṭvā kupito vivarāntargataṁ mūṣikam alabhamāno’cintayat—

kṣudra-śatrur bhaved yas tu vikramān naiva labhyate |

tam āhantuṁ puraskāryaḥ sadṛśas tasya sainikaḥ ||84||

ity ālocya tena grāmaṁ gatvā viśvāsaṁ kṛtvā dadhikarṇa-nāmā biḍālo yatnevānīya māṁsāhāraṁ dattvā sva-kandare sthāpitaḥ | anantaraṁ tad-bhayān mūṣiko’pi vilān na niḥsarati | tenāsau siṁho’kṣata-keśaraḥ sukhaṁ svapiti | mūṣika-śabdaṁ yadā yadā śṛṇoti, tadā tadā māṁsāhāra-dānena taṁ biḍālaṁ saṁvardhayati |

ājñā-bhaṅgo narendrāṇāṁ brāhmaṇānām anādaraḥ |

pṛthak śayyā ca nārīṇām aśastra-vihito vadhaḥ ||85||

tato deśa-vyavahārānabhijñaḥ saṁjīvakaḥ sabhayam upasṛtya sāṣṭāṅga-pātaṁ karaṭakaṁ praṇatavān | tathā coktam—

matir eva balād garīyasī yad-abhāve kariṇām iyaṁ daśā |

iti ghoṣayatīva ḍiṇḍimaḥ kariṇo hastipakāhataḥ kvaṇan ||86||

atha saṁjīvakaḥ sāśaṅkam āha—senāpate ! kiṁ mayā kartavyam | tad abhidhīyatām |

karaṭako brūte—vṛṣabha ! atra kānane tiṣṭhasi | asmad-deva-pādāravindaṁ praṇaya |

saṁjīvako brūte—tad-abhaya-vācaṁ me yaccha | gacchāmi |

karaṭako brūte—śṛṇu re balīvarda ! alam anayā śaṅkayā | yataḥ—

prativācam adatta keśavaḥ śapamānāya na cedi-bhūbhuje |

anuhuṅkurute ghana-dhvaniṁ na hi gomāyu-rutāni kesarī ||87||

anyac ca—

tṛṇāni nonmūlayati prabhañjano

mṛdūni nīcaiḥ praṇalāni sarvataḥ |

samucchritān eva tarūn prabādhate

mahān mahaty eva karoti vikramam ||88||

tatas tau saṁjīvakaṁ kiyad dūre saṁsthāpya piṅgalaka-samīpaṁ gatau | tato rājā sādaram avalokitau praṇamyopaviṣṭau | rājāha—tvayā sa dṛṣṭaḥ ?

damanako brūte—deva ! dṛṣṭaḥ | kintu yad devena jñātaṁ tat tathā | mahān evāsau devaṁ draṣṭum icchati | kintu mahābalo’sau tataḥ sajjībhūyopaviśya dṛśyatām | śabda-mātrād eva na bhetavyam | tathā coktam—

śabda-mātrān na bhetavyam ajñātvā śabda-kāraṇam |

śabda-hetuṁ parijñāya kuṭṭanī gauravaṁ gatā ||89||

rājāha—katham etat ?

damanakaḥ kathayati---

### kathā 4

asti śrī-parvata-madhye brahmapurākhyaṁ nagaram | tac-chikhara-pradeśe ghaṇṭākarṇo nāma rākṣasaḥ prativasatīti jana-pravādaḥ śrūyate | ekadā ghaṇṭām ādāya palāyamānaḥ kaścic cauro vyāghreṇa vyāpāditaḥ | tat-pāṇi-patitā ghaṇṭā vānaraiḥ prāptā | vānarās tāṁ ghaṇṭām anukṣaṇaṁ vādayanti | tato nagara-janaiḥ sa manuṣyaḥ khādito dṛṣṭaḥ pratikṣaṇaṁ ghaṇṭā-ravaś ca śrūyate | anantaraṁ ghaṇṭākarṇaḥ kupito manuṣyān khādati ghaṇṭāṁ ca vādayatīty uktvā sarve janā nagarāt palāyitāḥ | tataḥ karālayā nāma kuṭṭanyā vimṛśyānavaro’yaṁ ghaṇṭā-nādaḥ | tat kiṁ markaṭā ghaṇṭāṁ vādayantīti svayaṁ vijñāya rājā vijñāpitaḥ—deva ! yadi kiyad dhanopakṣayaḥ kriyate, tadāham enaṁ ghaṇṭākarṇaṁ sādhayāmi |

tato rājā tasyai dhanaṁ dattam | kuṭṭanyā maṇḍalaṁ kṛtvā tatra gaṇeśādi-pūjā-gauravaṁ darśayitvā svayaṁ vānara-priya-phalāny ādāya vanaṁ praviśya phalāny ākīrṇāni | tato ghaṇṭāṁ parityajya vānarāḥ phalāsaktā babhūvuḥ | kuṭṭanī ca ghaṇṭāṁ gṛhītvā nagaram āgatā sarva-jana-pūjyābhavat | ato’haṁ bravīmi—śabda-mātrān na bhetavyam ity ādi | tataḥ saṁjīvakam ānīya darśanaṁ kāritavantau | paścāt tatraiva parama-prītyā nivasati |

--o)0(o--

atha kadācit tasya siṁhasya bhrātā stabdha-karṇa-nāmā siṁhaḥ samāgataḥ | tasyātithyaṁ kṛtvā siṁham upaveśya piṅgalakas tad-āhārāya paśuṁ hantuṁ calitaḥ | atrāntare saṁjīvako vadati—deva ! adya hata-mṛgāṇāṁ māṁsāni kva ?

rājāha—damanaka-karaṭakau jānītaḥ |

saṁjīvako brūte—jñāyatāṁ kim asti nāsti vā ?

siṁho vimṛśyāha—nāsty eva tat |

saṁjīvako brūte—katham etāvan māṁsaṁ tābhyāṁ khāditam ?

rājāha—khāditaṁ vyayitam avadhīritaṁ ca | pratyaham eṣa kramaḥ |

saṁjīvako brūte—kathaṁ śrīmad-deva-pādānāṁ agocareṇaiva kriyate ?

rājāha—madīyāgocareṇaiva kriyate |

atha saṁjīvako brūte—naitad ucitam | tathā coktam—

nānivedya prakurvīta bhartuḥ kiṁcid api svayam |

kāryam āpat-pratīkārād anyatra jagatī-pate ||90||

anyac ca—

kamaṇḍalūpamo’mātyas tanu-tyāgī bahu-grahaḥ |

nṛpate kiṅkṣaṇo mūrkho daridraḥ kiṁvarāṭakaḥ ||91||

sa hy amātyaḥ sadā śreyān kākinīṁ yaḥ pravardhayet |

koṣaḥ koṣavataḥ prāṇāḥ prāṇāḥ prāṇā na bhūpateḥ ||92||

kiṁ cārthair na kulācāraiḥ sevatām eti pūruṣaḥ |

dhana-hīnaḥ sva-patnyāpi tyajyate kiṁ punaḥ paraiḥ ||93||

etac ca rājñaḥ pradhānaṁ dūṣaṇam—

ativyayo’napekṣā ca tathārjanam adharmataḥ |

moṣaṇaṁ dūra-saṁsthānāṁ koṣa-vyasanam ucyate ||94||

yataḥ—

kṣipram āyatam anālocya vyayamānaḥ sva-vāñchayā |

parikṣīyata evāsau dhanī vaiśravaṇopamaḥ ||95||

stabdhakarṇo brūte—śṛṇu bhrātaḥ cirāśritād etau damanaka-karaṭakau sandhi-vigraha-kāryādhikāriṇau ca kadācid arthādhikāre na niyoktavyau | aparaṁ ca niyoga-prastāve yan mayā śrutaṁ tat kathyate |

brāhmaṇaḥ kṣatriyo bandhur nādhikāre praśasyate |

brāhmaṇaḥ siddham apy arthaṁ kṛcchreṇāpi na yacchati ||96||

niyuktaḥ kṣatriyo dravye khaḍgaṁ darśayate dhruvam |

sarvasvaṁ grasate bandhur ākramya jñāti-bhāvataḥ ||97||

aparādhe’pi niḥśaṅko niyogī cira-sevakaḥ |

sa svāminam avajñāya carec ca niravagrahaḥ ||98||

upakartādhikāra-sthaḥ svāparādhaṁ na manyate |

upakāraṁ dhvajī-kṛtya sarvam eva vilumpati ||99||

upaṁśu-krīḍito’mātyaḥ svayaṁ rājāyate yataḥ |

avajñā kriyate tena sadā paricayād dhruvam ||100||

antar-duṣṭaḥ kṣamā-yuktaḥ sarvānartha-karaḥ kila |

śakuniḥ śakaṭāraś ca dṛṣṭāntāv atra bhūpate ||101||

sadāmatyo na sādhyaḥ syāt samṛddhaḥ sarva eva hi |

siddhānām ayam ādeśaḥ ṛddhiś citta-vikāriṇī ||102||

prāptārtha-grahaṇaṁ dravya-parīvarto’nurodhanam |

upekṣā buddhi-hīnatvaṁ bhogo’mātyasya dūṣaṇam ||103||

niyogy artha-grahopāyo rājñā nitya-parīkṣaṇam |

pratipatti-pradānaṁ ca tathā karma-viparyayaḥ ||104||

nipīḍitā vamanty uccair antaḥ-sāraṁ mahīpateḥ |

duṣṭa-vraṇā iva prāyo bhavanti hi niyoginaḥ ||105||

muhur niyoginī bādhyā vasudhārā mahīpate |

sakṛt kiṁ pīḍitaṁ snāna-vastraṁ muñced dhṛtaṁ payaḥ ||106||

etat sarvaṁ yathāvasaraṁ jñātvā vyavahartavyam |

siṁho brūte—asti tāvad evam | kintv etau sarvathā na mama vacana-kāriṇau |

stabdhakarṇo brūte—etat sarvam anucitaṁ sarvathā | yataḥ—

ājñā-bhaṅga-karān rājā na kṣameta sutān api |

viśeṣaḥ ko nu rājñaś ca rājñaś citra-gatasya ca ||107||

stabdhasya naśyati yaśo viṣam asya maitrī

naṣṭendriyasya kulam artha-parasya dharmaḥ |

vidyā-phalaṁ vyasaninaḥ kṛpaṇasya saukhyaṁ

rājyaṁ pramatta-sacivasya narādhipasya ||108||

aparaṁ ca—

taskarebhyo niyuktebhyaḥ śatrubhyo nṛpa-vallabhāt |

nṛpatir nija-lobhāc ca prajā rakṣet piteva hi ||109||

bhrātaḥ ! sarvathāsmad-vacanaṁ kriyatām | vyavahāro’py asmābhiḥ kṛta eva | ayaṁ saṁjīvakaḥ sasya-bhakṣako’rthādhikāre niyujyatām |

etad-vacanāt tathānuṣṭhite sati tad ārabhya piṅgalaka-saṁjīvakayoḥ sarva-bandhu-parityāgena mahatā snehena kālo’tivartate | tato’nujīvinām apyāhāra-dāne śaithilya-darśanād damanaka-karaṭakāv anyonyaṁ cintayataḥ | tad āha damanakaḥ karaṭakam—mitra ! kiṁ kartavyam ? ātma-kṛto’yaṁ doṣaḥ | svayaṁ kṛte’pi doṣe paridevanam apy anucitam | tathā coktam—

svarṇa-rekhām ahaṁ spṛṣṭvā baddhvātmānaṁ ca dūtikā |

āditsuś ca maṇiṁ sādhuḥ sva-doṣād duḥkhitā ime ||110||

karaṭako brūte--katham etat ?

damanakaḥ kathayati—

### kathā 5

asti kāñcanapura-nāmni nagare vīravikramo rājā | tasya dharmādhikāriṇā kaścin nāpito vadhya-bhūmiṁ nīyamānaḥ kandarpaketu-nāmnā parivrājakena sādhu-dvitīyakena nāyaṁ hantavyaḥ ity uktvā vastrāñcalena dhṛtaḥ | rāja-puruṣā ūcuḥ—kim iti nāyaṁ vadhyaḥ |

sa āha—śrūyatām | svarṇa-rekhām ahaṁ spṛṣṭvā ity ādi paṭhati |

ta āhuḥ--katham etat ?

parivrājakaḥ kathayati—ahaṁ siṁhala-dvīpasya bhūpater jīmūtaketaḥ putraḥ dandarpaketur nāma | madhye caturdaśyām āvirbhūta-kalpataru-tale ratnāvalī-kiraṇa-kabūtara-paryaṅka-sthitā sarvālaṅkāra-bhūṣitā lakṣmīr iva vīnāṁ vādayantī kanyā kācid dṛśyate iti | tato’haṁ pota-vṇijam ādāya potam āruhya tatra gataḥ | anantaraṁ tatra gatvā paryaṅke’dhamagrā tathaiva sāvalokitā | tatas tal-lāvaṇya-guṇākṛṣṭena mayāpi tat-paścāj jhampo dattaḥ | tad-anantaraṁ kanakapattanaṁ prāpya suvarṇa-prāsāde tathaiva paryaṅke sthitā vidyādharībhir upāsyamānā mayālokitā | tathāpy ahaṁ dūrād eva dṛṣṭvā sakhīṁ prasthāpya sādaraṁ sambhāṣitaḥ | tat-sakhyā ca mayā pṛṣṭayā samākhyātam—eṣā kandarpakeli-nāmno vidyādhara-cakravartinaḥ putrī ratnamañjarī nāma pratijñāpitā vidyate | yaḥ kanakavartanaṁ sva-cakṣuṣāgatya paśyati, sa eva pitur agocaro’pi māṁ pariṇeṣyatīti manasaḥ saṅkalpaḥ | tad enāṁ gāndharva-vivāhena pariṇayatu bhavān |

atha tatra vṛtte gandharva-vivāhe tathā saha ramamāṇas tatrāhaṁ tiṣṭhāmi | tata ekadā rahasi tayoktam—svāmin ! svecchayā sarvam idam upabhoktavyam | eṣā citra-gatā svarṇa-rekhā nāma vidyādharī na kadācit spraṣṭavyā | paścād upajāta-kautukena mayā svarṇarekhā sva-hastena spṛṣṭā | tathā citratayāpy ahaṁ caraṇa-padmena tāḍita āgatya sva-rāṣṭre patitaḥ |

atha duḥkhito’haṁ parivrajitaḥ pṛthivīṁ paribhrāmyann imāṁ ngarīm anuprāptaḥ | atra cātikānte divase gopa-gṛhe suptaḥ sann apaśyam | pradoṣa-samaye paśūnāṁ pālanaṁ kṛtvā sva-geham āgato gopaḥ sva-vadhūṁ dūtyā saha kim api mantrayantīm apaśyat | tatas tāṁ gopīṁ tāḍayitvā stambhe baddhvā suptaḥ | tato’rdha-rātre etasya nāpitasya vadhūr dūtī punas tāṁ gopīm upetyāvadat—tava virahānala-dagdho’sau smara-śara-jarjarito mumūrṣur iva vartate | tathā coktam—

rajanī-cara-nāthena khaṇḍite timire niśi |

yūnāṁ manāṁsi vivyādha dṛṣṭvā dṛṣṭvā manobhavaḥ ||111||

tasya tādṛśīm avasthām avalokya parikliṣṭa-manās tvām anuvartitum āgatā | tad aham atrātmānaṁ baddhvā tiṣṭhāmi | tvaṁ tatra gatvā taṁ santoṣya satvaram āgamiṣyasi | tathānuṣṭhite sati sa gopaḥ prabuddho’vadat—idānīṁ tvāṁ pāpiṣṭhāṁ jārāntikaṁ nayāmi | tato yadāsau na kiṁcid api brūte tadā kruddho gopaḥ—darpān mama vacasi pratyuttaram api na dadāsi ity uktvā kopena tena kartarikāmādāyāsyā nāsikā chinnā | tathā kṛtvā punaḥ supto gopo nidrām upagataḥ | athāgatya gopī dūtīm apṛcchat—kā vārtā ?

dūtyoktam—paśya mām | mukham eva vārtāṁ kathayati |

anantaraṁ sā gopī tathā kṛtvātmānaṁ baddhvā sthitā | iyaṁ ca dūtī tāṁ chinna-nāsikāṁ gṛhītvā sva-gṛhaṁ praviśya sthitā | tataḥ prātar evānena nāpitena sva-vadhūḥ kṣura-bhāṇḍaṁ yācitā satī kṣuram ekaṁ prādāt | tato’samagra-bhāṇḍe prāpte samupajāta-kopo’yaṁ nāpitas taṁ kṣuraṁ dūrād eva gṛhe kṣiptavān | atha kṛtārtarāyeyaṁ me nāsikānena chinnety uktvā dharmādhikāri-samīpam etam ānītavatī | sā ca gopī tena gopena punaḥ pṛṣṭovāca—are pāpa ! ko māṁ mahāsatī virūpayituṁ samarthaḥ | mama vyavahāram akalmaṣam aṣṭau lokapālā eva jānanti, yataḥ—

āditya-candrāvanilānalaś ca

dyaur bhūmir āpo hṛdayaṁ yamaś ca |

ahaś ca rātriś ca ubhe ca sandhye

dharmaś ca jānāti narasya vṛttam ||112||

atathyāny api tathyāni darśayanti hi peśalāḥ |

same nimnonnatānīva citra-karma-vido janāḥ ||113||

utpanneṣu ca kāryeṣu matir yasya na hīyate |

sa nistarati durgāṇi gopī jāra-dvayaṁ yathā ||114||

karaṭakaḥ pṛcchati—katham etat ?

### kathā 6

damanakaḥ kathayati—asti dvāravatyāṁ puryāṁ kasyacid gopasya vadhūr bandhakī | sā grāmasya daṇḍa-nāyakena tat-putreṇa ca samaṁ ramate | tathā coktam—

nāgnis tṛpyati kāṣṭhānāṁ nāpagānāṁ mahodadhiḥ |

nāntakaḥ sarva-bhūtānāṁ na puṁsāṁ vāma-locanā ||115||

na dānena na mānena nārjavena na sevayā |

na śastreṇa na śāstreṇa sarvathā viṣamāḥ striyaḥ ||116||

yataḥ—

guṇāśrayaṁ kīrti-yutaṁ ca kāntaṁ

patiṁ ratijñaṁ sadhanaṁ yuvānam |

vihāya śīghraṁ vanitā vrajanti

narāntaraṁ śīla-guṇādi-hīnam ||117||

aparaṁ ca—

na tādṛśīṁ prītim upaiti nārī

vicitra-śayyā śayitāpi kāmam |

yathā hi dūrvādi-vikīrṇa-bhūmau

prayāti saukhyaṁ para-kānti-saṅgāt ||118||

atha kadācit sā daṇḍa-nāyaka-putreṇa saha ramamāṇā tiṣṭhati | atha daṇḍa-nāyako’pi rantuṁ tatrāgataḥ | tam āyāntaṁ dṛṣṭvā tat-putraṁ kusūle nikṣipya daṇḍanāyakena saha tathaiva krīḍati | anantaraṁ tasya bhartā gopo goṣṭhāt samāgataḥ | tam avalokya gopyoktam—daṇḍanāyaka ! tvaṁ laguḍaṁ gṛhītvā kopaṁ darśayan satvaraṁ gaccha | tathā tenānuṣṭhite gopena gṛham āgatya pṛṣṭhā—kena kāryeṇa daṇḍanāyakaḥ samāgatyātra sthitaḥ ?

sā brūte—anyaṁ kenāpi kāryeṇa putrasyopari kruddhaḥ | sa ca māryamāṇo’py atrāgatya praviṣṭo mayā kusūle nikṣipya rakṣitaḥ | tat-pitrā cānviṣyātra na dṛṣṭaḥ | ata evāyaṁ daṇḍanāyakaḥ kruddha eva gacchati |

tataḥ sā tat-putraṁ kuṣulād bahiṣkṛtya darśitavatī | tathā coktam—

āhāro dviguṇaḥ strīṇāṁ buddhis tāsāṁ catur-guṇā |

ṣaḍ-guṇo vyavasāyaś ca kāmāś cāṣṭaguṇaḥ smṛtaḥ ||119||

ato’haṁ bravīmi—utapanneṣv api kāryeṣu ity ādi |

**karaṭako brūte**—astv evam | kintv anayor mahānanyognya-nisargopajāta-sneha kathaṁ bhedayituṁ śakyaḥ ?

**damanako brūte**—upāyaḥ kriyatām | tathā coktam—

upāyena jayo yādṛg ripos tādṛṅ na hetibhiḥ |

upāya-jño’lpa-kāyo’pi na śūraiḥ paribhūyate ||120||

karaṭakaḥ pṛcchati—katham etat ?

damanakaḥ kathayati--

### kathā 7

kasmiṁścit tarau vāyasa-dampatī nivasataḥ | tayoś cāpṛtyāni tat-koṭarāvasthitena kṛṣṇa-sarpeṇa khāditāni | tataḥ punar garbhavatī vāyasī vāyasm āha—nātha ! tyajyatām ayaṁ vṛkṣaḥ | atrāvasthita-kṛṣṇa-sarpeṇāvayoḥ santatiḥ satataṁ bhakṣyate | yataḥ—

duṣṭā bhāryā śaṭhaṁ mitraṁ bhṛtyaś cottara-dāyakaḥ |

sa-sarpe ca gṛhe vāso mṛtyur eva na saṁśayaḥ ||121||

vāyaso brūte—priye ! na bhetavyam | vāraṁ vāraṁ mavaitasya soḍhaḥ | idānīṁ punar na kṣantavyaḥ |

vāyasy āha—katham etena balavatā sārdhe bhavān vigrahītuṁ samarthaḥ |

vāyaso brūte—alam anayā śaṅkayā | yataḥ—

buddhir yasya balaṁ tasya nirbuddhes tu kuto balam |

paśya siṁho madonmattaḥ śaśakena nipātitaḥ ||122||

vāyasī vihasyāha--katham etat ?

vāyasaḥ kathayati—

### kathā 8

asti mandara-nāmni parvate durdānto nāma siṁhaḥ | sa ca sarvadā paśūnāṁ vadhaṁ kurvann āste | tataḥ sarvaiḥ paśubhir militvā sa siṁho vijñaptaḥ—mṛgendra ! kim artham ekadā bahu-paśu-ghātaḥ kriyate | yadi prasādo bhavati tadā vayam eva bhavad-āhārāya pratyaham ekaikaṁ paśum upaḍhaukayāmaḥ |

tataḥ siṁhenoktam—yady etad abhimataṁ bhavatāṁ tarhi bhavatu tat |

tataḥ-prabhṛty ekaikaṁ paśum upakalpitaṁ bhakṣayann āste | atha kadācid vṛddha-śaśakasya vāraḥ samāyātaḥ | so’cintayat—

trāsa-hetor vinītis tu kriyate jīvitāśayā |

pañcatvaṁ ced gamiṣyāmi kiṁ siṁhānunayena me ||123||

tan mandaṁ mandaṁ gacchāmi | tataḥ siṁho’pi kṣudhā-pīḍitaḥ kopāt tam uvāca—kutas tvaṁ vilambya samāgato’si |

śaśako’bravīt—deva ! nāham aparādhī | āgacchan pathi siṁhāntareṇa balād dhṛtaḥ | tasyāgre punar āgamanāya śapathaṁ kṛtvā svāminaṁ nivedayitum atrāgato’sim |

siṁhaḥ sakopam āha—satvaraṁ gatvā durātmānaṁ darśaya | kva sa durātmā tiṣṭhati |

tataḥ śaśakas taṁ gṛhītvā gabhīra-kūpaṁ darśayituṁ gataḥ | tatrāgatya svayam eva paśyatu svāmīty uktvā tasmin kūpa-jale tasya siṁhasyaiva pratibimbaṁ darśitavān | tato’sau krodhādhmāto darpāt tasyopary ātmānaṁ nikṣipya pañcatvaṁ gataḥ | ato’haṁ bravīmi buddhir yasya ity ādi |

vāyasy āha—śrutaṁ mayā sarvam | samprati yathā kartavyaṁ brūhi |

vāyaso’vadat—atrāsanne sarasi rāja-putraḥ pratyaham āgatya snāti | snāna-samaye mad-aṅgād avatāritaṁ tīrtha-śilā-nihitaṁ kanaka-sūtraṁ cañcvā vidhṛtyānīyāsmin koṭare dhārayiṣyasi |

atha kadācit snātuṁ jalaṁ praviṣṭe rāja-putre vāyasyā tad-anuṣṭhitam | atha kanaka-sūtrānusaraṇa-pravṛttai rāja-puruṣais tatra taru-koṭare kṛṣṇa-sarpo dṛṣṭo vyāpāditaś ca | ato’haṁ bravīmi—upāyena hi yac chakyam itena hi yac chakyam ity ādi |

karaṭako brūte—yady evaṁ tarhi gaccha | śivās te santu panthānaḥ |

tato damanakaḥ piṅgalaka-samīpaṁ gatvā praṇamyovāca—deva ! ātyantikaṁ kim api mahā-bhaya-kāri kāryaṁ manyamānaḥ samāgato’smi | yataḥ—

āpady unmārga-gamane kārya-kālātyayeṣu ca |

kalyāṇa-vacanaṁ brūyād apṛṣṭo’pi hito naraḥ ||124||

anyac ca—

bhogasya bhājanaṁ rājā na rājā kārya-bhājanam |

rāja-kārya-paridhvaṁsī mantrī doṣeṇa lipyate ||125||

tathā hi paśya | amātyānām eṣa kramaḥ |

varaṁ prāṇa-parityāgaḥ śirasā vāpi kartanam |

na tu svāmi-padāvāpti-pātakecchor upekṣaṇam ||126||

piṅgalakaḥ sādaram āha—atha bhavān kiṁ vaktum icchati |

damanako brūte—deva ! saṁjīvakas tavopaya-sadṛśa-vyavahārīva lakṣyate | tathā cāsmat sannidhāne śrīmad-deva-pādānāṁ śakti-traya-nindāṁ kṛtvā rājyam evābhilaṣati |

etac chrutvā, piṅgalakaḥ sabhayaṁ sāścaryaṁ matvā tūṣṇīṁ sthitaḥ | damanakaḥ punar āha—deva ! sarvāmātya-parityāgaṁ kṛtvaika evāyaṁ yat tvāṁ sarvādhikārī kṛtaḥ | sa eva doṣaḥ | yataḥ—

atyucchrite mantriṇi pārthive ca

viṣṭabhya pādāv upatiṣṭhate śrīḥ |

sā strī-svabhāvād asahā bharasya

tayor dvayor ekataraṁ jahāti ||127||

aparaṁ ca—

ekaṁ bhūmi-patiḥ karoti sacivaṁ rājye pramāṇaṁ yadā  
taṁ mohāt śrayate madaḥ sa ca madālasyena nirvidyate |

nirviṇṇasya padaṁ karoti hṛdaye tasya svatantra-spṛhā-  
svātantrya-spṛhayā tataḥ sa nṛpateḥ prāṇān abhidruhyati ||128||

anyac ca—

viṣa-dagdhasya bhaktasya dantasya calitasya ca |

amātyasya ca duṣṭasya mūlād uddharaṇaṁ sukham ||129||

kiṁ ca—

yaḥ kuryāt sacivāyattāṁ śriyaṁ tad-vyasane sati |

so’ndhavaj jagatī-pālaḥ sīdet sañcārakair vinā ||130||

sarva-kāryeṣu svecchātaḥ pravartate | tad atra pramāṇaṁ svāmī | etaṁ ca jānāti |

na so’sti puruṣo loke yo na kāmayate śriyam |

parasya yuvatiṁ ramyāṁ sādaraṁ nekṣate’tra kaḥ ||131||

siṁho vimṛśyāha—bhadra ! yadyapy evaṁ tathāpi saṁjīvakena saha mama mahān snehaḥ | paśya—

kurvann api vyalīkāni yaḥ priyaḥ priya eva saḥ |

aśeṣa-doṣa-duṣṭo’pi kāyaḥ kasya na vallabhaḥ ||132||

anyac ca—

apriyāṇy api kurvāṇo yaḥ priyaḥ priya eva saḥ |

dagdha-mandira-sāre’pi kasya vahnāv anādaraḥ ||133||

damanakaḥ punare evāha—deva ! sa evātidoṣaḥ, yataḥ—

yasminn evādhikaṁ cakṣur ārohayati pārthivaḥ |

sute’mātye’py udāsīne sa lakṣmyāśrīyate janaḥ ||134||

śṛṇu deva !

apriyasyāpi pathyasya pariṇāmaḥ sukhāvahaḥ |

vaktā śrotā ca yatrāsti ramante tatra sampadaḥ ||135||

tvayā ca mūla-bhṛtyānapāsyāyam āgantukaḥ puraskṛtaḥ | etac cānucitaṁ kṛtam | yataḥ—

mūla-bhṛtyān parityajya nāgantūn pratimānayet |

nātaḥ parataro doṣo rājya-bheda-karo yataḥ ||136||

siṁho brūte—kim āścaryam | mayā yad abhaya-vācaṁ dattvānītaḥ saṁvardhitaś ca tat kathaṁ mahyaṁ druhyati |

damanako brūte—deva !

durjano nārjavaṁ yāti sevyamāno’pi nityaśaḥ |

sveda-nābhyañjanopāyaiḥ śvapuccham iva nāmitam ||137||

aparaṁ ca—

svedito marditaś caiva rañjubhiḥ pariveṣṭitaḥ |

mukto dvādaśabhir varṣaiḥ śva-pucchaḥ prakṛtiṁ gataḥ ||138||

anyac ca—

vardhanaṁ vā sammānaṁ khalānāṁ prītaye kutaḥ |

phalanty amṛta-seke’pi na pathyāni viṣa-drumāḥ ||139||

ato’haṁ bravīmi—

apṛṣṭas tasya na brūyād yaś ca necchet parābhavam |

eṣa eva satāṁ dharmo viparīto’satāṁ mataḥ ||140||

tathā coktam—

snigdho’kuśalān nivārayati yas tat karma yan nirmalaṁ

sā strī yātu-vidhāyinī sa matimān yaḥ sadbhir abhyarcyate |

sā śrīr yā na madaṁ karoti sa sukhī yas tṛṣṇayā mucyate

tan mitraṁ yat kṛtrimaṁ sa puruṣo yaḥ khidyate nendriyaiḥ ||141||

yadi sañjīvaka-vyasanādito’vijñāpito’pi svāmī na nivartate, tad īdṛśe bhṛtye na doṣaḥ | tathā ca—

nṛpaḥ kāmāsakto gaṇayati na kārye na ca hitaṁ

yatheṣṭaṁ svacchandaḥ pravicarati matto gaja iva |

tato māna-dhmātaḥ sa patati yadā śoka-gahane

tadā bhṛtye doṣān kṣipati na nijaṁ vetty avinayam ||142||

piṅgalakaḥ svagatam—

na parasyāparādhena pareṣāṁ daṇḍam ācaret |

ātmanāvagataṁ kṛtvā badhnīyāt pūjayec ca vā ||143||

tathā coktam—

guṇa-doṣāv aniścitya vidhinaṁ graha-nigrahe |

sva-nāśāya yathā nyasto darpāt sarpa-mukhe karaḥ ||144||

prakāśaṁ brūte—tadā saṁjīvakaḥ kiṁ pratyādiśyatām |

damanakaḥ sa-sambhramam āha—deva ! mā maivam | etāvatā mantra-bhedo jāyate | tathā hy uktam—

mantra-bījam idaṁ guptaṁ rakṣaṇīyaṁ yathā tathā |

manāg api na bhidyeta tad bhinnaṁ na prarohati ||145||

kiṁ ca—

ādeyasya pradeyasya kartavyasya ca karmaṇaḥ |

kṣipram akriyamāṇasya kālaḥ pibati tad-rasam ||146||

tad avaśyaṁ samārabdhaṁ mahatā prayatnena sampādanīyam | kiṁ ca—

mantro yodhaḥ ivādhīraḥ sarvāṅgaiḥ saṁvṛtair api |

ciraṁ na sahate sthātuṁ parebhyo bheda-śaṅkayā ||147||

yady asau dṛṣṭa-doṣo’pi doṣān nivatyaṁ sandhātavyas tad atīvānucitam | yataḥ—

sakṛd duṣṭaṁ tu yo mitraṁ punaḥ sandhātum icchati |

sa mṛtyur eva gṛhṇāti garbham aśvatarī yathā ||148||

aṅgāṅgi-bhāvam ajñātvā kathaṁ sāmarthya-nirṇayaḥ |

paśya ṭiṭṭibha-mātreṇa samudro vyākulīkṛtaḥ ||149||

siṁhaḥ pṛcchati--katham etat ?

damanakaḥ kathayati—

### kathā 9

dakṣiṇa-samudra-tīre ṭiṭṭibha-dampatī nivasataḥ | tatra cāsanna-prasadā ṭiṭṭibhī bhartāram āha—nātha ! prasava-yogya-sthānaṁ nibhṛtam anusandhīyatām |

ṭiṭṭibho’vadat—bhārye, nanv idam eva sthānaṁ prasūti-yogyam |

sā brūte—samudra-velayā vyāpyate sthānam etam |

ṭiṭṭibho’vadat—kim ahaṁ tvayā nirbalaḥ samudreṇa nigrahītavyaḥ |

ṭiṭṭibhī vihasyāha—svāmin ! tvayā samudreṇa ca mahad antaram | athavā—

parābhavaṁ paricchettuṁ yogyāyogyaṁ ca vetti yaḥ |

astīha yasya vijñānaṁ kṛcchreṇāpi na sīdati ||150||

api ca—

anucita-kāryārambhaḥ svajana-virodho balīyasā spardhā |

pramadā-jana-viśvāso mṛtyor dvārāṇi catvāri ||151||

tataḥ kṛcchreṇa svāmi-vacanātmā tatraiva prasūtā | etat sarvaṁ śrutvā samudreṇāpi yac chakti-jñānārthaṁ tad-aṇḍāny avahṛtāni | tataṣ ṭiṭṭibhī śokārtā bhartāram āha—nātha ! kaṣṭam āpatitam | tāny aṇḍāni me naṣṭāni |

ṭiṭṭibho’vadat—priye ! mā bhaiṣīḥ ity uktvā pakṣiṇāṁ melakaṁ kṛtvā pakṣi-svāmino garuḍasya samīpaṁ gataḥ | tatra gatvā sakala-vṛttāntaṁ ṭiṭṭibhena bhagavato garuḍasya purato niveditam—deva, samudreṇāhaṁ sva-gṛhāvasthito vināparādhanenaiva nigṛhītaḥ |

tatas tad-vacanam ākarṇya garutmanā prabhur bhagavān nārāyaṇaḥ sṛṣṭi-sthiti-pralaya-hetur vijñaptaḥ | sa samudram aṇḍa-dānāyādideśa | tato bhagavad-ājñāṁ maulau nidhāya samudreṇa tāny aṇḍāni ṭiṭṭibhāya samarpitāni | ato’haṁ bravīmi—aṅgāṅgi-bhāvam ajñātvā ity ādi |

rājāha—katham asau jñātavyo droha-buddhir iti |

damanako brūte—yadāsau sa-darpaḥ śṛṅgāgra-praharaṇābhimukhaś cakitam ivāgacchati tadā jñāsyati svāmī | evam uktvā saṁjīvaka-samīpaṁ gataḥ | tatra gataś ca mandaṁ mandam upasarpan vismitam ivātmānam adarśayat | saṁjīvakena sādaram uktam—bhadra ! kuśalaṁ te |

damanako brūte—anujīvināṁ kutaḥ kuśalam | yataḥ—

sampattayaḥ parādhīnāḥ sadā cittam anirvṛttam |

sva-jīivite’py aviśvāsas teṣāṁ ye rāja-sevakāḥ ||152||

anyac ca—

ko’rthān prāpya na garvito viṣayiṇaḥ kasyāpado’staṁ gatāḥ

strībhiḥ kasya na khaṇḍitaṁ bhuvi manaḥ ko vāsti rājñāṁ priyā |

kaḥ kālasya bhujāntaraṁ na ca gataḥ ko’rthī gato gauravaṁ

ko vā durjana-vāgurāsu patitaḥ kṣemeṇa yātaḥ pumān ||153||

saṁjīvakenoktam—sakhe ! brūhi kim etat ?

damanaka āha—kiṁ bravīmi manda-bhāgyaḥ | paśya—

majjann api payorāśau labdhvā sarpāvalambanam |

na muñcati na cādatte tathā mugdho’smi samprati ||154||

yataḥ—

ekatra rāja-viśvāso naśyaty anyatra bāndhavaḥ |

kiṁ karomi kva gacchāmi patit o duḥkha-sāgare ||155||

ity uktvā dīrghaḥ niḥśvasyopaviṣṭaḥ | saṁjīvako brūte—mitra ! tathāpi sa-vistaraṁ manogatam ucyatām |

damanakaḥ sunibhṛtam āha—yadyapi rāja-viśvāso na kathanīyas tathāpi bhavān asmadīya-pratyayād āgataḥ | mayā paralokārthināvaśyaṁ tava hitam ākhyeyam | śṛṇu, ayaṁ svāmī tavopari vikṛta-buddhī rahasy uktavān –saṁjīvakam eva hatvā sva-parivāraṁ tarpayāmi |

etac chrutvā saṁjīvakaḥ paraṁ viṣādam agamat | damanakaḥ punar āha—alaṁ viṣādena | prāpta-kālakāyam anuṣṭhīyatām | saṁjīvakaḥ kṣaṇaṁ vimṛśyāha sva-gatam—suṣṭhu khalv idam ucyate | kiṁ vā durjana-ceṣṭitaṁ na vety etad vyavahārān nirṇetuṁ na śakyate | yataḥ—

durjana-gamyā nāryaḥ prāyeṇāpātra-bhṛd bhavati rājā |

kṛpaṇānusāri ca dhanaṁ devo giri-jaladhi-varṣī ca ||156||

kaścid āśraya-saundaryād dhatte śobhām asajjanaḥ |

pramadālocana-nyastaṁ malīmasam ivāñjanam ||157||

ārādhyamāno nṛpatiḥ prayatnān  
na toṣam āyāti kim atra citram |

ayaṁ tv apūrva-pratimā-viśeṣo  
yaḥ sevyamāno riputām upaiti ||158||

tad ayam aśakyarthaḥ prameyaḥ, yataḥ—

nimittam uddiśya hi yaḥ prakupyati

dhruvaṁ sa tasyāpagame prasīdati |

akāraṇa-dveṣi manas tu yasya vai

kathaṁ janas taṁ paritoṣayiṣyati ||159||

kiṁ mayāpakṛtaṁ rājñaḥ | athavā nirnimittāpakāriṇaś ca bhavanti rājānaḥ |

damanako brūte—evam etat | śṛṇu—

vijñaiḥ snigdhair upakṛtam api dveṣyatām eti kaiścit

sākṣād anyair apakṛtam api prītim evopayāti |

citraṁ citraṁ kim atha caritaṁ naikabhāvāśrayāṇāṁ

sevā-dharmaḥ parama-gahano yoginām apy agamyaḥ ||160||

anyac ca—

kṛta-śatam asatsu naṣṭaṁ subhāṣita-śataṁ ca naṣṭam abudheṣu |

vacana-śatam avacana-kare buddhi-śatam acetane naṣṭam ||161||

kiṁ ca—

candana-taruṣu bhujaṅgā jaleṣu kamalāni tatra ca grāhāḥ |

guṇa-ghātinaś ca bhoge khalā na ca sukhāny avighnāni ||162||

mūlaṁ bhujaṅgaiḥ kusumāni bhṛṅgaiḥ

śākhāḥ plavaṅgaiḥ śikharāṇi bhallaiḥ |

nāsty eva tac-candana-pādapasya

yan nāśritaṁ duṣṭataraiś ca hiṁsraiḥ ||163||

ayaṁ tāvat svāmī vāci madhuro viṣa-hṛdayo jñātaḥ | yataḥ—

dūrād ucchrita-pāṇir ādra-nayanaḥ protsāritārdhāsano

gāḍhāliṅgana-tat-paraḥ priya-kathā-praśneṣu dattādaraḥ |

antarbhūta-viṣo bahir madhumayaś cātīva māyā-paṭuḥ

ko nāmāyam apūrva-nāṭaka-vidhir yaḥ śikṣito durjanaiḥ ||164||

tathā hi—

poto dustara-vāri-rāśitaraṇe dīpo’ndhakārāgame

nirvāte vyajanaṁ madāndha-kariṇāṁ darpopaśāntyai sṛṇiḥ |

itthaṁ tad bhuvi nāsti yasya vidhinā nopāya-cintā kṛtā

manye durjana-citta-vṛtti-haraṇe dhātāpi bhagnodyamaḥ ||165||

saṁjīvakaḥ punar niḥśvasya—kaṣṭaṁ bhoḥ ! katham ahaṁ sasya-bhakṣakaḥ siṁhena nipātayitavyaḥ ? yataḥ—

yayor eva samaṁ vittaṁ yayor eva samaṁ balam |

tayor vivādo mantavyo nottamādhamayoḥ kvacit ||166||

ayuddhe hi yadā paśyen na kāñcid hitam ātmanaḥ |

yudhyamānas tadā prājño mriyate ripuṇā saha ||170||

+

aparaṁ ca—

bhūmy-eka-deśasya guṇānvitasya

bhṛtyasya vā buddhimataḥ praṇāśaḥ |

bhṛtya-praṇāśo maraṇaṁ nṛpāṇāṁ

naṣṭāpi bhūmiḥ sulabhā na bhṛtyāḥ ||177||

damanako brūte—svāmin ! ko’yaṁ nūtano nyāyo yad arātiṁ hatvā santāpaḥ kriyate ? tathā coktam—

pitā vā yadi vā bhrātā putrī vā yadi vā suhṛt |

prāṇa-ccheda-karā rājñā hantavyā bhūtim icchatā ||178||

api ca—

dharmārtha-kāma-tattvajño naikānta-karuṇo bhavet |

nahi hastastham apy annaṁ kṣamāvān bhakṣituṁ kṣamaḥ ||179||

kiṁ ca—

kṣamā śatrau ca mitre ca yatīnām eva bhūṣaṇam |

aparādhiṣu sattveṣu nṛpāṇāṁ saiva dūṣaṇam ||180||

aparaṁ ca—

rājya-lobhād ahaṅkārād icchataḥ svāminaḥ padam |

prāyaścittaṁ tu tasyaikaṁ jīvotsargo na cāparam ||181||

anyac ca—

rājā ghṛṇī brāhmaṇaḥ sarva-bhakṣī

strī cāvajñā duṣprakṛtiḥ sahāyaḥ |

preṣyaḥ pratīpo’dhikṛtaḥ pramādī

tyājyā ime yaś ca kṛtaṁ na vetti ||182||

viśeṣataś ca—

satyānṛtā ca paruṣā priya-vādinī ca

hiṁsrā dayālur api cārtha-parā vadānyā |

nitya-vyayā pracura-ratna-dhanāgamā ca

vārāṅganeva nṛpa-nītir aneka-rūpā ||183||

iti damanakena santoṣitaḥ piṅgalakaḥ svāṁ prakṛtim āpannaḥ siṁhāsane samupaviṣṭaḥ | damanakaḥ prahṛṣṭa-manāḥ vijayatāṁ mahārājaḥ śubham astu sarva-jagatām ity uktvā yathā-sukham avasthitaḥ |

viṣṇu-śarmovāca—suhṛd-bhedaḥ śrutas tāvad bhavadbhiḥ |

rāja-putrā ūcuḥ—bhavat-prasādāc chrutaḥ | sukhino bhūtā vayam |

viṣṇuśarmābravīt—aparam apīdam astu—

suhṛd-bhedas tāvad bhavatu bhavatāṁ śatru-nilaye

khalaḥ kālākṛṣṭaḥ pralayam upasarpatv ahar-ahaḥ |

jano nityaṁ bhūyāt sakala-sukha-sampatti-vasatiḥ

kathārambhe rambhye satatam iha bālo’pi ramatām ||184||

iti hitopadeśe suhṛd-bhedo nāma dvitīyaḥ

kathā-saṅgrahaḥ samāptaḥ

--o)0(o--

# iii.

# vigrahaḥ

atha punaḥ kathārambha-kāle rāja-putrā ūcuḥ—ārya ! rājaputrā vayam | tad vigrahaṁ śrotuṁ naḥ kutūhalam asti | viṣṇuśarmaṇoktam—yad evaṁ bhavadbhyo rocate tat kathayāmi | vigrahaḥ śrūyatāṁ, yasyāyam ādyaḥ ślokaḥ—

haṁsaiḥ saha mayūrāṇāṁ vigrahe tulya-vikrame |

viśvāsya vañcitā haṁsāḥ kākaiḥ sthitvāri-mandire ||1||

rāja-putrā ūcuḥ—katham etat ? viṣṇuśarmā kathayati—

asti karpūradvīpe padmakeli-nāmadheyaṁ saraḥ | tatra hiraṇyagarbho nāma rājahaṁsaḥ prativasati | sa ca sarvair jalacaraiḥ pakṣibhir militvā pakṣi-rājye’bhiṣiktaḥ | yataḥ—

yadi na syān narapatiḥ samyaṅ-netā tataḥ prajā |

akarṇa-dhārā jaladhau viplaveteha naur iva ||2||

aparaṁ ca—

prajāṁ saṁrakṣati nṛpaḥ sā vardhayati pārthivam |

vardhanād rakṣaṇaṁ śreyas tad-abhāve sad apy asat ||3||

ekadāsau rājahaṁsaiḥ suvistīrṇa-kamala-paryaṅke sukhāsīnaḥ parivāra-parivṛtas tiṣṭhati | tataḥ kutaścid deśād āgatya dīrgha-mukho nāma bakaḥ praṇamyopaviṣṭaḥ | rājovāca—dīrghamukha ! daśāntarād āgato’si | vārtāṁ kathaya |

sa brūte—deva ! asti mahatī vārtā | tām ākhyātukāma eva satvaram āgato’ham | śrūyatām—

asti jambūdvīpe vindhyo nāma giriḥ | tatra citravarṇo nāma mayūraḥ pakṣirājo nivasati | tasyānucaraiś caradbhiḥ pakṣibhir ahaṁ dagdhāracya-madhye carann avalokitaḥ | pṛṣṭaś ca—kas tvam ? kutaḥ samāgato’si ?

tadā mayoktam—karpūradvīpasya rājacakravartino hiraṇyagarbhasya rjahaṁsasyānucaro’haṁ, kautukād deśāntaraṁ draṣṭum āgato’smi | etac chrutvā pakṣibhir uktam—anayor deśayoḥ ko deśo bhadrataro rājā ca ?

tato mayoktam—āḥ kim evam ucyate mahad antaram | yataḥ karpūradvīpaḥ svarga eva | rājahaṁsaś ca dvitīyaḥ svargapatiḥ kathaṁ varṇayituṁ śakyate | atra marusthale patitā yūyaṁ kiṁ kurutha | asmad-deśe gamyatām |

tato’smad-vacanam ākarṇya sarva-pakṣiṇaḥ sakopā babhūvuḥ | tathā coktam—

payaḥ-pānaṁ bhujaṅgānāṁ kevalaṁ viṣa-vardhanam |

upadeśo hi mūrkhāṇāṁ prakopāya na śāntaye ||4||

anyac ca—

vidvān evopadeṣṭavyo nāvidvāṁs tu kadācana |

vānarānupadiśyātha sthāna-bhraṣṭā yayuḥ khagāḥ ||5||

rājovāca—katham etat ?

dīrghamukhaḥ kathayati—

### kathā 1

asti narmadā-tīre parvatopatyakāyāṁ viśālaḥ śālmalī-taruḥ | tatra nirmita-nīḍa-koḍe pakṣiṇaḥ sukhena nivasanti | athaikadā varṣāsu nīlapaṭair iva jaladhara-paṭalair āvṛte nabhas-tale | dhārā-sārair mahatī vṛṣṭir babhūva | tato vānarāṁś ca taru-tale’vasthitān śītākulān kampamānān avalokya, kṛpayā pakṣibhir uktam—bho bho vānarāḥ ! śṛṇuta--

asmābhir nirmitā nīḍāś cañcu-mātrāhṛtais tṛṇaiḥ |

hasta-pādādi-saṁyuktā yūyaṁ kim avasīdatha ||6||

tac chrutvā **vānarair** jātāmarṣair ālocitam—aho ! nirvāta-nīḍa-garbhāvasthitāḥ sukhinaḥ pakṣiṇo’smān nindanti | tad bhavatu tāvad vṛṣṭer upaśamaḥ |

anantaraṁ śānte pānīya-varṣe tair vānarair vṛkṣam āruhya, sarve nīḍā bhagnāḥ, teṣām aṇḍāni cādhaḥ pātitāni | ato’haṁ bravīmi vidvān evopadeṣṭavyaḥ ity ādi |

**rājovāca**—tatas taiḥ pakṣibhiḥ kiṁ kṛtam ?

**bakaḥ** kathayati—tatas taiḥ pakṣibhiḥ kopād uktam—kenāsau rājahaṁso rājā kṛtaḥ ?

tato mayopajāta-kopenoktam—ayaṁ yuṣmadīyo mayūraḥ kena rājā kṛtaḥ ?

etac chrutvā te pakṣiṇo māṁ hantum udyatāḥ | tato mayāpi sva-vikramo darśitaḥ | yataḥ—

anyadā bhūṣaṇaṁ puṁsaḥ kṣamā lajjeva yoṣitaḥ |

parākramaḥ paribhave vaiyātyaṁ surateṣv iva ||7||

**rājā** vihasyāha—

ātmanaś ca pareṣāṁ ca yaḥ samīkṣya balābalam |

antaraṁ naiva jānāti sa tiraskriyate’ribhiḥ ||8||

suciraṁ hi caran nityaṁ kṣetre satyam abuddhimān |

dvīpi-carma-paricchanno vāg-doṣād gardabho hataḥ ||9||

**bakaḥ** pṛcchati—katham etat ?

**rājā** kathayati—

### kathā 2

asti hastināpure vilāso nāma rajakaḥ | tasya gardabho’tibhāra-vahanād durbalo mumūrṣur ivābhavat | tatas tena rajakenāsau vyāghracarmaṇā pracchādyāraṇyaka-samīpe sasya-kṣetre vimuktaḥ | tato dūrāt tam avalokya vyāghra-buddhyā kṣetra-patayaḥ satvaraṁ palāyante |

athaikadā kenāpi sasya-rakṣakeṇa dhūsara-kambala-kṛta-tanu-trāṇena dhanuṣkāṇḍaṁ sajjīkṛtyānata-kāyenaikānte sthitam | taṁ ca dūrād dṛṣṭvā gardabhaḥ puṣṭāṅgo yetheṣṭa-sasya-bhakṣaṇa-jāta-balo gardabho’yam iti matvoccaiḥ śabdaṁ kurvāṇas tad-abhimukhaṁ dhāvitaḥ | tatas tena sasya-rakṣakeṇa cītkāra-śabdād gardabho’yam iti niścitya, līlayaiva vyāpāditaḥ | ato’haṁ bravīmi—suciraṁ hi caran nityam ity ādi |

dīrghamukho brūte—tataḥ paścāt taiḥ pakṣibhir uktam—are pāpā duṣṭa-baka ! asmākaṁ bhūmau carann asmākaṁ svāminam adhikṣipasi | tan na kṣantavyam idānīm | ity uktvā sarve māṁ cañcubhir hatvā, sa-kopā ūcuḥ—paśya re mūrkha ! sa haṁsas tava rājā sarvathā mṛduḥ | tasya rājyādhikāro nāsti | yata ekānta-mṛduḥ karatalastham apy arthaṁ rakṣitum akṣamaḥ | sa kathaṁ pṛthivīṁ śāsti ? rājyaṁ vā tasya kim ? tvaṁ ca kūpa-maṇḍūkaḥ | tena tad-āśrayam upadiśasi | śṛṇu—

sevitavyo mahā-vṛkṣaḥ phala-cchāyā-samanvitaḥ |

yadi daivāt phalaṁ nāsti cchāyā kena nivāryate ||10||

anyac ca—

hīna-sevā na kartavyā kartavyo mahad āśrayaḥ |

payo’pi śauṇḍikī-haste vāruṇĪty abhidhīyate ||11||

anyac ca—

mahān apy alpatāṁ yāti nirguṇe guṇa-vistaraḥ |

ādhārādheya-bhāvena gajendra iva darpaṇe ||12||

kintu—

ajā siṁha-prasādena vane carati nirbhayam |

rāmam āsādya laṅkāyāṁ lebhe rājyaṁ vibhīṣaṇaḥ ||13||

viśeṣataś ca—

vyapadeśe’pi siddhiḥ syād atiśakte narādhipe |

śaśino vyapadeśena śaśakāḥ sukham āsate ||14||

mayoktam—katham etat ?

pakṣiṇaḥ kathayanti—

### kathā 3

kadācid varṣāsv api vṛṣṭer abhāvāt tṛṣārto gaja-yūtho yūthapatim āha—nātha ! ko’bhyupāyo’smākaṁ jīvanāya ? nāsti kṣudra-jantūnāṁ api nimajjana-sthānam | vayaṁ ca nimajjana-sthānābhāvān mṛtāḥ | andhā iva kiṁ kurmaḥ ? kva yāmaḥ ?

tato hastirājo nātidūraṁ gatvā nirmalaṁ hradaṁ darśitavān | tato dineṣu gacchatsu tat-tīrāvasthitāḥ kṣudra-śaśakā gaja-pādāhatibhiś cūrṇitāḥ | anantaraṁ śilīmukho nāma śaśakaś cintayāmāsa—anena gajayūthena pipāsākulitena pratyaham atrāgantavyam | tato vinaṣṭam asmat-kulam |

tato vijayo nāma vṛddha-śaśako’vadat—mā viṣīdata | mayātra pratīkāraḥ kartavyaḥ | tato’sau pratijñāya calitaḥ | gacchatā ca tenālocitam—kathaṁ mayā gaja-yūtha-nātha-samīpe sthitvā vaktavyam | yataḥ—

spṛśann api gajo hanti jighrann api bhujaṅgamaḥ |

pālayann api bhūpālaḥ prahasann api durjanaḥ ||15||

ato’haṁ parvata-śikharam āruhya yūthanāthaṁ saṁvādayāmi | tathānuṣṭhite sati yūthanātha uvāca—kas tvam ? kutaḥ samāyātaḥ ?

sa brūte—śaśako’ham | bhagavatā candreṇa bhavad-antikaṁ preṣitaḥ |

yūthapatir āha—kāryam ucyatām |

vijayo brūte—

udyateṣv api śastreṣu dūto vadati nānyathā |

sadaivāvadhya-bhāvena yathārthasya hi vācakaḥ ||16||

tad ahaṁ tad-ājñayā bravīmi, śṛṇu | yad ete candrasaro-rakṣakāḥ śaśakās tvayā niḥsāritās tad anucitaṁ kṛtam | te śaśakāś ciram asmākaṁ rakṣitāḥ | ata eva me śaśāṅka iti prasiddhiḥ |

evam uktavati dūte yūthapatir bhayād idam āha—praṇidhe ! idam ajñānataḥ kṛtam | punar na tatra gamiṣyāmi |

dūta uvāca—yady evaṁ tad atra sarasi kopāt kampamānaṁ bhagavantaṁ śaśāṅkaṁ praṇamya, prasādya ca gaccha |

tatas tena rātrau yūthapatiṁ nītvā, tatra jale cañcalaṁ candra-bimbaṁ darśayitvā sa yūthaptiḥ praṇāmaṁ kāritaḥ | uktaṁ ca tena—deva ! ajñānād anenāparādhaḥ kṛtaḥ | tataḥ kṣamyatām | naivaṁ vārāntaraṁ vidhāsyate | ity uktvā prasthāpitaḥ | ato vayaṁ brūmaḥ—vyapadeśe’pi siddhiḥ syāt iti |

--o)0(o--

tato mayoktam—sa evāsmat-prabhū rājahaṁso mahā-pratāpo’tismarthaḥ | trailokyasyāpi prabhutvaṁ tatra yujyate, kiṁ punā rājyam iti | tadāhaṁ taiḥ pakṣibhiḥ—duṣṭa ! katham asmad-bhūmau carasi ity abhidhāya rājñaś citravarṇasya samīpaṁ nītaḥ | tato rājñaḥ puro māṁ pradarśya taiḥ praṇamyoktam—deva ! avadhīyatām | eṣa duṣṭo’smad-deśe carann api deva-pādān adhikṣipati |

rājāha—ko’yam ? kutaḥ samāyātaḥ ?

te ūcuḥ—hiraṇyagarbha-nāmno rājahaṁsasyānucaraḥ karpūradvīpād āgataḥ |

athāhaṁ gṛdhreṇa mantriṇā pṛṣṭaḥ—kas tatra mukhyo mantrī ? iti |

mayoktam—sarva-śāstrārtha-pāragaḥ śarvajño nāma cakravākaḥ |

gṛdhro brūte—yujyate | sva-deśajo’sau | yataḥ—

svadeśajaṁ kulācāra-viśuddham upadhāśucim |

mantrajñam avasaninaṁ vyabhicāra-vivarjitam ||17||

adhīta-vyavahārārthaṁ maulaṁ khyātaṁ vipaścitam |

arthasyotpādakaṁ caiva vidadhyān mantriṇaṁ nṛpaḥ ||18||

atrāntare śukenoktam—deva ! karpūra-dvīpādayo laghudvīpā jambūdvīpāntargatā eva | tatrāpi deva-pādānām evādhipatyam | tato rājñāpy uktam—evam eva | yataḥ—

rājā mattaḥ śiśuś caiva pramadā dhana-garvitaḥ |

aprāpyam api vāñchanti kiṁ punar labhyate’pi yat ||19||

tato mayoktam—yadi vacanam-mātreṇaivādhipatyaṁ siddhyati | tadā jambūdvīpe’py asmat-prabhor hiraṇyagarbhasya svāmyam asti |

śuko brūte—katham atra nirṇayaḥ ?

mayoktaṁ—saṅgrāma eva |

rājñā vihasyoktam—sva-svāminaṁ gatvā sajjīkuru |

tadā mayoktam—sva-dūto’pi prasthāpyatām |

rājovāca—kaḥ prayāsyati dautyena ? yata evambhūto dūtaḥ kāryaḥ—

bhakto guṇī śucir dakṣaḥ pragalbho’vyasanī kṣamī |

brāhmaṇaḥ paramarmajño dūtaḥ syāt pratibhānavān ||20||

gṛdhro vadati—santy eva dūtā bahavaḥ, kintu brāhmaṇa eva kartavyaḥ | yataḥ,

prasādaṁ kurute patyuḥ sampattiṁ nābhivāñchati |

kālimā kālakūṭasya nāpaitīśvara-saṅgamāt ||21||

rājāha—tataḥ śuka eva vrajatu | śuka ! tvam evānena saha tatra gatvāsmad-abhilaṣitaṁ brūhi |

śuko brūte—yathājñāpayati devaḥ | kintv ayaṁ durjano bakaḥ | tad anena saha na gacchāmi | tathā coktam—

khalaḥ karoti durvṛttaṁ nūnaṁ phalati sādhuṣu |

daśānano’harat sītāṁ bandhanaṁ syān mahodadheḥ ||22||

aparaṁ ca—

na sthātavyaṁ na gantavyaṁ durjanena samaṁ kvacit |

kāka-saṅgād dhato haṁsas tiṣṭhan gachaṁś ca vartakaḥ ||23||

rājovāca—katham etat ?

śukaḥ kathayati—

### kathā 4

asty ujjayinī-vartma-prāntare plakṣa-taruḥ | tatra haṁsa-kākau nivasataḥ | kadācit grīṣma-samaye pariśrāntaḥ kaścit pathikas tatra taru-tale dhanuṣkāṇḍaṁ saṁnidhāya suptaḥ | tatra kṣaṇāntare tan-mukhād vṛkṣa-cchāyāpagatā | tataḥ sūrya-tejasā tan-mukhaṁ vyāptam avalokya, tad-vṛkṣa-sthitena puṇya-śīlena śucinā rājahaṁsena kṛpayā pakṣau prasārya punas tan-mukhe chāyā kṛtā | tato nirbhara-nidrā-śukhinā pathi-bhramaṇa-pariśrāntena pānthena mukha-vyādānaṁ kṛtam |

atha para-sukham asahiṣṇuḥ svabhāva-daurjanyena sa kākas tasya mukhe purīṣotsargaṁ kṛtvā palāyitaḥ | tato yāvad asau pāntha utthāyordhvaṁ nirīkṣate, tāvat tenāvalokito haṁsaḥ kāṇḍena hato vyāpāditaḥ | ato’haṁ bravīmi—na sthātavyam iti |

--o)0(o--

deva ! vartaka-kathām api kathayāmi | śrūyatām—

### kathā 5

ekatra vṛkṣe kāka-vartukau sukhaṁ nivasataḥ | ekadā bhagavato garuḍasya yātrā-prasaṅgena sarve pakṣiṇaḥ samudra-tīraṁ gatāḥ | tataḥ kākena saha vartakaś calitaḥ | atha gacchato gopālasya mastakāvasthita-dadhi-bhāṇḍād vāraṁ vāraṁ tena kākena dadhi khādyate | tato yāvad asau dadhi-bhāṇḍaṁ bhūmau nidhāyordhvam avalokate, tāvat tena kāka-vartakau dṛṣṭau | tatas tena dṛṣṭaḥ kākaḥ palāyitaḥ | vartakaḥ svabhāva-niraparādho manda-gatis tena prāpto vyāpāditaḥ | ato’haṁ bravīmi—na gantavyam ity ādi |

--o)0(o--

tato mayoktam—bhrātaḥ śuka ! kim evaṁ bravīṣi ? māṁ prati yathā śrīmad-deva-pādās tathā bhavān api | śukenoktam—astv evam | kintu,

durjanair ucyamānāni saṁmatāni priyāṇy api |

akāla-kusumānīva bhayaṁ saṁjanayanti hi ||24||

durjanatvaṁ ca bhavato vākyād eva jñātam | yad anayor bhūpālayor vigrahe bhavad-vacanam eva nidānam | paśya—

pratyakṣe’pi kṛte doṣe mūrkhaḥ sāntvena tuṣyati |

ratha-kāro nijāṁ bhāryāṁ sajārāṁ śirasākarot ||25||

rājñoktam--katham etat ?

śukaḥ kathayati—

### kathā 6

asti yauvana-śrī-nagare manda-matir nāma rathakāraḥ | sa ca sva-bhāryāṁ bandhakīṁ jānāti | kintu jāreṇa samaṁ sva-cakṣuṣā naika-sthāne paśyati | tato’sau rathakāraḥ aham anyaṁ grāmaṁ gacchāmīty uktvā calitaḥ | sa kiyad dūraṁ gatvā punar āgatya paryaṅka-tale sva-gṛhe nibhṛtaṁ sthitaḥ | atha rathakāro grāmāntaraṁ gata ity upajāta-viśvāsaḥ sa jāraḥ sandhyā-kāla evāgataḥ | paxcāt tena jāreṇa samaṁ tasmin paryaṅke nirbharaṁ krīḍantī, paryaṅka-tala-sthitasya bhartuḥ kiñcid aṅga-sparśāt svāminaṁ māyāvinaṁ vijñāya, manasi sā viṣaṇṇābhavat |

tato jāreṇoktam—kim iti tvam adya mayā saha nirbharaṁ na ramase ? vismiteva pratibhāsi me tvam |

atha tayoktam—anabhijño’si | yo’sau mama prāṇeśvaro, yena mamākaumāraṁ sakhyaṁ so’dya grāmāntaraṁ gataḥ | tena vinā sakala-jana-pūrṇo’pi grāmo māṁ praty araṇyavat pratibhāti | kiṁ bhāvi ? tatra para-sthāne kiṁ khāditavān ? kathaṁ vā prasuptaḥ ? ity asmad-dhṛdayaṁ vidīryate |

jāro brūte—tava kim evaṁvidhā sneha-bhūmī rathakāraḥ ?

bandhaky avadat—re barbara ! kiṁ vadasi ? śṛṇu—

paruṣāṇy api yā proktā dṛṣṭā yā krodha-cakṣuṣā |

suprasanna-mukhī bhartuḥ sā nārī dharma-bhājanam ||26||

aparaṁ ca—

nagarastho vanastho vā pāpo vā yadi vā śuciḥ |

yāsāṁ strīṇāṁ priyo bhartā tāsāṁ lokā mahodayāḥ ||27||

anyac ca—

bhartā hi paramaṁ nāryā bhūṣaṇaṁ bhūṣaṇair vinā |

eṣā virahitā tena śobhanāpi na śobhate ||28||

tvaṁ ca jāraḥ pāpa-matiḥ, mano-laulyāt puṣpa-tāmbūla-sadṛśaḥ kadācit sevyase, kadācin na sevyase ca | sa ca punar me svāmī , māṁ vikretuṁ, devebhyo, brāhmaṇebhyo vā dātum īśvaraḥ | kiṁ bahunā ? tasmin jīvati jīvāmi | tan-maraṇe cānumaraṇaṁ kariṣyāmīti pratijñā vartate | yataḥ—

tisraḥ koṭyo’rdha-koṭī ca yāni lomāni mānave |

tāvat kālaṁ vaset svarge bhartāraṁ yo’nugacchati ||29||

anyac ca—

vyāla-grāhī yathā vyālaṁ balād uddharate bilāt |

tadvad bhartāram ādāya svarga-loke mahīyate ||30||

aparaṁ ca—

citau pariṣvajya vicetanaṁ patiṁ

priyā hi yā muñcati deham ātmanaḥ |

kṛtvāpi pāpaṁ śata-lakṣam apy asau

patiṁ gṛhītvā sura-lokam āpnuyāt ||31||

yataḥ—

yasmai dadyāt pitā tv enāṁ bhrātā vānumate pituḥ |

taṁ śuśrūṣeta jīvantaṁ saṁsthitaṁ ca na laṅghayet ||32||

etat sarvaṁ śrutvā manda-matiḥ sa rathakāraḥ—dhanyo’haṁ yasyedṛśī priya-vādinī, svāmi-vatsalā ca bhāryā iti manasi nidhāya, tāṁ khaṭvāṁ strī-puruṣa-sahitāṁ mūrdhni kṛtvā sānandaṁ nanarta | ato’haṁ bravīmi prayakṣe’pi kṛte doṣe ity ādi |

--o)0(o--

ato’haṁ tena rājñā yathā-vyavahāraṁ sampūjya prasthāpitaḥ | śuko’pi mama paścād āgacchann āste | etat sarvaṁ parijñāya yathā-kartavyam anusandhīyatām |

cakravāko vihasyāha—deva ! bakena tāvad deśāntaram api gatvā yathā-śakti rāja-kāryam anuṣṭhitam | kintu deva svabhāva eṣa mūrkhānām | yataḥ,

śataṁ dadyān na vivaded iti vijñasya saṁmatam |

vinā hetum api dvandvam etan mūrkhasya lakṣaṇam ||33||

rājāha—alam anenātītopālambhanena | prastutam anusandhīyatām |

cakravāko brūte—deva ! vijane bravīmi | yataḥ,

varṇākāra-pratidhvānair netra-vaktra-vikārataḥ |

apy ūhanti mano dhīrās tasmād rahasi mantrayet ||34||

tato rājā mantrī ca tatra sthitau anye’nyatra gatāḥ | cakravāko brūte—deva ! aham evaṁ jānām—kasyāpy asman-niyoginaḥ preraṇayā bakenedam anuṣṭhitam | yataḥ,

vedyānām āturaḥ śreyān vyasanī yo niyoginām |

viduṣāṁ jīvanaṁ mūrkhaḥ sad-varṇo jīvanaṁ satām ||35||

rājābravīt—bhavatu, kāraṇam atra paścān nirūpaṇīyam | samprati yat kartavyaṁ tan nirūpyatām |

cakravāko brūte—deva ! praṇidhis tāvat tatra prahīyatām | tatas tad-anuṣṭhānaṁ balābalaṁ ca jānīmaḥ | tathā hi—

bhavet sva-para-rāṣṭrāṇāṁ kāryākāryāvalokane |

cāraś cakṣur mahībhartur yasya nāsty andha eva saḥ ||36||

sa ca dvitīyaṁ viśvāsa-pātraṁ gṛhītvā yātu | tenāsau svayaṁ tatrāvasthāya, dvitīyaṁ tatratya-mantra-kāryaṁ sunibhṛtaṁ niścitya nigadya prasthāpayati | tathā coktaṁ—

tīrthāśrama-sura-sthāne śāstara-vijñāna-hetunā |

tapasvi-vyañjanopetaiḥ sva-caraiḥ saha saṁvaset ||37||

gūḍha-cāraś ca—yo jale sthale ca carati | tato’sāv eva bako niyujyatām | etādṛśa eva kaścid bako dvitīyatvena prayātu | tad-gṛha-lokāś ca rāja-dvāre tiṣṭhantu | kintu etad api suguptam anuṣṭhātavyam | yataḥ—

ṣaṭ-karṇo bhidyate mantras tathā prāptaś ca vārtayā |

ity ātmanā dvitīyena mantraḥ kāryo mahī-bhṛtā ||38||

paśya—

mantra-bhede hi ye doṣā bhavanti pṛthivī-pateḥ |

na śakyās te samādhātum iti nīti-vidāṁ matam ||39||

rājā vimṛśyovāca—prāptas tāvan mayottamaḥ pratinidhiḥ |

mantrī brūte—deva ! saṅgrāme vijayo’pi prāptaḥ |

atrāntare pratīhāraḥ praviśya praṇamyovāca—deva ! jambūdvīpād āgato dvāri śukas tiṣṭhati |

rājā cakravākam ālokate | cakravākenoktam—kṛtāvāse tāvad gatvā tiṣṭhatu, paścād ānīya draṣṭavyaḥ |

yathājñāpayati devaḥ ity abhidhāya pratīhāraḥ śukaṁ gṛhītvā tam āvāsa-sthānaṁ gataḥ | rājāha—vigrahas tāvat samupasthitaḥ |

cakravāko brūte—deva ! tathāpi prāg eva vigraho na vidhiḥ | yataḥ—

sa kiṁ bhṛtyaḥ sa kiṁ mantrī ya ādāv eva bhūpatim |

yuddhodyogaṁ sva-bhū-tyāgaṁ nirdiśaty avicāritam ||40||

aparaṁ ca—

vijetuṁ prayatetārīn na yuddhena kadācana |

anityo vijayo yasmād dṛśyate yudhyamānayoḥ ||41|

anyac ca—

sāmnā dānena bhedena samastair athavā pṛthak |

sādhituṁ prayatetārīn na yuddhena kadācana ||42||

aparaṁ ca—

sarva eva janaḥ śūro hy anāsādita-vigrahaḥ |

adṛṣṭa-para-sāmarthyaḥ sa-darpaḥ ko bhaven na hi ||43||

kiṁ ca—

na tathotthāpyate grāvā prāṇibhir dāruṇā yathā |

alpopāyān mahā-siddhir etan-mantra-phalaṁ mahat ||44||

kintu vigraham upasthitaṁ vilokya vyavahriyatām, yataḥ—

yathā kāla-kṛtodyogāt kṛṣiḥ phalavatī bhavet |

tadvan nītir iyaṁ deva cirāt phalati na kṣaṇāt ||45||

aparaṁ ca—

dūre bhīrutvam āsanne śūratā mahato guṇaḥ |

vipattau hi mahān loke dhīratvam adhigacchati ||46||

anyac ca—

pratyūhaḥ sarva-siddhīnām uttāpaḥ prathamaḥ kila |

atiśītalam apy ambhaḥ kiṁ bhinatti na bhūbhṛtaḥ ||47||

balinā saha yoddhavyam iti nāsti nidarśanam |

tad yuddhaṁ hastinā sārdhaṁ narāṇāṁ mṛtyum āvahet ||48||

anyac ca—

sa mūrkhaḥ kālam aprāpya yo’pakartari vartate |

kalir balavatā sārdhaṁ kīṭa-pakṣodgamo yathā ||49||

kiṁ ca—

kaurmaṁ saṅkocam āsthāya prahāram api marṣayet |

prāpta-kāle tu nītijña uttiṣṭhet krūra-sarpavat ||50||

mahaty alpe’py upāyajñaḥ samam eva bhavet kṣamaḥ |

samunmūlayituṁ vṛkṣāṁs tṛṇānīva nadīrayaḥ ||51||

ato dūto’yaṁ śuko’trāśvāsya tāvad dhriyatāṁ yāvad durgaṁ sajjīkriyate, yataḥ—

ekaḥ śataṁ yodhayati prākāra-stho dhanurdharaḥ |

śataṁ śata-sahasrāṇi tasmād durgaṁ viśiṣyate ||52||

kiṁ ca—

adurga-viṣayaḥ kasya nāreḥ paribhavāspadam |

adurgo’nāśrayo rājā pota-cyuta-manuṣyavat ||53||

durgaṁ kuryān mahākhātam ucca-prākāra-saṁyutam |

sa-yantraṁ sa-jalaṁ śaila-sarin-maru-vanāśrayam ||54||

vistīrṇatāti-vaiṣamyaṁ rasa-dhānyedhma-saṅgrahaḥ |

praveśaś cāpa-sāraś ca saptaitā durga-sampadaḥ ||55||

rājāha—durgānusandhāne ko niyujyatām ?

cakravāko brūte—

yo yatra kuśalaḥ kārye taṁ tatra viniyojayet |

karmasv adṛṣṭa-karmā yaḥ śāstrajño’pi vimuhyati ||56||

tadāhūyatāṁ sārasaḥ | tathānuṣṭhite sati samāgataṁ sārasam avalokya rājovāca—bhoḥ sārasa ! tvaṁ satvaraṁ durgam anusandhehi |

sārasaḥ praṇamyovāca—deva ! durgaṁ tāvad idam eva cirāt sunirūpitam āste mahat saraḥ | kintv etan-madhya-dvīpe dravya-saṅgrahaḥ kriyatām | yataḥ—

dhānyānāṁ saṅgraho rājann uttamaḥ sarva-saṅgrahāt |

nikṣiptaṁ hi mukhe ratnaṁ na kuryāt prāṇa-dhāraṇam ||57||

kiṁ ca—

khyātaḥ sarva-rasānāṁ hi lavaṇo rasa uttamaḥ |

gṛhṇīyāt taṁ vinā tena vyañjanaṁ gomayāyate ||58||

rājāha—satvaraṁ gatvā sarvam anuṣṭhīyatām |

punaḥ praviśya pratīhāro brūte—deva ! siṁhala-dvīpād āgato meghavarṇo nāma vāyasaḥ saparivāro dvāri vartate | sa ca deva-pādān draṣṭum icchati |

rājāha—kākaḥ prājño bahudṛśvā ca tad bhavati sa saṅgrāhyaḥ |

cakravāko brūte—deva ! asty evaṁ | kintu asmad-vipakṣaḥ kākaḥ sthalacaraḥ | tenāsmad-vipakṣa-pakṣe niyuktaḥ kathaṁ saṅgṛhyate ? tathā coktam—

ātma-pakṣaṁ parityajya para-pakṣeṣu yo rataḥ |

sa parair hanyate mūḍho nīla-varṇa-śṛgālavat ||59||

rājovāca--katham etat ?

mantrī kathayati—

### kathā 7

asty araṇye kaścic chṛgālaḥ svecchayā nagaropānte bhrāmyan nīlībhāṇḍe nipatitaḥ | paścāt tata utthātum asamarthaḥ, prātar ātmānaṁ mṛtavat sandarśya sthitaḥ | atha nīlī-bhāṇḍa-svāminā mṛti iti jñātvā, tasmāt samutthāpya, dūre nītvāsau parityaktaḥ | tasmāt palāyitaḥ |

tato’sau vane gatvā ātmānaṁ nīlapvarṇam avalokyācintayat—aham idānīm uttama-varṇaḥ | tad ahaṁ svakīyotkarṣaṁ kiṁ na sādhayāmi ity ālocya śṛgālān āhūya, tenoktaṁ—ahaṁ bhagavatyā vana-devatayā sva-hastenāraṇya-rājye sarvauṣadhi-rasenābhiṣiktaḥ | paśyantu mama varṇam | tad adyārabhyāsmad-ājñayāsminn araṇye vyavahāraḥ kāryaḥ |

śṛgālāś ca taṁ viśiṣṭa-varṇam avalokya, sāṣṭāṅga-pātaṁ praṇamyocuḥ—yathājñāpayati devaḥ iti | anenaiva krameṇa sarveṣv araṇya-vāsiṣv ādhipatyaṁ tasya babhūva | tatas tena svajñātibhir āvṛtenādhikyaṁ sādhitam | tatas tena vyāghra-siṁhādīn uttama-parijanān prāpya, sadasi śṛgālān avalokya lajjamānenāvajñayā svajñātayaḥ sarve dūrīkṛtāḥ | tato viṣaṇṇān śṛgālān avalokya kenacid vṛddha-śṛgālenaitat pratijñātaṁ—mā viṣīdata, yad anenānītijñena vayaṁ marmajñāḥ | sva-samīpāt paribhūtās tad yathāyaṁ naśyati tathā vidheyam | yato’mī vyāghrādayo varṇa-mātra-vipralabdhāḥ śṛgālam ajñātvā rājānam imaṁ manyante | tad yathāyaṁ paricīyate tathā kuruta | tatra caivam anuṣṭheyam, yathā vadāmi—sarve sandhyā-samaye tat-sannidhāne mahārāvam ekadaiva kariṣyatha | tatas taṁ śabdam ākarṇya jāti-svabhāvāt tenāpi śabdaḥ kartavyaḥ | yataḥ—

yaḥ svabhāvo hi yasyāsti sa nityaṁ duratikramaḥ |

śvā yadi kriyate rājā tat kiṁ nāśnāty upānaham ||60||

tataḥ śabdād abhijñāya sa vyāghreṇa hantavyaḥ | tatas tathānuṣṭhite sati tad vṛttam | tathā coktam—

chidraṁ marma ca vīryaṁ ca sarvaṁ vetti nijo ripuḥ |

dahaty antargataś caiva śuṣkaṁ vṛkṣam ivānalaḥ ||61||

ato’haṁ bravīmi—ātma-pakṣaṁ parityajyety ādi |

--o)0(o--

rājāha—yady evaṁ tathāpi dṛśyatāṁ tāvad ayaṁ dūrād āgataḥ | tat-saṅgrahe vicāraḥ kāryaḥ |

cakro brūte—deva ! praṇidhis tāvat prahito, durgaṁ ca sajjīkṛtam | ataḥ śuko’py ānīya prasthāpyatām | kintu yodha-bala-samanvito bhūtvā, dūrād eva tam avalokaya | yataḥ—

nandaṁ jaghāna cāṇakyas tīkṣṇa-dūta-prayogataḥ |

tad dūrāntaritaṁ dūtaṁ paśyed vīra-samanvitaḥ ||62||

tataḥ sabhāṁ kṛtvāhūtaḥ śukaḥ kākaś ca | śukaḥ kiṁcid unnata-śirā dattāsane upaviśya brūte—bho hiraṇyagarbha ! tvāṁ mahārājādhirājaḥ śrīmac-citravarṇaḥ samājñāpayati—yadi jīvitena śriyā vā prayojanam asti, tadā satvaram āgatyāsmac-caraṇau praṇama | no ced avasthātuṁ sthānāntaraṁ paricintaya |

rājā sa-kopam āha—āḥ, sabhāyām asmākaṁ na ko’pi vidyate ya enaṁ galahastayati ? tata utthāya meghavarṇo brūte—deva ! ājñāpaya, hami cainaṁ duṣṭa-śukam |

sarvajño rājānaṁ kākaṁ ca sāntvayan brūte—bhadra ! mā maivam | śṛṇu tāvat—

na sā sabhā yatra na santi vṛddhā

vṛddhā na te ye na vadanti dharmam |

dharmaḥ sa no yatra na satyam asti

satyaṁ na tad yac chalam abhyupaiti ||63||

yato rājadharmaś caiṣaḥ—

dūto mleccho’py avadhyaḥ syād rājā dūta-mukho yataḥ |

udyateṣv api śastreṣu dūto vadati nānyathā ||64||

anyac ca—

svāpakarṣaṁ parotkarṣaṁ dūtoktair manyate tu kaḥ |

sadaivāvadhya-bhāvena dūtaḥ sarvaṁ hi jalpati ||65||

tato rājā kākaś ca svāṁ prakṛtim āpannau | śuko’py utthāya calitaḥ | paścāc cakravākeṇānīya prabodhya kanakālaṅkārādikaṁ datvā sampreṣitaḥ svadeśaṁ yayau | śuko’pi vindhyācalaṁ gatvā, svasya rājānaṁ citravarṇaṁ praṇatavān |

taṁ vilokya rājovāca—śuka ! kā vārtā ? kīdṛśo’sau deśaḥ ?

śuko brūte—deva ! saṁkṣepād iyaṁ vārtā | samprati yuddhodyogaḥ kriyatām | deśaś cāsau karpūra-dvīpaḥ svargaika-deśo, rājā ca dvitīyaḥ svarga-patiḥ kathaṁ varṇayituṁ śakyate | tataḥ sarvān śiṣṭān āhūya rājā mantrayitum upaviṣṭaḥ | āha ca tān—samprati kartavye vigrahe yathā-kartavyam upadeśaṁ brūta | vigrahaḥ punar avaśyaṁ kartavyaḥ | tathā coktam—

asantuṣṭā dvijā naṣṭāḥ santuṣṭāś ca mahībhṛtaḥ |

salajjā gaṇikā naṣṭā nirlajjāś ca kulāṅganā ||66||

dūradarśī nāma gṛdhro mantrī brūte—deva ! vyasanitayā vigraho na vidhiḥ | yataḥ—

mitrāmātya-suhṛd-vargā yadā syur dṛḍha-bhaktayaḥ |

śatrūṇāṁ viparītāś ca kartavyo vigrahas tadā ||67||

anyac ca—

bhūmir mitraṁ hiraṇyaṁ ca vigrahasya phalaṁ trayam |

yadaitan niścitaṁ bhāvi kartavyo vigrahas tadā ||68||

rājāha—mad-balaṁ tāvad avalokayatu mantrī | tadaiteṣām upayogo jñāyatām | evam āhūyatāṁ mauhūrtikaḥ | sa yātrārthaṁ śubha-lagnaṁ nirṇīya dadātu |

mantrī brūte—deva ! tathāpi sahasā yātrā-karaṇam anucitam | yataḥ—

viśanti sahasā mūḍhā ye’vicārya dviṣad-balam |

khaḍga-dhārā-pariṣvaṅgaṁ labhante te suniścitam ||69||

rājāha—mantrin ! mamotsāha-bhaṅgaṁ sarvathā mā kṛthāḥ | vijigīṣur yathā para-bhūmim ākramati tathā kathaya |

gṛdhro brūte—deva ! tat kathayāmi | kintu tad-anuṣṭhitam eva phala-pradam | tathā coktam—

kiṁ mantreṇānanuṣṭhāne śāstravit pṛthivī-pateḥ |

na hy auṣadha-parijñānād vyādheḥ śāntiḥ kvacid bhavet ||70||

rājādeśaś cānatikramaṇīya iti yathā-śrutaṁ nivedayāmi śṛṇu—deva !

nady-adri-vana-durgeṣu yatra yatra bhayaṁ nṛpa |

tatra tatra ca senānīr yāyād vyūhīkṛtair balaiḥ ||71||

balādhyakṣaḥ puro yāyāt pravīra-puruṣānvitaḥ |

madhye kalatraṁ svāmī ca kośaḥ phalgu ca yad balam ||72||

pārśvayor ubhayor aśvā aśvānāṁ pārśvato rathāḥ |

rathānāṁ pārśvato nāgā nāgānāṁ ca padātayaḥ ||73||

paścāt senāpatir yāyāt khinnānāśvāsayan chanaiḥ |

mantribhiḥ subhaṭair yuktaḥ pratigṛhya balaṁ nṛpaḥ ||74||

sameyād viṣamaṁ nāgair jalāḍhyaṁ samahīdharam |

samam aśvair jalaṁ nīmiḥ sarvatraiva padātibhiḥ ||75||

hastināṁ gamanaṁ proktaṁ praśastaṁ jaladāgame |

tad anyatra turaṅgāṇāṁ pattīnāṁ sarvadaiva hi ||76||

śaileṣu durga-mārgeṣu vidheyaṁ nṛpa-rakṣaṇam |

sva-yodhai rakṣitasyāpi śayanaṁ yoga-nidrayā ||77||

nāśayet karṣayec chatrūn durga-kaṇṭaka-mardanaiḥ |

para-deśa-praveśe ca kuryād āṭavikān puraḥ ||78||

yatra rājā tatra kośo vinā kośaṁ na rājatā |

subhaṭebhyas tato dadyāt ko hi dātur na yudhyate ||79||

yataḥ—

na narasya naro dāso dāsas tv arthasya bhūpate |

gauravaṁ lāghavaṁ vāpi dhanādhana-nibandhanam ||80||

abhedena ca yudhyeta rakṣec caiva parasparam |

phalgu sainyaṁ ca yat kiṁcin madhye vyūhasya kārayet ||81||

padātīṁś ca mahīpālaḥ puro’nīkasya yojayet |

uparudhyārim āsīta rāṣṭraṁ cāsyopapīḍayet ||82||

syandanāśvaiḥ same yudhyed anūpe nau-dvipais tathā |

vṛkṣa-gulmāvṛte cāpair asi-carmāyudhaiḥ sthale ||83||

dūṣayec cāsya satataṁ yavasān nodakendhanam |

bhindyāc caiva taḍāgāni prakārārān parikhās tathā ||84||

baleṣu pramukho hastī na tathānyo mahīpateḥ |

nijair avayavair eva mātaṅgo’ṣṭāyudhaḥ smṛtaḥ ||85||

balam aśvaś ca sainyānāṁ prākāro jaṅgamo yataḥ |

tasmād aśvādhiko rājā vijayī sthala-vigrahe ||86||

tathā coktam—

yudhyamānā hayārūḍhā devānām api durjayāḥ |

api dūrasthitās teṣāṁ vairiṇo hastavattinaḥ ||87||

prathamaṁ yuddha-kāritvaṁ samasta-bala-pālanam |

diṅ-mārgāṇāṁ viśodhitvaṁ patti-karma pracakṣate ||88||

svabhāva-śūram astrajñam aviraktaṁ jita-śramam |

prasiddha-kṣatriya-prāyaṁ balaṁ śreṣṭhatamaṁ viduḥ ||89||

yathā prabhu-kṛtān mānād yudhyante bhuvi mānavāḥ |

na tathā bahubhir dattair draviṇair api bhūpate ||90||

varam alpa-balaṁ sāraṁ na kuryān muṇḍa-maṇḍalīm |

kuryād asāra-bhaṅgo hi sāra-bhaṅgam api sphuṭam ||91||

aprasādo’nadhiṣṭhānaṁ deyāṁśa-haraṇaṁ ca yat |

kāla-yāpo’pratīkāras tad vairāgyasya kāraṇam ||92||

apīḍayan balaṁ śatrūñ jigīṣur abhiṣeṇayet |

sukha-sādhyaṁ dviṣāṁ sainyaṁ dīrgha-prayāṇa-pīḍitam ||93||

dāyādād aparo yasmān nāsti bheda-karo dviṣām |

tasmād utthāpayed yatnād dāyādaṁ tasya vidviṣaḥ ||94||

sandhāya yuvarājena yadi vā mukhya-mantriṇā |

antaḥ-prakopaṇaṁ kuryād abhiyoktā sthirātmanaḥ ||95||

krūrāmitraṁ raṇe cāpi bhaṅgaṁ dattvā vighātayet |

athavā go-grahākṛṣṭyā tan-mukhyāśrita-bandhanāt ||96||

svarājyaṁ vāsayed rājā para-deśāpaharaṇāt |

athavā dāna-mānābhyāṁ vāsitaṁ dhanadaṁ hi tat ||97||

athavā bahunoditena—

ātmodayaḥ para-glānir dvayaṁ nītir itīyatī |

tad ūrīkṛtya kṛtibhir vācaspatyaṁ pratīyate ||98||

rājñā vihasyoktam—sarvam etad viśeṣataś cocyate | kintu,

anyad ucchṛṅkhalaṁ sattvam anyac chāstra-niyantritam |

sāmānādhikaraṇyaṁ hi tejas-timirayoḥ kutaḥ ||99||

tata utthāya rājā mauhūrtikāvedita-lagne prasthitaḥ | atha prahita-praṇidhiś caro hiraṇyagarbham āgatya praṇamyovāca—deva ! samāgata-prāyo rājā citravarṇaḥ | samprati malaya-parvatādhityakāyāṁ samāvāsita-kaṭako vartate | durga-śodhanaṁ pratikṣaṇam anusandhātavyam | yato’sau gṛdhro mahāmantrī | kiṁ ca kenacit saha tasya viśvāsa-kathā-prasaṅgenetad iṅgitam avagataṁ mayā | yat—anena ko’py asmad-durge prāg eva niyuktaḥ |

cakravāko brūte—deva ! kāka evāsau sambhavati |

rājāha—na kadācid etat | yady evaṁ tadā kathaṁ tena śukasyābhibhavodyogaḥ kṛtaḥ ? aparaṁ ca, śukasyāgamanāt tasya vigrahotsāhaḥ | sa ca cirād atrāste |

mantrī brūte—tathāpy āgantukaḥ śaṅkanīyaḥ |

rājāha—āgantukā api kadācid upakārakā dṛśyante | śṛṇu—

paro’pi hitavān bandhur bandhur apy ahitaḥ paraḥ |

ahito dehajo vyādhir hitam āraṇyam auṣadham ||100||

aparaṁ ca—

āsīd vīra-varo nāma śūdrakasya mahībhṛtaḥ |

sevakaḥ svalpa-kālena sa dadau sutam ātmanaḥ ||101||

cakravākaḥ pṛcchati--katham etat ?

rājā kathayati—

### kathā 8

ahaṁ purā śūdrakasya rājñaḥ krīḍā-sarasi karpūrakeli-nāmno rājahaṁsasya putryā karpūramañjaryā sahānurāgavān abhavam | vīravaro nāma rājaputraḥ kutaścid deśād āgatya rāja-dvāram upagamya pratīhāram uvāca—ahaṁ tāvad vartanārthī rājaputraḥ | māṁ raja-darśanaṁ kāraya | tatas tenāsau rāja-darśanaṁ kārito brūte—deva ! yadi mayā sevakena prayojanam asti, tadāsmad-vartanaṁ kriyatām |

śūdraka uvāca—kiṁ te vartanam ?

vīravaro brūte—pratyahaṁ suvarṇa-pañca-śatāni dehi |

rājāha—kā te sāmagrī ?

vīravaro brūte—dvau bāhū | tṛtīyaś ca khaḍgaḥ |

rājāha—naitac chakyam |

tac chrutvā vīravaraḥ praṇamya calitaḥ | atha mantribhir uktam—deva ! dina-catuṣṭayasya vartanaṁ dattvā jñāyatām asya svarūpam | kim upayukto’yam etāvad vartanaṁ gṛhṇāti anupayukto veti |

tato mantri-vacanād āhuhūya vīravarāya tāmbūlaṁ dattvā pañca-śatāni suvarṇāni dattāni | vartana-viniyogaś ca rājñā sunibhṛtaṁ nirūpitaḥ | tad-ardhaṁ vīravareṇa devebhyo brāhmaṇebhyo dattam | sthitasyārdhaṁ duḥkhitebhyaḥ | tad avaśiṣṭaṁ bhojya-vilāsa-vyayena | etat sarvaṁ nitya-kṛtyaṁ kṛtvā, rāja-dvāram aharniśaṁ khaḍga-pāṇiḥ sevate | yadā ca rājā svayaṁ samādiśati tadā sva-gṛham api yāti |

athaikadā kṛṣṇa-caturdaśyāṁ rātrau sa rājā sa-karuṇa-krandana-dhvaniṁ śuśrāva | tat śrutvā rājā brūte—kaḥ ko’tra dvāri tiṣṭhati ?

tadā tenoktaṁ—deva ! ahaṁ vīravaraḥ |

rājovāca—krandanānusaraṇaṁ kriyatām |

vīravaro’pi—yathājñāpayati devaḥ, ity uktvā calitaḥ |

rājñā ca cintitam—ayam ekākī rājaputro mayā sūcībhedye tamasi prahitaḥ | naitad ucitam | tad aham api gatvā kim etad iti nirūpayāmi |

tato rājāpi khaḍgam ādāya tad-anusaraṇa-krameṇa nagarād bahir nirjagāma | gatvā ca vīravareṇa rudatī rupa-yauvana-sampannā sarvālaṅkāra-bhūṣitā kācit strī dṛṣṭā, pṛṣṭā ca—kā tvam ? kim arthaṁ rodiṣi ? iti |

striyoktam—aham etasya śūdrakasya rāja-lakṣmīḥ | cirād etasya bhuja-cchāyāyāṁ mahatā sukhena viśrāntā | idānīm anyatra gamiṣyāmi |

vīravaro brūte—yatāpāyaḥ sambhavati, tatropāyo’py asti | tat kathaṁ syāt punar ihāvāso bhavatyāḥ ?

lakṣmīr uvāca—yadi tvam ātmanaḥ putraṁ śaktidharaṁ dvātriṁśal-lakṣaṇopetaṁ bhagavatyāḥ sarva-maṅgalāyā upahārīkaroṣi, tadāhaṁ punar atra suciraṁ nivasāmi | ity uktvādṛśyābhavat |

tato vīravareṇa sva-gṛhaṁ gatvā nidrāyamāṇā sva-vadhūḥ prabodhitā putraś ca | tau nidrāṁ parityajyotthāyopaviṣṭau | vīravaras tat sarvaṁ lakṣmī-vacanam uktavān | tac chrutvā sānandaḥ śaktidharo brūte—dhanyo’ham evambhūtaḥ | svāmi-rājya-rakṣārthaṁ yasyopayogaḥ | tāta ! tat ko’dhunā vilambasya hetuḥ ? evaṁ-vidhe karmaṇi dehasya viniyogaḥ ślāghyaḥ | yataḥ—

dhanāni jīvitaṁ caiva parārthe prājña utsṛjet |

tan-nimitto varaṁ tyāgo vināśe niyate sati ||102||

śaktidhara-mātovāca—yady etan na kartavyaṁ tat kenānyena karmaṇā gṛhītasya mahāvartanasya niṣkrayo bhaviṣyati | ity ālocya sarve sarvamaṅgalāyāḥ sthānaṁ gatāḥ | tatra sarvamaṅgalāṁ sampūjya vīravaro brūte—devi ! prasīda | vijayatāṁ śūdrako mahārājaḥ | gṛhyatām ayam upahāraḥ | ity uktvā putrasya śiraś ciccheda | tato vīravaraś cintayāmāsa—gṛhīta-rāja-vartanasya nistāraḥ kṛtaḥ | adhunā niṣputrasya me jīvanenālam | ity ālocyātmanaḥ śiraś ciccheda |

tataḥ striyāpi svāmi-putra-śokārtayā tad anuṣṭhitam | tat sarvaṁ dṛṣṭvā rājā sāścaryaṁ cintayāmāsa--

jāyante ca mriyante ca mad-vidhāḥ kṣudra-jantavaḥ |

anena sadṛśo loke na bhūto na bhaviṣyati ||103||

tad etat-parityaktena mama rājyenāpi kiṁ prayojanam | tataḥ śūdrakeṇāpi sva-śiraś chettuṁ khaḍgaḥ samutthāpitaḥ | atha bhagavatyā sarvamaṅgalayā pratyakṣa-bhūtayā rājā haste dhṛtaḥ | uktaṁ ca—putra ! prasanno’smi te, etāvatā sāhasenālam | jīvanānte’pi tava rāja-bhaṅgo nāsti |

rājā ca sāṣṭāṅga-pātaṁ praṇamyovāca—devi ! kiṁ me rājyena ? jīvitena vā mama kiṁ prayojanam ? yady aham anukampanīyas tadā mamāyuḥ-śeṣeṇāpy ayaṁ sa-dāra-putro vīravaro jīvatu | anyathāhaṁ yathā-prāptāṁ gatiṁ gacchāmi |

bhagavaty uvāca—putra ! anena te sattvotkarṣeṇa bhṛtya-vātsalyena ca sarvathā santuṣṭāsmi | gaccha vijayī bhava | ayam api sa-parivāro rāja-putro jīvatu | ity uktvā devy adṛśyābhavat | tato vīravaraḥ sa-putra-dāraḥ prāpta-jīvanaḥ sva-gṛhaṁ gataḥ | rājāpi tair alakṣitaḥ satvaram antaḥ-puraṁ praviṣṭaḥ |

atha prabhāte vīravaro dvārasthaḥ punar bhūpālena pṛṣṭaḥ sann āha—deva ! sā rudatī mām avalokyādṛśyābhavat | na kāpy anyā vārtā vidyate |

tad vacanam ākarṇya santuṣṭo rājā sāścaryaṁ cintayāmāsa—katham ayaṁ ślāghyo mahā-sattvaḥ ? yataḥ—

priyaṁ brūyād akṛpaṇaḥ śūraḥ syād avikatthanaḥ |

dātā nāpātra-varṣī ca pragalbhaḥ syād aniṣṭhuraḥ ||104||

etan mahāpuruṣa-lakṣaṇam etasmin sarvam asti | tataḥ sa rājā prātaḥ śiṣṭa-sabhāṁ kṛtvā, sarvaṁ vṛttāntaṁ prastutya prasādāt tasmai karṇāṭaka-rājyaṁ dadau | tat kim āgantuko jāti-mātrād duṣṭaḥ ? tatrāpy uttamādhama-madhyamāḥ santi |

cakravāko brūte—

yo’kāryaṁ kāryavac chāsti sa kiṁ mantrī nṛpecchayā |

varaṁ svāmi-mano-duḥkhaṁ tan-nāśo na tv akāryataḥ ||105||

vaidyo guruś ca mantrī ca yasya rājñaḥ priyaṁvadāḥ |

śarīra-dharma-kośebhyaḥ kṣipraṁ sa parihīyate ||106||

śṛṇu deva !

puṇyāl labdhaṁ yad ekena tan mamāpi bhaviṣyati |

hatvā bhikṣuṁ yato mohān nidhy-arthī nāpito hataḥ ||107||

rājā pṛcchati--katham etat ?

mantrī kathayati—

### kathā 9

asty ayodhyāyāṁ puri cūḍāmaṇir nāma kṣatriyaḥ | tena dhanārthinā mahatā kleśena bhagavāṁś candrārdha-cūḍāmaṇiś ciram ārādhitaḥ | tataḥ kṣīṇa-pāpo’sau svapne darśanaṁ dattvā, bhagavad-ādeśādy-akṣeśvareṇādiṣṭo yat tvam adya prātaḥ kṣauraṁ kārayitvā, laguḍa-hastaḥ san sva-gṛha-dvāri nibhṛtaṁ sthāsyasi, tato yam evāgataṁ bhikṣukaṁ prāṅgaṇe paśyasi taṁ nirdakṣaṁ laguḍa-prahāreṇa haniṣyasi | tato’sau bhikṣukas tat-kṣaṇāt suvarṇa-kalaso bhaviṣyati | tena tvayā yāvaj-jīvaṁ sukhinā bhavitavyam | tatas tathānuṣṭhite tad vṛttam |

tatra kṣaura-karaṇāyānītena nāpitena tat sarvam ālokya cintitam—aye nidhi-prāpter ayam upāyaḥ | tad aham apy evaṁ kiṁ na karomi ? tataḥ prabhṛti sa nāpitaḥ pratyahaṁ tathāvidho laguḍa-hastaḥ sunibhṛtaṁ bhikṣor āgamanaṁ pratīkṣate | ekadā tena prāpto bhikṣur laguḍena vyāpāditaḥ | tasmād aparādhāt so’pi nāpito rāja-puruṣair vyāpāditaḥ | ato’haṁ bravīmi—puṇyāl labdhaṁ yad ekena ity ādi |

--o)0(o--

rājāha—

purāvṛtta-kathodgāraiḥ kathaṁ nirṇīyate paraḥ |

syān niṣkāraṇa-bandhur vā kiṁ vā viśvāsa-ghātakaḥ ||108||

yātu, prastutam anusandhīyatām | malayādhityakāyāṁ cec citravarṇas tad adhunā kiṁ vidheyam ? mantrī vadati—deva ! āgata-praṇidhi-mukhān mayā śrutaṁ, yat mahā-mantriṇo gṛdhrasyopadeśe citravarṇenānādaraḥ kṛtaḥ tato’sau mūḍho jetuṁ śakyaḥ | tathā coktam—

lubdhaḥ krūro’laso’satyaḥ pramādī bhīrur asthiraḥ |

mūḍho yodhāvamantā ca sukha-cchedyo ripuḥ smṛtaḥ ||109||

tato’sau yāvad asmad durga-dvāra-rodhaṁ na karoti, tāvan nady-adri-vana-vartmasu tad-balāni hantuṁ sārasādayaḥ senāpatayo niyujyantām | tathā coktam—

dīrgha-vartma-pariśrāntaṁ nady-adri-vana-saṅkulam |

ghorāgni-bhaya-santrastaṁ kṣut-pipāsārditaṁ tathā ||110||

pramattaṁ bhojana-vyagraṁ vyādhi-durbhikṣa-pīḍitam |

asaṁsthitam abhūyiṣṭhaṁ vṛṣṭi-vāta-samākulam ||111||

paṅka-pāṁśu-jalācchannaṁ suvyastaṁ dasyu-vidrutam |

evambhūtaṁ mahīpālaḥ para-sainyaṁ vighātayet ||112||

anyac ca—

avaskanda-bhayād rājā prajāgara-kṛta-śramam |

divā-suptaṁ sadā hanyān nidrā-vyākula-sainikam ||113||

atas tasya pramādito balaṁ gatvā yathāvakāśaṁ divā-niśaṁ ghnantv asmat-senāpatayaḥ | tathānuṣṭhite citravarṇasya sainikāḥ senāpatayaś ca bahavo nihatāḥ | tataś citravarṇo viṣaṇṇaḥ sva-mantriṇaṁ dūra-darśinam āha—tāta ! kim ity asmad-upekṣā kriyate ? kiṁ kvāpy avinayo mamāsti ? tathā coktam—

na rājyaṁ prāptam ity eva vartitavyam asāmpratam |

śriyaṁ hy avinayo hanti jarā rūpam ivottamam ||114||

api ca—

dakṣaḥ śriyam adhigacchati pathy āśī kalyatāṁ sukham arogī |

udyukto viyāntaṁ dharmārtha-yaśāṁsi ca vinītaḥ ||115||

gṛdhro’vadat—deva ! śṛṇu—

avidvān api bhū-pālo vidyā-vṛddhopasevayā |

parāṁ śriyam avāpnoti jalāsanna-tarur yathā ||116||

anyac ca—

pāpaṁ strī mṛgayā dyūtam artha-dūṣaṇam eva ca |

vāg-daṇḍayoś ca pāruṣyaṁ vyasanāni mahībhujām ||117||

kiṁ ca—

na sāhasaikānta-rasānuvartinā

na cāpy upāyopahatāntarātmanā |

vibhūtayaḥ śakyam avāptum ūrjitā

naye ca śaurye ca vasanti sampadaḥ ||118||

tvayā sva-balotsāham avalokya, sāhasaika-rasikena mayopanthas teṣv api mantreṣv anavadhānaṁ, vāk-pāruṣyaṁ ca kṛtam | ato durnīteḥ phalam idam anubhūyate | tathā coktam—

durmantriṇaṁ kam upayānti na nīti-doṣāḥ ?

santāpayanti kam apathya-bhujaṁ na rogāḥ ?

kaṁ śrīr na darpayati kaṁ na nihanti mṛtyuḥ

kaṁ strī-kṛtā na viṣayāḥ paritāpayanti ||119||

aparaṁ ca—

mudaṁ viṣādaḥ śaradaṁ himāgamas

tamo vivasvān sukṛtaṁ kṛtaghnatā |

priyopapattiḥ śucam āpadaṁ nayaḥ

śriyaḥ samṛddhā api hanti durnayaḥ ||120||

tato mayāpy ālocitam—prajñā-hīno’yaṁ rājā | na cet kathaṁ nīti-śāstra-kathā-kaumudīṁ vāg-ulkābhis timirayati | yataḥ—

yasya nāsti svayaṁ prajñā śāstraṁ tasya karoti kim ?

locanābhyāṁ vihīnasya darpaṇaḥ kiṁ kariṣyati ||121||

ity ālocyāham api tūṣṇīṁ sthitaḥ | atha rājā baddhāñjalir āha—tāta ! asty ayaṁ mamāparādhaḥ, idānīṁ yathāham avaśiṣṭa-bala-sahitaḥ pratyāvṛttya vindhyācalaṁ gacchāmi, tathopadiśa |

gṛdhraḥ svagataṁ cintayati—kriyatām atra pratīkāraḥ | yataḥ,

devatāsu gurau goṣu rājasu brāhmaṇeṣu ca |

niyantavyaḥ sadā kopo bāla-vṛddhātureṣu ca ||122||

mantrī prahasya brūte—deva mā bhaiṣīḥ | samāśvasihi | śṛṇu deva—

mantriṇāṁ bhinna-sandhāne bhiṣajāṁ sāṁnipātike |

karmaṇi vyajyate prajñā susthe ko vā na paṇḍitaḥ ||123||

aparaṁ ca—

ārambhante’lpam evājñāḥ kāmaṁ vyagrā bhavanti ca |

mahārambhāḥ kṛta-dhiyas tiṣṭhanti ca nirākulāḥ ||124||

tad atra bhavat-pratāpād eva durgaṁ bhaṅktvā, kīrti-pratāpa-sahitaṁ tvām acireṇa kālena vindhyācalaṁ neṣyāmi |

rājāha—katham adhunā svalpa-balena tat sampadyate ?

gṛdhro vadati—deva ! sarvaṁ bhaviṣyati | yato vijigīṣor adīrgha-sūtratā vijaya-siddher avaśyambhāvi lakṣaṇam | tat sahasaiva durga-dvārāvarodhaḥ kriyatām |

atha prahita-praṇidhinā bakenāgatya hiraṇyagarbhasya kathitam—deva ! svalpa-bala evāyaṁ rājā citravarṇo gṛdhrasya vacanopaṣṭambhād āgatya durga-dvārāvarodhaṁ kariṣyati |

rājahaṁso brūte—sva-bale sārāsāra-vicāraḥ kriyatām | taj jñātvā suvarṇa-vastrādikaṁ yathārhaṁ prasāda-pradānaṁ ca kriyatām | yataḥ—

yaḥ kākiṇīm apy apatha-prapannāṁ

samuddharen niṣka-sahasra-tulyām |

kāleṣu koṭiṣv api mukta-hastas

taṁ rāja-siṁhaṁ na jahāti lakṣmīḥ ||125||

anyac ca—

kratau vivāhe vyasane ripu-kṣaye

yaśaskare karmaṇi mitra-saṅgrahe |

priyāsu nārīṣv adhaneṣu bāndhaveṣv

ativyayo nāsti narādhipāṣṭasu ||126||

yataḥ—

mūrkhaḥ svalpa-vyaya-trāsāt sarvanāśaṁ karoti hi |

kaḥ sudhīḥ santyajed bhāṇḍaṁ śuklasyaivātisādhvasāt ||127||

rājāha—katham iha samaye’tivyayo yujyate ? uktaṁ ca—āpad-arthe dhanaṁ rakṣed iti |

mantrī brūte—śrīmatāṁ katham āpadaḥ ?

rājāha—kadācic calitā lakṣmīḥ |

mantrī brūte—sañcitāpi vinaśyati | tad deva ! kārpaṇyaṁ vimucya sva-bhaṭā dāna-mānābhyāṁ puraskriyantām | tathā coktam—

parasparajñāḥ saṁhṛṣṭās tyaktuṁ prāṇān suniścitāḥ |

kulīnāḥ pūjitāḥ samyag vijayante dviṣad-balam ||128||

aparaṁ ca—

subhaṭāḥ śīla-sampannāḥ saṁhatāḥ kṛta-niścayāḥ |

api pañca-śataṁ śūrā nighnanti ripu-vāhinīm ||129||

kiṁ ca—

śiṣṭair apy avaśeṣajña ugraś ca kṛta-nāśakaḥ |

tyajyate kiṁ punar nānyair yaś cāpy ātmambharir naraḥ ||130||

yataḥ—

satyaṁ śauryaṁ dayā tyāgo nṛpasyaite mahā-guṇāḥ |

etais tyakto mahīpālaḥ prāpnoti khalu vācyatām ||131||

īdṛśi prastāve’mātyās tāvad avaśyam eva puraskartavyāḥ | tathā coktam—

yo yena pratibaddhaḥ syāt saha tenodayī vyayī |

sa viśvasto niyoktavyaḥ prāṇeṣu ca dhaneṣu ca ||132||

yataḥ—

dhūrtaḥ strī vā śiśur yasya mantriṇaḥ syur mahīpateḥ |

anīti-pavana-kṣipto’kāryābdhau sa nimajjati ||133||

śṛṇu deva! —

harṣa-krodhau yatau yasya śāstrārthe pratyayas tathā |

nityaṁ bhṛtyānupekṣā ca tasya syād dhanadā dharā ||134||

yeṣāṁ rājñā saha syātām uccayāpacayau dhruvam |

amātyā iti tān rājā nāvamanyet kadācana ||135||

mahībhujo madāndhasya saṅkīrṇasyeva dantinaḥ |

skhalato hi karālambaḥ suśiṣṭair eva kīyate ||136||

athāgatya praṇamya meghavarṇo brūte—deva ! dṛṣṭi-prasādaṁ kuru | idānīṁ vipakṣo durga-dvāri vartate | tad deva-pādādeśād bahir niḥsṛtya sva-vikramaṁ darśayāmi | tena deva-pādānām ānṛṇyam upagacchāmi |

cakravāko brūte—maivam | yadi bahir niḥsṛtya yoddhavyam | tadā durgāśrayaṇam eva niṣprayojanam | aparaṁ ca—

viṣamo’pi yathā nakraḥ salilān nisṛto vaśaḥ |

vanād vinirgataḥ śūraḥ siṁho’pi syāc chagālavat ||137||

atha te sarve durga-dvāraṁ gatvā mahāhavaṁ kṛtavantaḥ | aparedyuś citravarṇo rājā gṛdhram uvāca—tāta ! sva-pratijñātam adhunā nirvāhaya |

vāyaso brūte—deva ! svayaṁ gatvā dṛśyatāṁ yuddham | yataḥ—

puraskṛtya balaṁ rājā yodhayed avalokayan |

svāminādhiṣṭhitaḥ śvāpi kiṁ na siṁhāyate dhruvam ||138||

gṛdhro brūte—deva ! śṛṇu tāvat—

akāla-sahamaty-alpaṁ mūrkha-vyasani-nāyakam |

aguptaṁ bhīru-yodhaṁ ca durga-vyasanam ucyate ||139||

tat tāvad atra nāsti—

upajāpaś cirārodho’vaskandas tīvra-pauruṣam |

durgasya laṅghanopāyāś catvāraḥ kathitā ime ||140||

atra yathāśakti kriyate yatnaḥ | karṇe kathayati—evam evam | tato’nudita eva bhāskare caturṣv api durga-dvāreṣu pravṛtte yuddhe, durgābhyantara-gṛheṣv ekadā kākair agni-nikṣiptaḥ | tataḥ gṛhītaṁ gṛhītaṁ durgam iti kolāhalaṁ śrutvā sarvataḥ pradīptāgnim avalokya rāja-haṁsa-sainikā bahavo durga-vāsinaś ca satvaraṁ hradaṁ praviṣṭāḥ, yataḥ—

sumantritaṁ suvikrāntaṁ suyuddhaṁ supalāyitam |

kārya-kāle yathā-śakti kuryān na tu vicārayet ||141||

rājā haṁsaś ca svabhāvān manda-gatiḥ | sārasa-dvitīyaś citravarṇasya senāpatinā kukkuṭenāgatya veṣṭitaḥ | hiraṇyagarbhaḥ sārasam āha—senāpate ! sārasa ! mamānurodhād ātmānaṁ kathaṁ vyāpādayasi | adhunāhaṁ gantum asamarthaḥ | tvaṁ gantum adhunāpi samarthaḥ | tad gatvā jalaṁ praviśyātmānaṁ parirakṣa | asmat-putraṁ cūḍāmaṇi-nāmānaṁ sarvajñasya saṁmatyā rājānaṁ kariṣyasi |

sāraso brūte—deva ! na vaktavyam evaṁ duḥsahaṁ vacaḥ, yāvac candrārkau divi tiṣṭhatas tāvad vijayatāṁ devaḥ | ahaṁ deva durgādhikārī | tan mama māṁsāsṛg viliptena dvāra-vartmanā tāvat praviśatu śatruḥ | aparaṁ ca, deva--

dātā kṣamī guṇa-grāhī svāmī duḥkhena labhyate |

rājāha—satyam evaitat | kintu—

śucir dakṣo’nuraktaś ca jāne bhṛtyo’pi durlabhaḥ ||142||

sāraso brūte—śṛṇu deva!

yadi samaram apāsya nāsti mṛtyor

bhayam iti yuktam ito’nyataḥ prayātum |

atha maraṇam avaśyam eva jantoḥ

kim iti mudhā malinaṁ yaśaḥ kriyate ? ||143||

anyac ca—

bhave’smin pavanodbhrānta-vīci-vibhrama-bhaṅgure |

jāyate puṇay-yogena parārthe jīvita-vyayaḥ ||144||

svāmy-amātyaś ca rāṣṭraṁ ca durgaṁ kośo balaṁ suhṛt |

rājyāṅgāni prakṛtayaḥ paurāṇāṁ śreṇayo’pi ca ||145||

deva ! tvaṁ ca svāmī sarvathā rakṣaṇīyaḥ | yataḥ—

prakṛtiḥ svāminaṁ tyaktvā samṛddhāpi na jīvati |

api dhanvantarir vaidyaḥ kiṁ karoti gatāyuṣi |146||

aparaṁ ca—

nareśe jīva-loko’yaṁ nimīlati nimīlati |

udety udīyamāne ca ravāv iva saroruham ||147||

atrāpi pradhānāṅgaṁ rājā |

atha kukkuṭenāgatya rājahaṁsasya śarīre kharatara-nakhāghātaḥ kṛtaḥ | tadā satvaram upasṛtya sārasena sva-dehāntarito rājā jale kṣiptaḥ |

atha kukkuṭa-nakha-prahāra-jarjarīkṛtenāpi sārasena kukkuṭa-senā bahuśo hatā | paścāt sāraso’pi bahubhiḥ pakṣibhiḥ sametya cañcu-prahāreṇa vibhidya vyāpāditaḥ | atha citravarṇo durgaṁ praviśya, durgāvasthitaṁ dravyaṁ grāhayitvā vandibhir jaya-śabdair ānanditaḥ sva-skandhāvāraṁ jagāma |

atha rāja-putrair uktaṁ—tasmin rājahaṁsa-pakṣe puṇyavān sa sārasa eva, yena sva-deha-tyāgena svāmī rakṣitaḥ | yataḥ—

janayanti sutān gāvaḥ sarvā eva gavākṛtīn |

viṣāṇollikhita-skandhaṁ kācid eva gavāṁ patim ||148||

viṣṇuśarmovāca—sa tāvat sattva-krītān akṣaya-lokān vidyādharī-parivṛtto’nubhavatu mahā-sattvaḥ | tathā coktam—

āhaveṣu ca ye śūrāḥ svāmy-arthe tyakta-jīvitāḥ |

bhartṛ-bhaktāḥ kṛtajñāś ca te narāḥ svarga-gāminaḥ ||149||

yatra tatra hataḥ śūraḥ śatrubhiḥ pariveṣṭitaḥ |

akṣayān labhate lokān yadi klaibyaṁ na gacchati ||150||

atha viṣṇuśarmā prāha—vigrahaḥ śruto bhavadbhiḥ |

rājaputrair uktam—śrutvā sukhino bhūtā vayam |

viṣṇuśarmābravīt—aparam apy evam astu—

vigrahaḥ kari-turaṅga-pattibhir

no kadāpi bhavatān mahībhujām |

nīti-mantra-pavanaiḥ samāhatāḥ

saṁśrayantu giri-gahvaraṁ dviṣaḥ ||151||

iti śrī-nārāyaṇa-paṇḍita-kṛte hitopadeśe nīti-śāstre

vigraho nāma tṛtīyaḥ kathā-saṅgrahaḥ |

--o)0(o--

# iv.

# sandhiḥ

punaḥ kathārambha-kāle rāja-putrair uktam—ārya ! vigrahaḥ śruto’smābhiḥ | sandhir adhunābhidhīyatām |

**viṣṇuśarmeṇ**oktam—śrūyatām | sandhim api kathayāmi | yasyāyam ādyaḥ ślokaḥ—

vṛtte mahati saṅgrāme rājñor nihata-senayoḥ |

stheyābhyāṁ gṛdhra-cakrābhyāṁ vācā sandhiḥ kṛtaṁ kṣaṇat ||1||

**rājaputrā** ūcuḥ—katham etat ?

**viṣṇuśarmā** kathayati—tatas tena **rājahaṁsena** uktam—kenāsmad-durge nikṣipto’gniḥ ? kiṁ pārakyeṇa ? kiṁ vāsmad-durga-vāsinā kenāpi vipakṣa-prayuktena ?

**cakravāko** brūte—deva ! bhavato niṣkāraṇa-bandhur asau meghavarṇaḥ saparivāro na dṛśyate | tan manye tasyaiva viceṣṭitam idam |

**rājā** kṣaṇaṁ vicintyāha—asti tāvad evam | mama durdaivam etat | tathā coktam—

aparādhaḥ sa daivasya na punar mantriṇām ayam |

kāryaṁ sucaritaṁ kvāpi daiva-yogād vinaśyati ||2||

viṣamāṁ hi daśāṁ prāpya daivaṁ garhayate naraḥ |

ātmanaḥ karma-doṣāṁś ca naiva jānāty apaṇḍitaḥ ||3||

aparaṁ ca—

suhṛdāṁ hita-kāmānāṁ yo vākyaṁ nābhinandati |

sa kūrma iva durbuddhiḥ kāṣṭhād bhraṣṭo vinaśyati ||4||

anyac ca—

rakṣitavyaṁ sadā vākyaṁ vākyād bhavati nāśanam |

haṁsābhyāṁ nīyamānasya kūrmasya patanaṁ yathā ||5||

**rāhāha**—katham etat ?

**mantrī** kathayati—

### kathā 1

asti magadha-deśe phullotpalābhidhānaṁ saraḥ | tatra ciraṁ saṅkaṭa-vikaṭa-nāmānau haṁsau nivasataḥ | tayor mitraṁ kambugrīva-nāmā kūrmaś ca prativasati | athaikadā dhīvarair āgatya tathoktaṁ yat—atrāsmābhir adyoṣitvā prātar matsya-kūrmādayo vyāpādayitavyāḥ |

tad ākarṇya **kūrmo** haṁsāv āha—suhṛdau ! śruto’yaṁ dhīvarālāpaḥ | adhunā kiṁ mayā kartavyam?

**haṁsāv** āhatuḥ—jñāyatāṁ tāvat | punas tāvat prātar yad ucitaṁ tat kartavyam |

**kūrmo** brūte—maivam | yato dṛṣṭa-vyatikaro’ham atra | yathā coktam—

anāgata-vidhātā ca pratyutpanna-matis tathā |

dvāv eva sukham edhete yad-bhaviṣyo vinaśyati ||6||

**tāv** ūcatuḥ—katham etat ?

**kūrma**ḥ kathayati—

### kathā 2

purāsminn eva sarasy evaṁvidheṣv eva dhīvareṣūpasthiteṣu matsya-trayeṇālocitam | tatrānāgata-vidhātā nāmaiko matsyaḥ | tenoktaṁ—ahaṁ tāvaj-jalāśayāntaraṁ gacchāmi | ity uktvā sa hradāntaraṁ gataḥ | apareṇa pratyutpannamati-nāmnā mastyenābhihitam—bhaviṣyad-arthe pramāṇābhāvāt kutra mayā gantavyam ? tad utpanne yathā-kāryaṁ tad anuṣṭheyam | tathā coktam—

utpannām āpadaṁ yas tu samādhatte sa buddhimān |

vaṇijo bhāryayā jāraḥ pratyakṣe nihnuto yathā ||7||

yadbhaviṣyaḥ pṛcchati—katham etat ?

pratyutpannamatiḥ kathayati—

### kathā 3

purā vikramapure samudradatto nāma vaṇig asti | tasya ratnaprabhā nāma gṛhiṇī sva-sevakena saha sadā ramate | yataḥ—

na strīṇām apriyaḥ kaścit priyo vāpi na vidyate |

gāvas tṛṇam ivāraṇye prārthayante navaṁ navam ||8||

athaikadā sā ratnaprabhā tasya sevakasya mukhe cumbanaṁ dadatī samudradattenāvalokitā | tataḥ sā bandhakī satvaraṁ bhartuḥ samīpaṁ matvāha—nātha ! etasya sevakasya mahatī nikṛtiḥ | yato’yaṁ caurikāṁ kṛtvā karpūraṁ khādatīti | mayāsya mukham āghrāya jñātam | tathā coktam—

āhāro dviguṇaḥ strīṇāṁ buddhis tāsāṁ catur-guṇā |

ṣaḍ-guṇo vyavasāyaś ca kāmāś cāṣṭaguṇaḥ smṛtaḥ ||9||

tac chrutvā sevakenāpi prakupyoktaṁ—nātha ! yasya svāmino gṛhe etādṛśī bhāryā tatra sevakena kathaṁ sthātavyam ? yatra ca pratikṣaṇaṁ gṛhiṇī sevakasya mukhaṁ jighrati | tato’sāv utthāya calitaḥ | sādhunā ca yatnāt prabodhya dhṛtaḥ | ato’haṁ bravīmi—utpannām āpadam ity ādi |

--o)0(o--

tato yadbhaviṣyeṇoktam—

yad abhāvi na tad bhāvi bhāvi cen na tad anyathā |

iti cintā-viṣa-ghno’yam agadaḥ kiṁ na pīyate ||10||

tataḥ prātar jālena baddhaḥ pratyutpannamatir mṛtavad ātmānaṁ sandarśya sthitaḥ | tato jālād apasārito yathāśakty utplutya gabhīraṁ nīraṁ praviṣṭaḥ | yadbhaviṣyaś ca dhīvaraiḥ prāpto vyāpāditaḥ | ato’haṁ bravīmi—anāgata-vidhātā ca ity ādi | tad yathāham anyaṁ hradaṁ prāpnomi tathā kriyatām |

haṁsāv āhatuḥ—jalāśayāntare prāpte tava kuśalam | sthale gacchatas te ko vidhiḥ ?

kūrma āha—yathāhaṁ bhavadbhyāṁ sahākāśa-vartmanā yāmi, tathā vidhīyatām |

haṁsāv brūtaḥ—katham upāyaḥ sambhavati ?

kacchapo vadati—yuvābhyāṁ cañcu-dhṛtaṁ kāṣṭha-khaṇḍam ekaṁ mayā mukhenāvalambitavyam | tataś ca yuvayoḥ pakṣa-balena mayāpi sukhena gantavyam |

haṁsau brūtaḥ—sambhavaty eṣa upāyaḥ | kintu—

upāyaṁ cintayet prājño hy apāyam api cintayet |

paśyato baka-mūrkhasya nakulair bhakṣitāḥ sutāḥ ||11||

kūrmaḥ pṛcchati--katham etat ?

tau kathayataḥ—

### kathā 4

asty uttarā-pathe gṛdhrakūṭa-nāmni parvate mahān pippala-vṛkṣaḥ | tatrāneke bakā nivasanti | tasya vṛkṣasyādhastād vivare sarpas tiṣṭhati | sa ca bakānāṁ bālāpatyāni khādati | atha śokārtānāṁ vilāpaṁ śrutvā kenacid vṛddha-bakenābhihitaṁ—bho evaṁ kuruta, yūyaṁ matsyān upādāya nakula-vivarād ārabhya sarpa-vivaraṁ yāvat-paṅkti-krameṇa ekaikaśo vikirata | tatas tad-āhāra-lubdhair nakulair āgatya sarpo draṣṭavyaḥ | svabhāva-dveṣād vyāpadayitavyaś ca | tathānuṣṭhite sati tad vṛttam |

atha nakulair vṛkṣopari baka-śāvakānāṁ rāvaḥ śrutaḥ | paścāt tad-vṛkṣam āruhya baka-śāvakāḥ khāditāḥ | ata āvāṁ brūvaḥ—upāyaṁ cintayan ity ādi |

āvābhyāṁ nīyamānaṁ tvām avalokya lokaiḥ kiṁcid vaktavyam eva | yadi tvam uttaraṁ dāsyasi, tadā tvan-maraṇam | tat sarvathaiva sthīyatām |

kūrmo vadati—kim aham aprājñaḥ ? nāham uttaraṁ dāsyāmi | na kim api mayā vaktavyam | tathānuṣṭhite tathā-vidhaṁ kūrmam ālokya sarve go-rakṣakāḥ paścād dhāvanti, vadanti ca—aho ! mahad āścaryam ! pakṣibhyāṁ kūrmo nīyate |

kaścid vadati—yady ayaṁ kūrmaḥ patati, tadātraiva paktvā khāditavyaḥ |

kaścid vadati—sarasas tīre dagdhvā khāditavyo’yam |

kaścid vadati—gṛhaṁ nītvā bhakṣaṇīyaḥ | iti |

tad-vacanaṁ śrutvā sa kūrmaḥ kopāviṣṭo vismṛta-pūrva-saṁskāraḥ prāha—yuṣmābhir bhasma bhakṣitavyam iti vadann eva patitas tair vyāpāditaś ca | ato’haṁ bravīmi—suhṛdāṁ hita-kāmānām ity ādi |

atha praṇidhir bakas tatrāgatyovāca—deva ! prāg eva mayā nigaditaṁ durga-śodha hi pratikṣaṇaṁ kartavyam iti | tac ca yuṣmābhir na kṛtaṁ, tad-anavadhānasya phalam idam anubhūtam | durga-dāho meghavarṇena vāyasena gṛdhra-pratyuktena kṛtaḥ | rājā niḥśvasyāha—

praṇayād upakārād vā yo viśvasiti śatruṣu |

sa supta iva vṛkṣāgrāt patitaḥ pratibudhyate ||12||

atha praṇidhir uvāca—ito durgadāhaṁ vidhāya, yadā yato meghavarṇas tadā citravarṇena prasāditenoktam—ayaṁ meghavarṇo’tra karpūra-dvīpa-rājye’bhiṣicyatām | tathā coktam—

kṛta-kṛtyasya bhṛtyasya kṛtaṁ naiva praṇāśayet |

phalena manasā vācā dṛṣṭyā cainaṁ praharṣayet ||13||

cakravāko brūte—deva ! śrutaṁ yat praṇidhiḥ kathayati ?

rājā prāha--tatas tataḥ ?

praṇidhir uvāca—tataḥ pradhāna-mantriṇā gṛdhreṇābhihitam—deva ! nedam ucitam | prasādāntaraṁ kim api kriyatām | yataḥ—

avicārayato yukti-kathanaṁ tuṣa-khaṇḍanam |

nīceṣūpakṛtaṁ rājan bālukāsv iva mūtritam ||14||

mahatām āspade nīcaḥ kadāpi na kartavyaḥ | tathā coktam—

nīcaḥ ślāghya-padaṁ prāpya svāminaṁ hantum icchati |

mūṣiko vyāghratāṁ prāpya muniṁ hantuṁ gato yathā ||15||

citravarṇaḥ pṛcchati--katham etat ?

mantrī kathayati—

### kathā 5

asti gautamasya maharṣes tapovane mahātapā nāma muniḥ | tatra tena āśrama-saṁnidhāne mūṣika-śāvakaḥ kāka-mukhād bhraṣṭo dṛṣṭaḥ | tato dayā-yuktena tena muniā nīvāra-kaṇaiḥ saṁvardhitaḥ | tato biḍālas taṁ mūṣikaṁ khāditum upadhāvati | tam avalokya mūṣikas tasya muneḥ kroḍe praviveśa | tato muninoktam—mūṣika ! tvaṁ mārjāro bhava | tataḥ sa biḍālaḥ kukkuraṁ dṛṣṭvā palāyate | tato muninoktaṁ—kukkurād bibheṣi, tvam eva kukkuro bhava | sa ca kukkuro vyāghrād bibheti tatas tena muninā kukkuro vyāghraḥ kṛtaḥ |

atha taṁ vyāghraṁ munir mūṣiko’yam iti paśyati | atha taṁ muniṁ vyāghraṁ ca dṛṣṭvā sarve vadanti—anena muninā mūṣiko vyāghratāṁ nītaḥ | etac chrutvā sa-vyatho vyāghro’cintayat—yāvad anena muninā sthīyate, tāvad idaṁ me svarūpākhyānam akīrtikaraṁ na palāyiṣyate ity ālocya mūṣikas taṁ muniṁ hantuṁ gataḥ | tato muninā taj jñātvā—punar mūṣiko bhava ity uktvā mūṣika eva kṛtaḥ | ato’haṁ bravīmi—nīcaḥ ślāghya-padaṁ prāpyety ādi ||

--o)0(o--

aparaṁ ca, deva ! sukaram idam iti na mantavyam | śṛṇu—

bhakṣayitvā bahūn matsyān uttamādhama-madhyamān |

atilobhād bakaḥ paścān mṛtaḥ karkaṭaka-grahāt ||16||

citravarṇaḥ pṛcchati--katham etat ?

mantrī kathayati—

### kathā 6

asti mālava-viṣaye padmagarbhābhidhānaṁ saraḥ | tatraiko vṛddho bakaḥ sāmarthya-hīna udvignam ivātmānaṁ darśayitvā sthitaḥ | sa ca kenacit kulīraṇe dūrād eva dṛṣṭaḥ | pṛṣṭaś ca—kim iti bhavān atrāhāra-tyāgena tiṣṭhati ?

bakenoktam—matsyā mama jīvana-hetavaḥ | te kaivartair āgatya vyāpādayitavyā iti vārtā nagaropānte mayā śrutā | ato vartanābhāvād evāsman maraṇam upasthitam iti jñātvāhāre’py anādaraḥ kṛtaḥ | tato matsyair ālocitam—iha samaye tāvad upakāraka evāyaṁ lakṣyate | tad ayam eva yathā-kartavyaṁ pṛcchyatām | tathā coktam—

upakartrāriṇā sandhir na mitreṇāpakāriṇā |

upakārāpakāro hi lakṣyaṁ lakṣaṇam etayoḥ ||17||

matsyā ūcuḥ—bho baka ! ko’tra asmākaṁ rakṣanopāyaḥ ?

bako brūte—asti rakṣaṇopāyo jalāśayāntarāśrayaṇam | tatrāham ekaikaśo yuṣmān nayāmi |

matsyā āhuḥ—evam astu | tato’sau duṣṭa-bakas tān matsyān ekaikaśo nītvā khādati | anantaraṁ kulīras tam uvāca—bho baka ! mām api tatra naya | tato bako’py apūrva-kulīra-māṁsārthī sādaraṁ taṁ nītvā sthale dhṛtavān | kulīro’pi mastya-kaṇṭakākīrṇaṁ taṁ sthalam ālokyācintayat—hā hato’smi manda-bhāgyaḥ | bhavatu idānīṁ samayocitaṁ vyavahariṣyāmi | yataḥ—

tāvad bhayena bhetavyaṁ yāvad bhayam anāgatam |

āgataṁ tu bhayaṁ dṛṣṭvā praharatvayam abhītivat ||18||

kiṁ ca—

abhiyukto yadā paśyen na kiñcid gatim ātmanaḥ |

yudhyamānas tadā prājño mriyate ripuṇā saha ||19||

ity ālocya sa kulīrakas tasya bakasya grīvāṁ ciccheda | atha sa bakaḥ pañcatvaṁ gataḥ | ato’haṁ bravīmi—bhakṣayitvā bahūn matsyān ity ādi |

--o)0(o--

tataś citravarṇo’vadat—śṛṇu tāvan mantrin ! mayaitad ālocitam | asti yad atrāvasthitenānena meghavarṇena rājñā yāvanti vastūni karpūra-dvīpasyottamāni tāvanty asmākam upanetavyāni | tenāsmābhir mahā-sukhena vindhyācale sthātavyam | dūradarśī vihasyāha—deva !

anāgatavatīṁ cintāṁ kṛtvā yas tu prahṛṣyati |

sa tiraskāram āpnoti bhagna-bhāṇḍo dvijo yathā ||20||

rājāha--katham etat ?

mantrī kathayati---

### kathā 7

asti devī-koṭa-nāmni nagare devaśarmā nāma brāhmaṇaḥ | tena mahāviṣuvat-saṅkrāntyāṁ saktupūrṇaśarāva ekaḥ prāptaḥ | tatas tam ādāyāsau kumbhakārasya bhāṇḍapūrṇa-maṇḍapaika-deśe raudreṇākulitaḥ suptaḥ | tataḥ saktu-rakṣārthaṁ haste daṇḍam ekam ādāyācintayat—adyāhaṁ saktuśarāvaṁ vikrīya daśa kapardakān prāpsyāmi, tadātraiva taiḥ kapardakair ghaṭaśarāvādikam upakrīyānekadhā vṛddhais tad-dhanaiḥ punaḥ punaḥ pūrga-vastrādim upakrīya, vikrīya lakṣa-saṅkhyāni dhanāni kṛtvā, vivāha-catuṣṭayaṁ kariṣyāmi | anantaraṁ tāsu sva-patnīṣu yā rūpa-yauvanavatī tasyām adhikānurāgaṁ kariṣyāmi | sapatnyo yadā dvandvaṁ kariṣyāmi, tadā kopākulo’haṁ tāḥ sarvā laguḍena tāḍayiṣyāmīty abhidhāya tena laguḍaḥ prakṣiptaḥ | tena saktuśarāvaś cūrṇito bhāṇḍāni ca bahūni bhagnāni | tatas tena śabdenāgatena kumbhakāreṇa tathā-vidhāni bhāṇḍāny avalokya, brāhmaṇas tiraskṛto maṇḍapād bahiṣkṛtaś ca | ato’haṁ bravīmi – anāgatavatīṁ cintām ity ādi |

--o)0(o--

tato rājā rahasi gṛdhram uvāca—tāta ! yathā kartavyaṁ tathopadiśa |

gṛdhro brūte—

madoddhatasya nṛpateḥ prakīrṇasyeva dantinaḥ |

gacchanty unmārga-yātasya netāraḥ khalu vācyatām ||21||

śṛṇu deva ! kim asmābhir bala-darpād durgaṁ bhagnam ? uta tava pratāpādhiṣṭhitenopāyena ?

rājāha—bhavatām upāyena |

gṛdhro brūte—yady asmad-vacanaṁ kriyate, tadā sva-deśe gamyatām | anyathā varṣā-kāle prāpte punas tulya-balena vigrahe saty asmākaṁ para-bhūmiṣṭhānāṁ sva-deśa-gamanam api durlabhaṁ bhaviṣyati | tat-sukha-śobhārthaṁ sandhāya gamyatām | durgaṁ bhagnaṁ, kīrtiś ca labdheva | mama saṁmataṁ tāvad etat | yataḥ—

yo hi dharmaṁ puraskṛtya hitvā bhartuḥ priyāpriye |

apriyāṇy āha pathyāni tena rājā sahāyavān ||22||

anyac ca—

suhṛd-balaṁ tathā rājyam ātmānaṁ kīrtim eva ca |

yudhi sandehadolāsthaṁ ko hi kuryād abāliśaḥ ||23||

aparaṁ ca—

sandhim icchet samenāpi sandigdho vijayo yudhi |

nahi saṁśayitaṁ kuryād ity uvāca bṛhaspatiḥ ||24||

api ca—

yuddhe vināśo bhavati kadācid ubhayor api |

sundopa-sundāv anyonyaṁ naṣṭau tulya-balau na kim ||25||

rājovāca--katham etat ?

mantrī kathayati—

### kathā 8

purā daityau sahodarau sundopasunda-nāmānau mahatā kāya-kleśena trailokya-rājya-kāmanayā cirāc candra-śekharam ārādhitavantau | tatas tayor bhagavān parituṣṭaḥ san varaṁ varayatam ity uvāca | anantaraṁ tayoḥ kaṇṭhādhiṣṭhitāyāḥ sarasvatyāḥ prabhāvāt tāv anyad vaktu-kāmāv anyad-abhihitavantau—yady āvayor bhavān parituṣṭas tadā sva-priyāṁ pārvatīṁ parameśvaro dadātu |

atha bhagavatā kruddhena varadānasyāvaśyakatayā, vicāra-mūḍhayoḥ pārvatī pradattā | tatas tasyā rūpa-lāvaṇya-lubdhābhyāṁ, jagad-ghātibhyāṁ masasotsukābhyāṁ, pāpa-timirābhyām, mamety anyonyaṁ kalahāyamānābhyāṁ, pramāṇa-puruṣaḥ kaścit pṛcchyatām iti matau kṛtāyāṁ, sa eva bhaṭṭārako vṛddha-dvija-rūpaḥ samāgatya tatropasthitaḥ | anantaraṁ—āvābhyām iyaṁ sva-bala-labdhā, kasyeyam āvayor bhavati iti brāhmaṇam apṛcchatām | brāhmaṇo brūte—

jñāna-śreṣṭho dvijaḥ pūjyaḥ kṣatriyo balavān api |

dhana-dhānyādhiko vaiśyaḥ śūdras tu dvija-sevayā ||26||

tad yuvāṁ kṣātra-dharmānugau | yudda eva yuvayor niyama ity abhihite sati sādhūktam aneneti kṛtvānyonya-tulya-vīryau, sama-kālam anyonya-ghātena vināśam upāgatau | ato’haṁ bravīmi—sandhim icchet samenāpi ity ādi |

--o)0(o--

rājāha—tat prāg eva kiṁ nedam upadiṣṭaṁ bhavadbhiḥ ?

mantrī brūte—tadā mad-vacanaṁ kim avasāna-paryantaṁ śrutaṁ bhavadbhiḥ ? tadāpi mama saṁmatyā nāyaṁ vigrahārambhaḥ | yataḥ—sādhu-guṇa-yukto’yaṁ hiraṇyagarbho na vigrāhyaḥ | tathā coktaṁ—

satyārthau dhārmiko’nāryo bhrātṛ-saṅhātavān balī |

aneka-yuddha-vijayī sandheyāḥ sapta kīrtitāḥ ||27||

satyo’nupālayan satyaṁ sandhito naiti vikriyām |

prāṇa-bādhe’pi suvyaktam āryo nāyāty anārthatām ||28||

dhārmikasyābhiyuktasya sarva eva hi yudhyate |

prajānurāgād dharmāc ca duḥkhocchedyo hi dhārmikaḥ ||29||

sandhiḥ kāryo’py anāryeṇa vināśe samupasthite |

vinā tasyāśrayeṇāryo na kuryāt kāla-yāpanam ||30||

saṁhatatvād yathā veṇur niviḍaiḥ kaṇṭakair vṛtaḥ |

na śakyate samucchettuṁ bhrātṛ-saṅghātavāṁs tathā ||31||

balinā saha yoddhavyam iti nāsti nidarśanam |

prativātaṁ na hi ghanaḥ kadācid upasarpati ||32||

jamadagneḥ sutasyeva sarvaḥ sarvatra sarvadā |

aneka-yuddha-jayinaḥ pratāpād eva bhajyate ||33||

aneka-yuddha-vijayī sandhānaṁ yasya gacchati |

tat-pratāpena tasyāśu vaśam āyānti śatravaḥ ||34||

tatra tāvad bahubhir guṇair upetaḥ sandheyo’yaṁ rājā | cakravāko’vadat—praṇidhe ! sarvam avagatam | vraja | punar āgamiṣyasi |

atha rājā hiraṇyagarbhaś cakravākaṁ pṛṣṭhavān—mantrin ! asandheyāḥ kati ? tān śrotum icchāmi | mantrī brūte—deva ! kathayāmi | śṛṇu—

bālo vṛddho dīrgha-rogī tathājñāti-bahiṣkṛtaḥ |

bhīruko bhīruka-jano lubdho lubdha-janas tathā ||35||

virakta-prakṛtiś caiva viṣayeṣv atisaktimān |

aneka-citta-mantras tu deva-brāhmaṇa-nindakaḥ ||36||

daivopahatakaś caiva tathā daiva-parāyaṇaḥ |

durbhikṣa-vyasanopeto bala-vyasana-saṅkulaḥ ||37||

adeśastho bahu-ripur yuktaḥ kālena yaś ca na |

satya-dharma-vyapetaś ca viṁśatiḥ puruṣā amī ||38||

etaiḥ sandhiṁ na kurvīta vigṛhṇīyāt tu kevalam |

ete vigṛhyamāṇā hi kṣipraṁ yānti ripor vaśam ||39||

bālasyālpa-prabhāvatvān na loko yoddhum icchati |

yuddhāyuddha-phalaṁ yasmāj jñātuṁ śakto na bāliśaḥ ||40||

utsāha-śakti-hīnatvād vṛddho dīrghāmayas tathā |

svair eva paribhūyete dvāv apy etāv asaṁśayam ||41||

sukha-cchedyo hi bhavati sarva-jñāti-bahiṣkṛtaḥ |

ta evainaṁ vinighnanti jñātayas tv ātma-sātkṛtāḥ ||42||

bhīrur yuddha-parityāgāt svayam eva praṇaśyati |

tathaiva bhīru-puruṣaḥ saṅgrāme tair vimucyate ||43||

lubdhasyāsaṁvibhāgitvān na yudhyante’nujīvinaḥ |

lubdhānujīvī tair eva dāna-bhinnair nihanyate ||44||

santy ajyate prakṛtibhir virakta-prakṛtir yudhi |

sukhābhiyojyo bhavati viṣayev atisaktimān ||45||

aneka-citta-mantras tu dveṣyo bhavati mantriṇām |

anavasthita-cittatvāt karyataḥ sa upekṣyate ||46||

sadādharma-balīyastvād deva brāhmaṇa-nindakaḥ |

viśīryate svayaṁ hy eṣa daivopahatakas tathā ||47||

sampatteś ca vipatteś ca daivam eva hi kāraṇam |

iti daivaparo dhyāyann ātmanā na viceṣṭate ||48||

durbhikṣa-vyasanī caiva svayam eva viṣīdati |

bala-vyasana-saktasya yoddhuṁ śaktir na jāyate ||49||

adeśa-stho hi ripuṇā svalpakenāpi hanyate |

grāho’lpīyān api jale jalendram api karṣati ||50||

bahu-śatrus tu santrastaḥ śyena-madhye kapotavat |

yenaiva gacchati pathā tenaivāśu vipadyate ||51||

akāla-yukta-sainyas tu hanyate kāla-yodhinā |

kauśikena hata-jyotir niśītha iva vāyasaḥ ||52||

satya-dharma-vyapetena sandadhyān na kadācana |

sa sandhito’py asādhutvād acirād yāti vikriyām ||53||

aparam api kathayāmi—sandhi-vigraha-yānāsana-saṁśraya-dvaidhī-bhāvāḥ ṣāḍguṇyam | karmaṇām ārambhopāyaḥ | puruṣa-dravya-sampat | deśa-kāḷa-vibhāgaḥ | vinipāta-pratīkāraḥ | kārya-siddhiś ceti pañcāṅgo mantraḥ | sāma-dāna-bheda-daṇḍāś catvāra upāyāḥ | utsāha-śaktiḥ, mantra-śaktiḥ, prabhu- śaktiś ceti śakti-trayam | etat sarvam ālocya nityaṁ vijigīṣavo bhavanti mahāntaḥ | yataḥ—

yā hi prāṇa-parityāga-mūlyenāpi na labhyate |

sā śrīr nītividaṁ paśya cañcalāpi pradhāvati ||54||

yathā coktaṁ—

vittaṁ sadā yasya samaṁ vibhaktaṁ

gūḍhaś caraḥ saṁnibhṛtaś ca mantraḥ |

nacāpriyaṁ prāṇiṣu yo bravīti

sa sāgarāntāṁ pṛthivīṁ praśāsti ||55||

kintu deva yadyapi mahā-mantriṇā gṛdhreṇa sandhānam upanyastaṁ, tathāpi tena rājñā samprati bhūta-jaya-darpān na mantavyam | deva ! tad evaṁ kriyatāṁ | siṁhala-dvīpasya mahābalo nāma sāraso rājāsman-mitraṁ jambudvīpe kopaṁ janayatu | yataḥ—

suguptim ādhāya susaṁhatena

balena vīro vicarann arātim |

santāpayed yena samaṁ sutaptas

taptena sandhānam upaiti taptaḥ ||56||

rājñā evam astv iti nigadya vicitra-nāmā bakaḥ sugupta-lekhaṁ dattvā siṁhala-dvīpaṁ prahitaḥ |

atha praṇidhiḥ punar āgatyovāca—deva ! śrūyatāṁ tāvat tatratya-prastāvaḥ |

evaṁ tatra gṛdhreṇoktam—deva ! meghavarṇas tatra ciram uṣitaḥ | sa vetti kiṁ sandheya-guṇa-yukto hiraṇyagarbho rājā, na vā ? iti |

tato’sau meghavarṇaś citravarṇena rājñā samāhūya pṛṣṭaḥ—vāyasa ! kīdṛśo hiraṇyagarbho rājā ? cakravāko mantrī vā kīdṛśaḥ ?

vāyasa uvāca—deva ! sa hiraṇyagarbho rājā yudhiṣṭhira-samo mahāśayaḥ satya-vāk | cakravāka-samo mantrī na kvāpy avalokyate |

rājāha—yady evaṁ tadā katham asau tvayā vañcitaḥ ?

vihasya meghavarṇaḥ prāha—deva !

viśvāsa-pratipannānāṁ vañcane kā vidagdhatā |

aṅkam āruhya suptaṁ hi hatvā kiṁ nāma pauruṣam ||57||

śṛṇu deva ! tena mantriṇāhaṁ prathama-darśane evaṁ vijñātaḥ, kintu mahāśayo’sau rājā, tena mayā vipralabdhaḥ | tathā coktam—

ātmaupamyena yo vetti durjanaṁ satya-vādinam |

sa tathā vañcyate dhūrtair brāhmaṇāś chāgato yathā ||58||

rājovāca—katham etat ?

meghavarṇaḥ kathayati—

### kathā 9

asti gautamasyāraṇye prastuta-yajñaḥ kaścid brāhmaṇaḥ | sa ca yajñārthaṁ grāmāntarāc chāgam upakrīya, skandhe nītvā, gaccha dhūrta-trayeṇāvalokitaḥ | tatas te dhūrtāḥ—yady eṣa chāgaḥ kenāpy upāyena labhyate, tadā mati-prakarṣo bhavatīti samālocya, vṛkṣa-traya-tale krośāntareṇa tasya brāhmaṇasyāgamanaṁ pratīkṣya pathi sthitāḥ |

tatraikena dhūrtena gacchan sa brāhmaṇo’bhihitaḥ—bho brāhmaṇa ! kim iti tvayā kukkuraḥ skandhenohyate |

vipreṇoktaṁ—nāyaṁ śvā, kintu yajña-cchāgaḥ |

athāntara-sthitenānyena dhūrtena tathaivoktam | tad ākarṇya brāhmaṇaś chāgaṁ bhūmau nidhāya muhur nirīkṣya, punaḥ skandhe kṛtvā dolāyamāna-matiś calitaḥ | yataḥ—

matir dolāyate satyaṁ satām api khaloktibhiḥ |

tābhir viśvāsitaś cāsau mriyate citrakarṇavat ||59||

rājāha--katham etat ?

sa kathayati—

### kathā 10

asti kasmiṁścid vanoddeśe madotkaṭo nāma siṁhaḥ | tasya sevakās trayaḥ kāko vyāghro jambukaś ca | atha tair bhramadbhiḥ sārtha-bhraṣṭaḥ kaścid uṣṭro dṛṣṭaḥ | pṛṣṭaś ca—kuto bhavān āgataḥ sārthād bhraṣṭaḥ ?

sa cātma-vṛttāntam akathayat | tatas tair nītvā siṁhāyāsau samarpitaḥ | tena cābhaya-vācaṁ dattvā, citrakarṇa iti nāma kṛtvā sthāpitaḥ |

atha kadācit siṁhasya śarīra-vaikalyād bhūri-vṛṣṭi-kāraṇāc cāhāram alabhamānās te vyagrā babhūvuḥ | tatas tair ālocitam | citrakarṇam eva yathā svāmī vyāpādayati tathānuṣṭhīyatām | kim anena kaṇṭaka-bhujāsmākam ?

vyāghra uvāca—svāminābhaya-vācaṁ dattvānugṛhīto’yaṁ, tat katham evaṁ sambhavati ?

kāko brūte—iha samaye parikṣīṇaḥ svāmī pāpam api kariṣyati | yataḥ—

tyajet kṣudhārtā mahilā svaputraṁ

khādet kṣudhārtā bhujagī svamaṇḍam |

bubhukṣitaḥ kiṁ na karoti pāpaṁ

kṣīṇā narā niṣkaruṇā bhavanti ||60||

anyac ca—

mattaḥ pramattaś conmattaḥ śrāntaḥ kruddho bubhukṣitaḥ |

lubdho bhīrus tvarā-yuktaḥ kāmukaś ca na dharma-vit ||61||

iti sañcintya sarve siṁhāntikaṁ jagmuḥ | siṁhenoktam—āhārārthaṁ kiñcit prāptam ?

tair uktam—deva ! yatnād api prāptaṁ kiñcit ?

siṁhenoktaṁ—ko’dhunā jīvanopāyaḥ ?

kāko vadati—deva ! svādhīnāhāra-parityāgāt sarva-nāśo’yam upasthitaḥ ?

siṁhenoktam—atrāhāraḥ kaḥ svādhīnaḥ ?

kākaḥ karṇe kathayati—citrakarṇa iti | siṁho bhūmiṁ spṛṣṭvā karṇau spṛśati | abravīc ca—abhaya-vācaṁ dattvā dhṛto’yam asmābhiḥ | tat katham evaṁ sambhavati ? tathā hi—

na bhūta-dānaṁ na suvarṇa-dānaṁ

na go-pradānaṁ na tathānna-dānam |

yathā vadantīha mahā-pradānaṁ

sarveṣu dāneṣv abhaya-pradānam ||62||

anyac ca—

sarva-kāma-samṛddhasya aśvamedhasya yat phalam |

tat-phalaṁ labhate samyag rakṣite śaraṇāgate ||63||

kāko brūte—nāsau svāminā vyāpādayitavyaḥ | kintv asmābhir eva tathā kartavyaṁ, yathāsau sva-deha-dānam aṅgīkaroti |

siṁhas tac chrutvā tūṣṇīṁ sthitaḥ | tato’sau labdhāvakāśaḥ kūṭaṁ kṛtvā sarvān ādāya siṁhāntikaṁ gataḥ | atha kākenoktaṁ—deva ! yatnād apy āhāro na prāptaḥ | anekopavāsa-kliṣṭaś ca svāmī | tad idānīṁ madīya-māṁsam upabhujyatām | yataḥ—

svāmi-mūlā bhavanty eva sarvāḥ prakṛtayaḥ khalu |

samūleṣv api vṛkṣeṣu prayatnaḥ saphalo nṛṇām ||64||

siṁhenoktaṁ—bhadra ! varaṁ prāṇa-parityāgo, na punar īdṛśe karmaṇi pravṛttiḥ |

jambukenāpi tathoktam | tataḥ siṁhenoktaṁ—maivam |

atha vyāghreṇoktaṁ—mad-dehena jīvatu svāmī |

siṁhenoktaṁ—na kadācid evam ucitam |

atha citrakarṇo’pi jāta-viśvāsas tathaivātma-deha-dānam āha—tatas tad-vacanāt tena vyāghreṇāsau kukṣiṁ vidārya vyāpāditaḥ | sarvair bhakṣitaś ca | ato’haṁ bravīmi—matir dolāyate satyam ity ādi |

tatas tṛtīya-dhūrta-vacanaṁ śrutvā, sva-mati-bhramaṁ niścitya chāgaṁ tyaktvā, brāhmaṇaḥ snātvā gṛhaṁ yayau | chāgaś ca tair dhūrtair nītvā bhakṣitaḥ | ato’haṁ bravīmi—ātmaupamyena yo vettīty ādi |

rājāha—meghavarṇa ! kathaṁ śatru-madhye tvayā suciram uṣitam ? kathaṁ vā teṣām anunayaḥ kṛtaḥ ?

meghavarṇa uvāca—deva ! svāmi-kāryārthitayā sva-prayojana-vaśād vā kiṁ kiṁ na kriyate ? paśya—

loko vahati kiṁ rājan na mūrdhnā dagdhum indhanam |

kṣālayanty api vṛkṣāṅghriṁ nadī-velā nikṛntati ||65||

tathā coktam—

skandhenāpi vahec chatrūn kāryam āsādya buddhimān |

yathā vṛddhena sarpeṇa maṇḍūkā vinipātitāḥ ||66||

rājāha—katham etat ?

meghavarṇaḥ kathayati—

### kathā 11

asti jīrṇodyāne manda-viṣo nāma sarpaḥ | so’tijīrṇatayā svāhāram apy anveṣṭum akṣamaḥ saras-tīre patitvā sthitaḥ | tato dūrād eva kenacin maṇḍūkena dṛṣṭaḥ, pṛṣṭaś ca—kim iti tvām āhāraṁ nānviṣyati ?

sarpo’vadat—gaccha bhadra ! kiṁ te mama manda-bhāgyasya vṛttānta-praśnena ? tataḥ sañjāta-kautukaḥ sa ca bhekaḥ sarvathā kathyatām ity āha | sarpo’py āha—bhadra ! pura-vāsinaḥ śrotriyasya kauṇḍinyasya putro viṁśati-varṣa-deśīyaḥ sarva-guṇa-sampanno durdaivān mayā nṛśaṁsena daṣṭaḥ | tatas taṁ suśīla-nāmānaṁ putraṁ mṛtam avalokya, śokena mūrcchitaḥ kauṇḍinyaḥ pṛthivyāṁ luloṭha | anantaraṁ brahmapura-vāsinaḥ sarve bāndhavās tatrāgatyopaviṣṭāḥ | tathā coktam—

utsave vyasane yuddhe durbhikṣe rāṣṭra-viplave |

rāja-dvāre śmaśāne ca yas tiṣṭhati sa bāndhavaḥ ||67||

tatra kapilo nāma snātako’vadat—are kauṇḍinya ! mūḍho’si yenaivaṁ vilapasi | śṛṇu—

kroḍīkaroti prathamaṁ yadā jātam anityatā |

dhātrīva jananī paścāt tadā śokasya kaḥ kramaḥ ||68||

tathā ca—

kva gatāḥ pṛthivī-pālāḥ sa-sainya-bala-vāhanāḥ |

viyoga-sākṣiṇī yeṣāṁ bhūmir adyāpi tiṣṭhati ||69||

tathā ca—

jātasya hi dhruvo mṛtyur dhruvaṁ janma mṛtasya ca |

adya vābda-śatānte vā mṛtyur vai prāṇināṁ dhruvaḥ ||70||

aparaṁ ca—

kāyaḥ saṁnihitāpāyaḥ sampadaḥ padam āpadām |

samāgamāḥ sāpagamāḥ sarvam utpādi bhaṅguram ||71||

pratikṣaṇam ayaṁ kāyaḥ kṣīyamāṇo na lakṣyate |

āmakumbha ivāmbhaḥ-stho viśīrṇaḥ san vibhāṣyate ||72||

āsannataratāmeti mṛtyur jantor dine dine |

āghātaṁ nīyamānasya vadhyasyeva pade pade ||73||

yataḥ—

anityaṁ yauvanaṁ rūpaṁ jīvitaṁ dravya-sañcayaḥ |

aiśvaryaṁ priya-saṁvāso muhyet tatra na paṇḍitaḥ ||74||

yathā kāṣṭhaṁ ca kāṣṭhaṁ ca sameyātāṁ mahodadhau |

sametya ca vyapeyātāṁ tadvad bhūta-samāgamaḥ ||75||

yathā hi pathikaḥ kaścic chāyām āśritya tiṣṭhati |

viśramya ca punar gacched tadvad bhūta-samāgamaḥ ||76||

anyac ca—

pañcabhir nirmite dehe pañcatvaṁ ca punar gate |

svāṁ svāṁ yonim anuprāpte tatra kā paridevanā ||77||

yāvataḥ kurute jantuḥ sambandhān manasaḥ priyān |

tāvanto’sya nikhanyante hṛdaye śoka-śaṅkavaḥ ||78||

nāyam atyanta-saṁvāso labhyate yena kenacit |

api svena śarīreṇa kim utānyena kenacit ||79||

api ca—

saṁyogo hi viyogasya saṁsūcayati sambhavam |

anatikramaṇīyasya janma mṛtyor ivāgamam ||80||

āpāta-ramaṇīyānāṁ saṁyogānāṁ priyaiḥ saha |

apathyānām ivānnānāṁ pariṇāmo hi dāruṇaḥ ||81||

aparaṁ ca—

vrajanti na nivartante srotāṁsi saritāṁ yathā |

āyur ādāya martyānāṁ tathā rātry-ahanī sadā ||82||

sukhāsvāda-paro yas tu saṁsāre sat-samāgamaḥ |

sa viyogāvasānatvād duḥkhānāṁ dhuri yujyate ||83||

ata eva hi necchanti sādhavaḥ sat-samāgamam |

yad-viyogāsi-lūnasya manaso nāsti bheṣajam ||84||

sukṛtāny api karmāṇi rājabhiḥ sagarādibhiḥ |

atha tāny eva karmāṇi te cāpi pralayaṁ gatāḥ ||85||

saṁcintya saṁcintya tam ugra-daṇḍaṁ

mṛtyuṁ manuṣyasya vicakṣaṇasya |

varṣāmbu-siktā iva carma-bandhāḥ

sarve prayatnāḥ śithilībhavanti ||86||

yām eva rātriṁ prathamām upaiti

garbhe nivāsaṁ naravīra lokaḥ |

tataḥ prabhṛty askhalita-prayāṇaḥ

sa pratyahaṁ mṛtyu-samīpam eti ||87||

ajñānaṁ kāraṇaṁ na syād viyogo yadi kāraṇam |

śoko dineṣu gacchatsu vardhatām apayāti kim ||88||

tad bhadra ! tad ātmānam anusandhehi | śoka-carcāṁ ca parihara, yataḥ—

akāṇḍa-pāta-jātānām astrāṇāṁ marma-bhedinām |

gāḍha-śoka-prahārāṇām acintaiva mahauṣadham ||89||

tatas tad-vacanaṁ niśamya, prabuddha iva kauṇḍinya utthāyābravīt | tad alam idānīṁ gṛha-naraka-vāsena vanam eva gacchāmi | kapilaḥ punar āha—

vane’pi doṣāḥ prabhavanti rāgiṇāṁ

gṛhe’pi pañcendriya-nigrahas tapaḥ |

akutsite karmaṇi yaḥ pravartate

trivṛtta-rāgasya gṛhaṁ tapovanam ||90||

yataḥ—

duḥkhito’pi cared dharmaṁ yatra kutrāśrame rataḥ |

samaḥ sarveṣu bhūteṣu na liṅgaṁ dharma-kāraṇam ||91||

uktaṁ ca—

vṛtty-arthaṁ bhojanaṁ yeṣāṁ santānārthaṁ ca maithunam |

vāk satya-vacanārthāya durgāṇy api taranti te ||92||

tathā hi—

ātmā nadī saṁyam apuṇya-tīrthā

satyodakā śīla-taṭā dayormiḥ |

tatrābhiṣekaṁ kuru pāṇḍu-putra !

na vāriṇā śuṣyati cāntarātmā ||93||

viśeṣataś ca—

janma-mṛtyu-jarā-vyādhi-vedanābhir upadrutam |

saṁsāram imam utpannam asāraṁ tyajataḥ sukham ||94||

yataḥ—

duḥkham evāsti na sukhaṁ yasmāt tad upalakṣyate |

duḥkhārtasya pratīkāre sukha-saṁjñā vidhīyate ||95||

kauṇḍinyo brūte—evam eva | tato’haṁ tena śokākulena brāhmaṇena śapto, yad adyārabhya maṇḍūkānāṁ vāhanaṁ bhaviṣyatīti |

kapilo brūte—sampraty upadeśāsahiṣṇur bhavān | śokāviṣṭaṁ te hṛdayam | tathāpi kāryaṁ śṛṇu—

saṅgaḥ sarvātmanā tyājyaḥ sa cet tyaktuṁ na śakyate |

sa sadbhiḥ saha kartavyaḥ satāṁ saṅgo hi bheṣajam ||96||

anyac ca—

kāmaḥ sarvātmanā heyaḥ sa ced dhātuṁ na śakyate |

sva-bhāryāṁ prati kartavyaḥ saiva tasya hi bheṣajam ||97||

etac chrutvā sa kauṇḍinyaḥ kapilopadeśāmṛta-praśānta-śokānalo yathāvidhi daṇḍa-grahaṇaṁ kṛtavān | ato brāhmaṇa-śāpān maṇḍūkān voḍhum atra tiṣṭhāmi | anantaraṁ tena maṇḍūkena gatvā maṇḍūka-nāthasya jālapāda-nāmno’gre tat kathitam | tato’sāv āgatya maṇḍūka-nāthas tasya sarpasya pṛṣṭham ārūḍhavān | sa ca sarpas taṁ pṛṣṭhe kṛtvā citrapada-kramaṁ babhrāma |

paredyuś calitum asamarthaṁ taṁ maṇḍūka-nātham avadat—kim adya bhavān manda-gatiḥ ?

sarpo brūte—deva ! āhāra-virahād asamartho’smi |

maṇḍūka-nātho’vadat—asmād ājñayā maṇḍūkān bhakṣaya | tataḥ gṛhīto’yaṁ mahā-prasāda ity uktvā kramaśo maṇḍūkān khāditavān | atha nirmaṇḍūkaṁ saro vilokya maṇḍūka-nātho’pi tena khāditaḥ | ato’haṁ bravīmi—skandhenāpi vahec chatrūn ity ādi | deva ! yātv idānīṁ purāvṛttākhyāna-kathanaṁ sarvathā sandheyo’yaṁ hiraṇyagarbha-rājā sandhīyatām iti me matiḥ |

rājovāca—ko’yaṁ bhavato vicāraḥ ? yato jitas tāvad ayam asmābhiḥ | tato yady asmat sevayā vasati, tad āstām | no ced vigṛhyatām |

atrāntare jambūdvīpād āgatya śukenoktaṁ—deva ! siṁhala-dvīpasya sāraso rājā samprati jambūdvīpam ākramyāvatiṣṭhate |

rājā sa-sambhramaṁ brūte—kiṁ kim ?

śukaḥ pūrvoktaṁ kathayati | gṛdhraḥ svagatam uvāca—sādhu re cakravāka mantrin ! sādhu !

rājā sa-kopam āha—āstāṁ tāvad ayaṁ gatvā tam eva sa-mūlam unmūlayāmi |

dūradarśī vihasyāha—

na śaran-meghavat kāryaṁ vṛthaiva ghana-garjitam |

parasyārtham anarthaṁ vā prakāśayati no mahān ||98||

aparaṁ ca—

ekadā na vigṛhṇīyād bahūn rājābhighātinaḥ |

sa-darpo’py uragaḥ kīṭair bahubhir nāśyate dhruvam ||99||

deva ! kim ito vinā sandhānaṁ gamanam asti ? yatas tadāsmākaṁ paścāt prakopo’nena kartavyaḥ | aparaṁ ca—

yo’rtha-tattvam avijñāya krodhasyaiva vaśaṁ gataḥ |

sa tathā tapyate mūḍho brāhmaṇo nakulād yathā ||100||

rājāha--katham etat ?

dūradarśī kathayati—

### kathā 11

asty ujjayinyāṁ mādhavo nāma vipraḥ | tasya brāhmaṇī prasūtā, bālāpatyasya rakṣārthaṁ brāhmaṇam avasthāpya sthātuṁ gatā | atha brāhmaṇāya rājñaḥ pārvaṇa-śrāddhaṁ dātum āhvānam āgatam | tac chrutvā brāhmaṇo’pi sahaja-dāridryād acintayat—yadi satvaraṁ na gacchāmi, tadānyā kaścic chrutvā śrāddhaṁ grahīṣyati | yataḥ—

ādeyasya pradeyasya kartavyasya ca karmaṇaḥ |

kṣipram akriyamāṇasya kālaḥ pibati tad-rasam ||101||

kintu bālākasyātra rakṣako nāsti | tat kiṁ karomi ? yātu, cira-kāla-pālitam imaṁ nakulaṁ putra-nirviśeṣaṁ bālaka-rakṣāyāṁ vyavasthāpya gacchāmi | tathā kṛtvā gataḥ | tatas tena nakulena bālaka-samīpam āgacchan kṛṣṇa-sarpo dṛṣṭo vyāpādya kopāt khaṇḍaṁ khaṇḍaṁ kṛtvā bhakṣitaś ca | tato’sau nakulo brāhmaṇam āyāntam avalokya rakta-vilipta-mukha-padaḥ satvaram upagamya tac-caraṇayor luloṭha | tataḥ sa vipras tathā-vidhaṁ dṛṣṭvā mama bālako’nena khādita ity avadhārya nakulaḥ vyāpāditavān | anantaraṁ yāvad upasṛtyāpatyaṁ paśyati brāhmaṇas tāvad bālakaḥ susthaḥ svapiti sarpaś ca vyāpāditas tiṣṭhati | tatas tam upakārakaṁ nakulaṁ nirīkṣya, bhāvita-cetāḥ sa brāhmaṇaḥ paraṁ viṣādam agamat | ato’haṁ bravīmi—yo’rtha-tattvam avijñāya ity ādi | aparaṁ ca—

kāmaḥ krodhas tathā lobho harṣo māno madas tathā |

ṣaḍ-vargam utsṛjed enaṁ tasmiṁs tyakte sukhī nṛpaḥ ||102||

rājāha—mantrin ! eṣa te niścayaḥ ?

mantrī brūte—evam eva | yataḥ—

smṛtis tat-paratārtheṣu vitarko jñāna-niścayaḥ |

dṛḍhatā mantra-guptiś ca mantriṇaḥ paramo guṇaḥ ||103||

tathā ca—

sahasā vidadhīta na kriyām

avivekaḥ paramāpadāṁ padam |

vṛṇute hi vimṛśya kāriṇaṁ

guṇa-lubdhāḥ svayam eva sampadaḥ ||104||

tad deva ! yadīdānīm asmad-vacanaṁ kriyate, tadā sandhāya gamyatām | yataḥ—

yadyapy upāyāś catvāro nirdiṣṭāḥ sadhya-sādhane |

saṅkhyā-mātraṁ phalaṁ teṣāṁ siddhiḥ sāmni vyavasthitā ||105||

rājāha—katham evaṁ satvaraṁ sambhāvyate ?

mantrī brūte—deva ! satvaraṁ bhaviṣyati | yataḥ—

mṛd-ghaṭavat sukha-bhedyo

duḥsandhānaś ca durjano bhavati |

sujanas tu kanaka-ghaṭavad

durbhedyaś cāśu sandheyaḥ ||106||

ajñaḥ sukham ārādhyaḥ sukhataram ārādhyate viśeṣajñaḥ |

jñāna-lava-durvidagdhaṁ brahmāpi naraṁ na rañjayati ||107||

karmānumeyāḥ sarvatra parokṣa-guṇa-vṛttayaḥ |

tasmāt parokṣa-vṛttīnāṁ phalaiḥ karma vibhāvayet ||108||

rājāha—alam uttarottareṇa, yathābhipretam anuṣṭhīyatām | etan mantrayitvā gṛdhro mahāmantrī—tatra yathārhaṁ kartavyam ity uktvā durgābhyantaraṁ calitaḥ | tataḥ praṇidhi-bakenāgatya rājñī hiraṇyagarbhasya niveditaṁ—deva ! sandhi-kartuṁ mahāmantrī gṛdhro’smat-samīpam āgacchati |

rājahaṁso brūte—mantrin ! punar abhisandhinā kenacid atrāgamanam |

sarvajño vihasyāha—deva ! na śaṅkāspadam etat | yato’sau mahāśayo dūradarśī | athavā sthitir iyaṁ manda-matīnāṁ, kadācic chaṅkaiva na kriyate, kadācit sarvatra śaṅkā | tathā hi—

sarasi bahuśas tārācchāyekṣaṇāt parivañcitaḥ

kumuda-viṭapānveṣī haṁso niśāsvavicakṣaṇaḥ |

na daśati punas tārāśaṅkī divāpi sitotpalaṁ

kuhuka-cakito lokaḥ satye’py apāyam apekṣate ||109||

durjana-dūṣita-manasaḥ sujaneṣv api nāsti viśvāsaḥ |

bālaḥ pāyasa-dagdho dadhy api phūtkṛtya bhakṣayati ||110||

tad deva ! yathā-śakti tat-pūjārthaṁ ratnopahārādi-sāmagrī susajjīkriyatām | tathānuṣṭhite sati sa gṛdhro durga-dvārāc cakravākeṇopagamya, satkṛtyānīya rāja-darśanaṁ kārito dattāsane copaviṣṭaḥ | cakravāka uvāca—mantrin ! yuṣmad-āyattaṁ sarvaṁ svecchayopabhujyatām idaṁ rājyam ‘

rājahaṁso brūte—evam eva |

dūradarśī kathayati—evam evaitat | kintv idānīṁ bahu-prapañca-vacanaṁ niṣparyojanam | yataḥ—

lubdham arthena gṛhṇīyāt stabdham añjali-karmaṇā |

mūrkhaṁ chandānurodhena yāthātathyena paṇḍitam ||111||

anyac ca—

sad-bhāvena haren mitraṁ sambhrameṇa tu bāndhavān |

strī-bhṛtyau dāna-mānābhyāṁ dākṣiṇyenetarān janān ||112||

tad idānīṁ sandhātuṁ gamyatām | mahā-pratāpaś citravarṇo rājā |

cakravāko brūte—yathā sandhānaṁ kāryam | tad apy ucyatām |

rājahaṁso brūte—kati prakārāḥ sandhīnāṁ sambhavanti ?

gṛdhro brūte—kathayāmi śrūyatām—

balīyasābhiyuktas tu nṛpo nānya-pratikriyaḥ |

āpannaḥ sandhim anvicchet kurvāṇaḥ kāla-yāpanam ||113||

kapāla upahāraś ca santānaḥ saṁgatas tathā |

upanyāsaḥ pratīkāraḥ saṁyogaḥ puruṣāntaraḥ ||114||

adṛṣṭa-nara ādiṣṭa ātmāmiṣa upagrahaḥ |

parikrayas tathocchinnas tathā ca para-dūṣaṇaḥ ||115||

skandhopaneyaḥ sandhiś ca ṣoḍaśaḥ parakīrtitaḥ |

iti ṣoḍaśakaṁ prāhuḥ sandhiṁ sandhi-vicakṣaṇāḥ ||116||

kapāla-sandhir vijñeyaḥ kevalaṁ sama-sandhikaḥ |

sampradānād bhavati ya upahāraḥ sa ucyate ||117||

santāna-sandhir vijñeyo dārikā-dāna-pūrvakaḥ |

sadbhis tu saṅgataḥ sandhir maitrī-pūrva udāhṛtaḥ ||118||

yāvad āyuḥ-pramāṇas tu samānārtha-prayojanaḥ |

sampattau vā vipattau vā kāraṇair yo na bhidyate ||119||

saṅgataḥ sandhir evāyaṁ prakṛṣṭatvāt suvarṇavat |

tathānyaiḥ sandhi-kuśalaiḥ kāñcanaḥ samudāhṛtaḥ ||120||

ātma-kāryasya siddhiṁ tu samuddiśya kriyeta yaḥ |

sa upanyāsa-kuśalair upanyāsa udāhṛtaḥ ||121||

mayāsyopakṛtaṁ pūrvaṁ mamāpy eṣa kariṣyati |

iti yaḥ kriyate sandhiḥ pratīkāraḥ sa ucyate ||122||

upakāraṁ karomy asya mamāpy eṣa kariṣyati |

ayaṁ cāpi pratīkāro rāma-sugṛīvayor iva ||123||

ekārthāṁ samyag uddiśya yātrāṁ yatra hi gacchataḥ |

susaṁhita-prayāṇas tu sandhiḥ saṁyoga ucyate ||124||

āvayor yodha-mukhyābhyāṁ mad-arthaḥ sādhyatām iti |

yasmin paṇaḥ prakriyate sa sandhiḥ puruṣāntaraḥ ||125||

tvayaikena madīyo’rthaḥ samprasādhyas tv asāv iti |

yatra śatruḥ paṇaṁ kuryāt so’dṛṣṭa-puruṣaḥ smṛtaḥ ||126||

yatra bhūmy-eka-deśena paṇena ripur ūrjitaḥ |

sandhīyate sandhi-vidbhiḥ sa cādiṣṭa udāhṛtaḥ ||127||

sva-sainyena tu sandhānam ātmādiṣṭa udāhṛtaḥ |

kriyate prāṇa-rakṣārthaṁ sarva-dānād upagrahaḥ ||128||

kośāṁśenārdha-kośena sarva-kośena vā punaḥ |

śiṣṭasya pratirakṣārthaṁ parikraya udāhṛtaḥ ||129||

bhuvāṁ sāravatīnāṁ tu dānād ucchinna ucyate |

bhūmy-uttha-phala-dānena sarveṇa para-bhūṣaṇaḥ ||130||

paricchinnaṁ phalaṁ yatra pratiskandhena dīyate |

skandhopaneyaṁ taṁ prāhuḥ sandhiṁ sandhi-vicakṣaṇāḥ ||131||

parasparopakāras tu maitrī sambandhakas tathā |

upahāraś ca vijñeyāś catvāraś caiva sandhayaḥ ||132||

eka evopahāras tu sandhir etan mataṁ hi naḥ |

upahārasya bhedās tu sarve’nye maitra-varjitāḥ ||133||

abhiyoktā balī yasmād alabdhvā na nivartate |

upahārād ṛte tasmāt saṁdhir anyo na vidyate ||134||

**rājāha**—bhavanto mahāntaḥ paṇḍitāś ca | tad atrāsmākaṁ yathā-kāryam upadiśyatām |

**dūradarśī brūte**—āḥ kim evam ucyate?

ādhi-vyādhi-parītāpād adya śvo vā vināśine |

ko hi nāma śarīrāya dharmāpetaṁ samācaret ||135||

jalāntaś candra-capalaṁ jīvitaṁ khalu dehinām |

tathā-vidham iti jñātvā śaśvat-kalyāṇam ācaret ||136||

vātābhra-vibhramam idaṁ vasudhādhipatyam

āpāta-mātra-madhuro viṣayopabhogaḥ |

prāṇās tṛṇāgra-jala-bindu-samāna-lolā

dharmaḥ sakhā param aho paraloka-yāne ||137||

mṛga-tṛṣṇā-samaṁ vīkṣya saṁsāraṁ kṣaṇa-bhaṅguram |

sajjanaiḥ saṅgataṁ kuryād dharmāya ca sukhāya ca ||138||

tan mama saṁmatena tad eva kriyatām | yataḥ—

aśvamedha-sahasraṁ ca satyaṁ ca tulayā dhṛtam |

aśvamedha-sahasrād dhi satyam eva viśiṣyate ||139||

ataḥ satyābhidhāna-divya-puraḥsaram anayor bhūpālayoḥ kāñcanābhidhānaḥ sandhir vidhīyatām | sarvajño brūte—evam astu | tato rājahaṁsena rājñā vastrālaṅkāropahāraiḥ sa mantrī dūradarśī pūjitaḥ | prahṛṣṭa-manāś cakravākaṁ gṛhītvā, rājño mayūrasya saṁnidhānaṁ gataḥ | tatra citravarṇena rājñā sarvajño gṛdhra-vacanād bahu-māna-dāna-puraḥ-saraṁ sambhāṣitas tathā-vidhaṁ sandhiṁ svīkṛtya rājahaṁsa-samīpaṁ prasthāpitaḥ |

dūradarśī brūte—deva ! siddhaṁ naḥ samīhitam | idānīṁ svasthānam eva vindhyācalaṁ vyāvṛtya pratigamyatām | atha sarve sva-sthānaṁ prāpya, manābhilaṣitaṁ phalaṁ prāpnuvann iti |

viṣṇuśarmenoktaṁ—aparaṁ kiṁ kathayāmi, tad ucyatām |

rāja-putrā ūcuḥ—ārya ! tava prasādāt sakala-rājya-vyavahārāṅgaṁ jātam | tataḥ sukhino bhūtā vayam |

viṣṇu-śarmovāca—yadyapy evaṁ tathāpy aparam apīdam astu |

sandhiḥ sarva-mahī-bhujāṁ vijayinām astu pramodaḥ sadā

santaḥ santu nirāpadaḥ sukṛtināṁ kīrtiś ciraṁ vardhatām |

nīti-vāra-vilāsinīva satataṁ vakṣaḥ-sthale saṁsthitā

vaktraṁ cumbatu mantriṇām aharahar bhūyān mahān utsavaḥ ||140||

anyac cāstu—

prāleyādreḥ sutāyāḥ praṇaya-nivasatiś candramauliḥ sa yāvad

yāval lakṣmīr murārer jalada iva taḍin mānase visphurantī |

yāvat svarṇācalo’yaṁ dava-dahana-samo yasya sūryaḥ sphuliṅgas

tāvan nārāyaṇena pracaratu racitaḥ saṅgraho’yaṁ kathānām ||141||

kiṁ ca—

urvīm uddāma-sasyāṁ janayatu visṛjan vāsavo vṛṣṭim iṣṭām  
iṣṭais traiviṣṭapānāṁ vidadhatu vidhivat prīṇanaṁ vipra-mukhyāḥ |

ākalpāntaṁ ca bhūyāt sthira-samupacitā saṅgatiḥ sajjanānāṁ  
niḥśeṣaṁ yāntu śāntiṁ piśuna-jana-giro duḥsahā vajra-lepāḥ ||142||

aparaṁ ca—

śrīmāndhavalacandro’sau jīyān māṇḍaliko ripūn |

yenāyaṁ saṅgraho yatnāl lekhayitvā pracāritaḥ ||143||

### iti hitopadeśe sandhir nāma caturthaḥ kathā-saṅgrahaḥ

### || samāptaś cāyaṁ hitopadeśaḥ ||